**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

 Στην Αθήνα, σήμερα, 13 Οκτωβρίου 2021, ημέρα Τετάρτη και ώρα 13.20', στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την Προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης: Συζήτηση επί του προσχεδίου του Κρατικού Προϋπολογισμού 2022.

 Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Αναπληρωτής Υπουργός Οικονομικών, κ. Θεόδωρος Σκυλακάκης, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α' ανάγνωση του καταλόγου των μελών της Επιτροπής.

 Παρόντες ήταν οι Βουλευτές κ.κ.: Γεώργιος Αμανατίδης, Σάββας Αναστασιάδης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Θεόδωρος Καράογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Άννα Μάνη – Παπαδημητρίου, Ιωάννης Μπούγας, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Λάζαρος Τσαβδαρίδης, Βασίλειος – Νικόλαος Υψηλάντης, Ιάσων Φωτήλας, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κωνσταντίνος Μπάρκας, Αθανάσιος (Σάκης) Παπαδόπουλος, Αικατερίνη Παπανάτσιου, Χρήστος Σπίρτζης, Νικόλαος Συρμαλένιος, Δημήτριος Τζανακόπουλος, Αλέξανδρος Φλαμπουράρης, Κωνσταντίνος Σκανδαλίδης, Ιωάννης Δελής και Κωνσταντίνος Χήτας.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι καλημέρα. Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συζήτηση επί του προσχεδίου του κρατικού Προϋπολογισμού για το οικονομικό έτος 2022.

 Πριν ξεκινήσω τα σχετικά με τη συζήτηση να σας ενημερώσω ότι ο Υπουργός Οικονομικών Χρήστος Σταϊκούρας με επιστολή του στις 22 Σεπτεμβρίου προς εμένα είχε ζητήσει τη σύγκληση της Επιτροπής μας προκειμένου να γίνει ενημέρωση, συζήτηση και κατάθεση απόψεων και θέσεων επί του ζητήματος της παροχής ρευστότητας στην πραγματική οικονομία εκ μέρους των τραπεζικών ιδρυμάτων. Η συζήτηση αυτή θα γίνει την ερχόμενη Τετάρτη και θα ενημερωθείτε εγκαίρως. Ο κύριος Υπουργός έχει ζητήσει να κληθούν, να μετέχουν στη συζήτηση η Τράπεζα της Ελλάδος και η Ελληνική Ένωση Τραπεζών, τις οποίες βεβαίως θα καλέσουμε.

 Σε ό,τι αφορά την σημερινή μας συζήτηση, το προσχέδιο του κρατικού Προϋπολογισμού, κατατέθηκε στη Διαρκή Επιτροπή Οικονομικών Υποθέσεων από τον Υπουργό Οικονομικών, κ. Χρήστο Σταϊκούρα στις 4 Οκτωβρίου 2021, δηλαδή την πρώτη Δευτέρα του Οκτωβρίου, όπως προβλέπεται στην παράγραφο 3 του άρθρου 79 του Συντάγματος και πρόκειται, σύμφωνα με το άρθρο 121 του Κανονισμού της Βουλής, να συζητηθεί σε τρεις συνεδριάσεις. Μετά τη λήξη της συζήτησης του προσχεδίου στη Διαρκή Επιτροπή τα πρακτικά των συνεδριάσεων θα διαβιβαστούν στον Υπουργό Οικονομικών για να ληφθούν υπόψη οι παρατηρήσεις, οι οποίες θα διατυπωθούν στην κατάρτιση του τελικού σχεδίου του Προϋπολογισμού, το οποίο θα κατατεθεί στη Βουλή σαράντα τουλάχιστον ημέρες πριν αρχίσει το οικονομικό έτος.

 Σύμφωνα με τον Κανονισμό της Βουλής, μέρος Β΄, όπως ισχύει, το Γραφείο Προϋπολογισμού του Κράτους στη Βουλή συντάσσει εκθέσεις επί του προσχεδίου και του σχεδίου Προϋπολογισμού του κράτους, τις οποίες υποβάλλει στον Πρόεδρο της Βουλής και στην Επιτροπή μας, τουλάχιστον δύο μέρες πριν από την πρώτη σχετική συζήτηση. Η έκθεση έχει υποβληθεί την Παρασκευή 8 Οκτωβρίου και έχει κοινοποιηθεί σε όλα τα μέλη της Επιτροπής μας με email.

 Για την οργάνωση της συζήτησης και της διαδικασίας προτείνω να μιλήσουν στην σημερινή συνεδρίαση οι Γενικοί Εισηγητές των κοινοβουλευτικών κομμάτων για 15 λεπτά για τον καθένα. Στη συνέχεια θα δοθούν 10 λεπτά σε καθέναν από τους Ειδικούς Εισηγητές, οι οποίοι θα μιλήσουν στη σημερινή και στην επόμενη συνεδρίαση.

Στην τρίτη συνεδρίαση, η οποία έχει προγραμματιστεί για αύριο Πέμπτη στη μία η ώρα το μεσημέρι θα μιλήσει προφανώς η πλειοψηφία των συναδέλφων ομιλητών και προτείνω να τους δοθούν από 6 λεπτά . Ο Υπουργός Οικονομικών Κ. Σταϊκούρας, ο οποίος έχει 25 λεπτά στη διάθεσή του θα μιλήσει σήμερα. Ο αναπληρωτής Υπουργός Οικονομικών ο κύριος Σκυλακάκης θα μιλήσει στην αυριανή πρωινή συνεδρίαση. Να δώσουμε το λόγο τώρα στον Υπουργό Οικονομικών τον κύριο Σταϊκούρα εφόσον συμφωνείτε για 25 λεπτά και στη συνέχεια να πάρουν το λόγο οι Γενικοί Εισηγητές των κομμάτων. Συμφωνείτε επί της προτάσεως;

Συμφωνούμε. Τον λόγο έχει ο. κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Θα ήθελα να μιλήσω για το πρώτο θέμα, αν τελειώσαμε φυσικά με τον Προϋπολογισμό, που κατάλαβα ότι συμφωνούμε επί της διαδικασίας. Οπότε, θέτω ένα θέμα στο Υπουργείο, στο Οικονομικό Επιτελείο της Κυβέρνησης, αν είναι να μιλήσουμε για τη ρευστότητα μήπως να ξέρουμε τι λένε και οι μικρομεσαίες επιχειρήσεις; Για παράδειγμα η Αναπτυξιακή τράπεζα πώς μπορεί να βοηθήσει; Καταλαβαίνω, δεν θέλουμε να το ανοίξουμε πάρα πολύ γιατί μετά δεν θα μπορεί να γίνει συζήτηση. Αλλά νομίζω, λίγο με κάποια συμφωνία θα μπορούσε να είναι λίγο πιο πλατιά η συζήτηση από αυτή που πρότεινε ο Υπουργός.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Νομίζω, κύριε Πρόεδρε, επειδή πάλι είχε γίνει μια συζήτηση για τη ρευστότητα των επιχειρήσεων , μια μακροσκελή συζήτηση και είχε πάλι ανακύψει το ζήτημα τότε γιατί δεν έχουν κληθεί οι άμεσα ενδιαφερόμενοι, που είναι οι εκπρόσωποι των μικρομεσαίων επιχειρήσεων, για να δούμε και την οπτική τη δική τους . Δηλαδή, το ίδιο θέμα έχει προκύψει πάλι κάποιους μήνες πριν. Εφόσον, όλοι συμφωνούμε και παίρνετε την πρωτοβουλία να γίνει αυτή η Επιτροπή και αυτή η συζήτηση που δεν πρέπει να έχει χρονικό περιορισμό νομίζω, ότι είναι εκ των ουκ άνευ η συμμετοχή των εκπροσώπων της επιχειρηματικότητας, που θα μεταφέρουν και τη δική τους οπτική. Επίσης, πως βιώνουν την έλλειψη ή μη έλλειψη ρευστότητας γιατί ακούμε στη δημόσια συζήτηση πολλά που λέγονται τις τελευταίες ημέρες. Να υπάρχει λοιπόν, η μία άποψη, να υπάρχει και η άλλη άποψη, να τοποθετηθούν και τα κόμματα και να δούμε πώς μπορούμε να πάμε στο καλύτερο αποτέλεσμα. Δεν υπάρχει χρονικός περιορισμός σε αυτή την συνεδρίαση. Γίνεται με δική σας πρωτοβουλία κατόπιν επαναλαμβανόμενων αιτημάτων ή οχλήσεων, όπως θέλετε να το πείτε. Εσείς παίρνετε την πρωτοβουλία και φαντάζομαι και εσείς θέλετε κύριε Υπουργέ, να είναι όλοι παρόντες για να γίνει μια καθαρή συνολική συζήτηση να δούμε τι λύση. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Γενικός Εισηγητής του ΚΚΕ):** Κύριε Πρόεδρε, δεν έχουμε πρόβλημα να διευρυνθεί η συζήτηση με εκπροσώπους των μικρομεσαίων επιχειρήσεων. Θα θέλαμε όμως να προσθέσουμε πέρα από αυτό ότι καλό θα ήταν για την προετοιμασία της συζήτησης, αν είναι δυνατόν, να υπάρχουν πιο έγκαιρα, νωρίτερα δηλαδή, οι εισηγήσεις και οι παρουσιάσεις από τους καλεσμένους, οι οποίοι θα είναι και από το Υπουργείο Οικονομικών και από την Τράπεζα της Ελλάδος και από την Ελληνική Ένωση Τραπεζών, ώστε να υπάρχει μια καλύτερη προετοιμασία από μεριάς των Βουλευτών για να είναι πιο ουσιαστική η συζήτηση, η οποία θα διεξαχθεί στη συγκεκριμένη συνεδρίαση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε. Κύριε συνάδελφε, αναλαμβάνει πρωτοβουλία η Κυβέρνηση κατόπιν παρεμβάσεων και οχλήσεων της αντιπολίτευσης είναι αντιφατικές έννοιες. Ή αναλαμβάνεις πρωτοβουλία ή καθοδηγείσαι. Η αλήθεια είναι, ότι αναλάβαμε την πρωτοβουλία γιατί θεωρούμε, ότι θα πρέπει να ενημερώνουμε το Ελληνικό Κοινοβούλιο και αυτή η πρωτοβουλία θα είναι συστηματική. Συστηματικά, θα έρχονται εδώ φορείς, όπως είναι η Τράπεζα της Ελλάδος, όπως είναι η Ελληνική Ένωση Τραπεζών και άνθρωποι της αγοράς για να συζητάμε . Θέλω να σας ενημερώσω, ότι ούτως η άλλως ήδη συστηματικά επικοινωνεί το Υπουργείο Οικονομικών και κάνουμε τηλεδιασκέψεις από κοινού, η πραγματική οικονομία με το τραπεζικό σύστημα, για να βρίσκουμε τις βέλτιστες δυνατές λύσεις. Και αυτό που κάνουμε ούτως η άλλως ως πολιτική ηγεσία του Υπουργείου Οικονομικών θέλω και εγώ να γίνει δημόσια. Άρα, δεν έχω καμία αντίρρηση, να γίνει στην Επιτροπή Οικονομικών Υποθέσεων. Συνεπώς και η Αναπτυξιακή Τράπεζα θα μπορούσε να κληθεί και κάποιοι εκτιμώ από τους φορείς της αγοράς . Η συζήτηση πρέπει να είναι ανοικτή, δημόσια και ειλικρινής.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Συνεπώς, θα καλέσουμε την Αναπτυξιακή Τράπεζα και θα συνεργαστούμε για να κληθούν ένα έως δύο φορείς από την αγορά. Προχωράμε στη συζήτηση του Προσχεδίου. Το λόγο έχει επί του προσχεδίου του κρατικού προϋπολογισμού του 2022 ο Υπουργός Οικονομικών, ο κ. Σταϊκούρας .

 **ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε και να ζητήσω συγνώμη εκ προοιμίου γιατί 15.15΄ πρέπει να αποχωρήσω από την Επιτροπή. Ξέρει ο αγαπητός συνάδελφος, ο κ. Τσακαλώτος, ότι τέτοια περίοδο είναι η ετήσια Σύνοδος του Διεθνούς Νομισματικού Ταμείου. Αυτή την περίοδο γίνεται εξ αποστάσεως, αλλά η Ελληνική Κυβέρνηση, μετέχει σε διάφορα φόρα και θα πρέπει να είμαι παρών και σήμερα και αύριο. Γι’ αυτό ζήτησα και ευχαριστώ πολύ που το αποδεχθήκατε ομόφωνα να κάνω μια εισήγηση στην αρχή.

Κυρίες και κύριοι συνάδελφοι, τι είναι το προσχέδιο του προϋπολογισμού; Το προσχέδιο, είναι ένας Προϋπολογισμός συνέπειας και αξιοπιστίας. Είναι ένας Προϋπολογισμός συντηρητικών εκτιμήσεων ρεαλιστικών προβλέψεων, φιλόδοξων στόχων. Είναι ένας Προϋπολογισμός μιας δυναμικής οικονομίας. Είναι ένας Προϋπολογισμός που αποτυπώνει τις καλές επιδόσεις της Ελληνικής Οικονομίας που αναδεικνύει τις αναπτυξιακές προοπτικές της χώρας, που επιβεβαιώνει ότι η Ελληνική Κυβέρνηση διαθέτει αποτελεσματικό σχέδιο. Που αναδεικνύει συνεκτικές προτεραιότητες άσκησης οικονομικής πολιτικής, που ανταποκρίνεται στις νέες προκλήσεις ενσωματώνοντας την περιβαλλοντική διάσταση, που συνδυάζει την οικονομική αποτελεσματικότητα με την κοινωνική δικαιοσύνη παρά τις πολλαπλές εξωγενείς κρίσεις και τις μεγάλες παγκοσμίως αβεβαιότητες. Συμπερασματικά, πρόκειται για έναν Προϋπολογισμό, που επιτυγχάνει την ισχυρή ανάκαμψη της οικονομίας και στοχεύει στη μετάβαση της χώρας, σε μια νέα εποχή ισχυρής εξωστρεφούς βιώσιμης και χωρίς αποκλεισμούς ανάπτυξης.

Κυρίες και κύριοι συνάδελφοι, η Κυβέρνηση από την πρώτη μέρα διακυβέρνησης της χώρας έθεσε μεταξύ άλλων ως βασικούς στόχους της οικονομικής στρατηγικής, την τόνωση του διαθέσιμου εισοδήματος των πολιτών, τη βελτίωση της οικονομικής κατάστασης της μεσαίας τάξης, τη δημιουργία νέων θέσεων απασχόλησης και την ενίσχυση της κοινωνικής συνοχής. Προς αυτή την κατεύθυνση συνολικά και συνεκτικά το Υπουργείο Οικονομικών, σχεδίασε και υλοποιεί ένα ολοκληρωμένο σχέδιο με σκοπό τη δημιουργία περισσότερου πλούτου και την δικαιότερη διανομή αυτού.

Επιπρόσθετα, κατά τη διάρκεια της πανδημίας όπως αποτυπώνεται και στο Προσχέδιο του Προϋπολογισμού υλοποιούμε ένα ευρύ πλέγμα μέτρων στήριξης και ενίσχυσης νοικοκυριών και επιχειρήσεων ύψους 42,7 δισεκατομμυρίων ευρώ, κρατώντας όρθια την κοινωνία και την οικονομία. Με αυτόν τον τρόπο, την προηγούμενη διετία υλοποιώντας με συνέπεια και αποτελεσματικότητα και μεθοδικότητα θα έλεγα, μια συνετή δημοσιονομική πολιτική μια διορατική εκδοτική στρατηγική και μια αποτελεσματική δέσμη μεταρρυθμίσεων, παρά τις πρωτόγνωρες αντιξοότητες και τους περιορισμούς της πανδημίας πετύχαμε συγκεκριμένους μετρήσιμους στόχους.

Οι επενδύσεις πολλαπλασιάζονται, οι εξαγωγές ενισχύονται, η βιομηχανική παραγωγή καταγράφει σταθερά ανοδική πορεία. Το οικονομικό κλίμα κινείται στα προ πανδημίας επίπεδα, η μεταποίηση ενισχύεται, η οικοδομική δραστηριότητα αυξάνεται, οι απώλειες στο πεδίο του τουρισμού περιορίζονται, η πιστωτική επέκταση αναθερμαίνεται. Οι καταθέσεις αυξάνονται οι ηλεκτρονικές συναλλαγές ενισχύονται, τα μη εξυπηρετούμενα δάνεια μειώνονται, το κόστος δανεισμού στις αγορές χρήματος είναι σταθερά αρνητικό. Το κόστος δανεισμού στις αγορές κεφαλαίου είναι σε ιστορικά χαμηλά επίπεδα, η ανταγωνιστικότητα της οικονομίας βελτιώνεται, η χώρα αναβαθμίζεται .

 Αυτά είναι στοιχεία, αυτά είναι δείκτες, που πολλές φορές τα έχουμε καταθέσει στη Βουλή και θα έχουμε τη δυνατότητα το επόμενο χρονικό διάστημα να τα επικαιροποιήσουμε. Αποτέλεσμα όλων αυτών; Έξι αποτελέσματα.

Πρώτον, το διαθέσιμο εισόδημα των νοικοκυριών, κυρίως της μεσαίας τάξης, έχει ενισχυθεί. Σύμφωνα με τα τελευταία διαθέσιμα στοιχεία της Ευρωπαϊκής Κεντρικής Τράπεζας, που συγκλίνουν με αυτά της ΕΛΣΤΑΤ, το διαθέσιμο εισόδημα των πολιτών ενισχύθηκε κατά 5,3% το πρώτο τρίμηνο του 2021, όταν ο μέσος όρος στην Ευρώπη ήταν 1,4%. Άρα, σημαντική βελτίωση του διαθέσιμου εισοδήματος των πολιτών, δηλαδή τα χρήματα που περισσεύουν στο πορτοφόλι του πολίτη. Το μέσο ατομικό εισόδημα αυξήθηκε κατά 7% σε σχέση με το 2019 και υπερέβη τα 10.000 ευρώ, 10.041 ευρώ. Αποδεικτικό; Οι καταθέσεις μόνο των νοικοκυριών έχουν αυξηθεί κατά 19 δισεκατομμύρια ευρώ την τελευταία διετία. Αυτά για το διαθέσιμο εισόδημα.

 Δεύτερον. Το πραγματικό εισόδημα των πολιτών έχει ενισχυθεί. Αυτό είναι το αποτέλεσμα της μείωσης των ασφαλιστικών εισφορών, της αναστολής εισφοράς αλληλεγγύης, της μείωσης φορολογίας εισοδήματος για φυσικά και νομικά πρόσωπα, της μείωσης του ΕΝΦΙΑ, ενώ επίκειται και η αύξηση του κατώτατου μισθού. Το συνολικό ετήσιο όφελος για όσους αμείβονται με τον κατώτατο μισθό κυμαίνεται από 305 ως 533 ευρώ.

Τρίτον. Οι επιχειρήσεις ξεκινούν επιχειρηματική δραστηριότητα. Σύμφωνα με το προσχέδιο, οι ενάρξεις λειτουργίας επιχειρήσεων για το σύνολο της οικονομίας παρουσίασαν μεγάλη αύξηση, της τάξεως του 70%, το 2021.

Διαθέσιμο εισόδημα ενισχύεται, πραγματικό εισόδημα ενισχύεται, επιχειρήσεις ξεκινούν επιχειρηματική δραστηριότητα, ποιο είναι το συμπέρασμα, τέταρτον, η απασχόληση ενισχύεται και η ανεργία συρρικνώνεται. Συγκριμένα, η απασχόληση σημείωσε αύξηση κατά 2,8% το δεύτερο τρίμηνο του έτους και η ανεργία συρρικνώθηκε στο 14,2% από 17,3% τον Ιούλιο του 2019. Πλέον ο αριθμός των ανέργων είναι ο χαμηλότερος από τον Οκτώβριο του 2010, ενώ ο αριθμός των απασχολούμενων είναι ο υψηλότερος από τον Αύγουστο του 2011.

Πέμπτον. Αρκούν αυτά; Όχι, και ακούω και την πτέρυγα από τα Αριστερά που εγείρει θέμα, όψιμα βεβαίως. Το ποσοστό του πληθυσμού σε κίνδυνο φτώχειας ή κοινωνικού αποκλεισμού, κινείται πτωτικά. Σύμφωνα με τα στοιχεία της ΕΛΣΤΑΤ, το ποσοστό του πληθυσμού σε κίνδυνο φτώχειας ή σε κοινωνικό αποκλεισμό υποχώρησε στο 28,9% το 2020 από 30% το 2019 και 32% το 2018. Άρα, υποχώρησε κατά τρεις ποσοστιαίες μονάδες την τελευταία τριετία.

Και τέλος, έκτο, η εκτίμηση για την εφετινή ανάπτυξη, εγώ θα τη χαρακτηρίσω ανάκαμψη, διαμορφώνεται στο 6,1%. Και είναι μια πρόβλεψη απολύτως ρεαλιστική, ίσως μάλιστα αποδειχθεί και πάλι συντηρητική, με βάση τους πρόδρομους δείκτες της οικονομίας.

Ελπίζω, συνάδελφοι κυρίως της Αξιωματικής Αντιπολίτευσης, να μην επιμείνουν πολύ σε διάφορα πολιτικάφληναφήματα με αφορμή και την αύξηση του κόστους, όπως είδα σήμερα σε κάτι ανακοινώσεις, ότι αυτή η πολιτική της Κυβέρνησης δεν οδηγεί πουθενά. Γιατί τα ίδια μας έλεγαν και πριν από ένα χρόνο, ότι η ανάκαμψη δεν θα είναι «V», μπορεί να είναι κάτι σαν αυτό, και έλεγαν ότι η πολιτική της Κυβέρνησης έχει αποτύχει. Έχω μια σειρά από δημοσιεύματα. Καλό είναι να μην μα αναγκάσουν να τα υπενθυμίσω, γιατί αυτό αποδεικνύει ποιος είναι αξιόπιστος και ποιος είναι αναξιόπιστος.

Κυρίες και κύριοι συνάδελφοι, τα παραπάνω θετικά αποτελέσματα στην οικονομία δεν είναι ούτε αυτονόητα ούτε ήταν προδιαγεγραμμένα να συμβούν. Τουναντίον, αποτελούν καρπό αλλά και επιστέγασμα των ορθών πολιτικών των πρωτόγνωρων σε ύψος μέτρων στήριξης και της σκληρής μεθοδικής και συστηματικής δουλειάς της Κυβέρνησης της ΝΔ.

Φυσικά δεν πανηγυρίζουμε ούτε εφησυχάζουμε. Με εφαλτήριο όσα μέχρι στιγμής έχουμε πετύχει προχωράμε με αυτοπεποίθηση, αλλά και με σίγουρα βήματα και με ασφάλεια, προκειμένου να πετύχουμε 6 μεσομακροπρόθεσμους στόχους που έχουμε θέσει στο πεδίο της οικονομίας.

Πρώτος στόχος. Η επίτευξη υψηλών ρυθμών οικονομικής μεγέθυνσης από εφέτος. Πράγματι, όπως αποτυπώνεται στο προσχέδιο, η ανάπτυξη της οικονομίας, όχι πλέον ανάκαμψη, η ανάπτυξη της οικονομίας στα επόμενα χρόνια θα είναι ισχυρή. Ειδικότερα, η σωρευτική ανάπτυξη των ετών 2021-2022 αυξάνεται στο 10,8%, πιο συντηρητική εκτίμηση και από αυτή που έκανε χθες το Διεθνές Νομισματικό Ταμείο για τη χώρα, σηματοδοτώντας ότι κατά το έτος 2022 όχι μόνο θα αποκαταστήσουμε πλήρως το προ πανδημίας επίπεδο του εγχώριου πλούτου, αλλά αυτό θα αυξηθεί περαιτέρω κατά 2%. Άρα, ο πρώτος στόχος είναι απολύτως εφικτός. Υψηλή ανάπτυξη. Μας ικανοποιεί αυτό; Όχι.

Δεύτερος στόχος. Θέλουμε βελτίωση της ποιότητας του πλούτου, βελτίωση της σύνθεσης του ΑΕΠ, με σημαντική αύξηση των επενδύσεων και των εξαγωγών. Από πότε; Από φέτος, από το ’21. Πράγματι, όπως αποτυπώνεται στο προσχέδιο, ο ρυθμός αύξησης των πραγματικών επενδύσεων εκτιμάται στο 11% για το 2021 και στο 23% για το 2022. Απολύτως εφικτός στόχος.

Τρίτος στόχος. Η έξοδος της χώρας από το καθεστώς ενισχυμένης εποπτείας εντός του 2022. Πράγματι, αυτή δρομολογείται.

Τέταρτος στόχος. Η επίτευξη μονοψήφιου ποσοστού μη εξυπηρετούμενων δανείων στα χαρτοφυλάκια των τραπεζών εντός του 2022. Πράγματι, από εφέτος συστημική τράπεζα ή συστημικά τραπεζικά ιδρύματα εκτιμάται ότι θα επιτύχουν μονοψήφιο ποσοστό.

Πέμπτος στόχος. Η επίτευξη ρεαλιστικών πρωτογενών πλεονασμάτων από το 2023. Πράγματι, όπως αποτυπώνεται στο προσχέδιο, το πρωτογενές έλλειμμα της γενικής Κυβέρνησης θα συρρικνωθεί σημαντικά από το 7,4% το 2021 περίπου στο 1% το 2022, επιστρέφοντας η χώρα σε ρεαλιστικά πρωτογενή πλεονάσματα από το 2023. Τονίζω, όμως, αποκλειστικά μέσω της δυναμικής ανάκαμψης και της ισχυρής ανάπτυξης της ελληνικής οικονομίας.

Τέλος, έκτος στόχος. Για να είμαι ειλικρινής προϋποθέτει την επίτευξη των πέντε προηγούμενων, η απόκτηση επενδυτικής βαθμίδας το 2023. Πράγματι, η οικονομία και μέσα στην υγειονομική κρίση αναβαθμίζεται.

Συνεπώς, νομίζω σας απέδειξα ότι η επίτευξη αυτών των στόχων είναι απολύτως ρεαλιστική. Και αυτό διότι διαθέτουμε αποφασιστικότητα και αποτελεσματικότητα, πολιτική βούληση και το πιο σημαντικό, σχέδιο. Σχέδιο συνεκτικό, το οποίο υλοποιούμε βάσει καθορισμένων προτεραιοτήτων πάνω στις οποίες οικοδομείται το παρόν προσχέδιο. Άρα, θα σας μιλήσω για το πώς, με συγκεκριμένες πολιτικές που ήδη υλοποιούμε πάνω σε οκτώ άξονες, θα πετύχουμε τους έξι στόχους. Όλα αυτά περικλείονται στο προσχέδιο του Προϋπολογισμού.

Πρώτη προτεραιότητα. Η επιστροφή της πραγματικής οικονομίας σε κανονικούς ρυθμούς λειτουργίας, με στοχευμένη ενίσχυση νοικοκυριών και επιχειρήσεων. Στο πλαίσιο αυτό, το δεύτερο εξάμηνο του 2021, παράλληλα με την πλήρη επανεκκίνηση της οικονομίας, συνεχίζουμε να ενισχύουμε την κοινωνία με μέτρα, όπως είναι ενδεικτικά το πρόγραμμα «Γέφυρα», για την επιδότηση δόσεων δανείων, φυσικών και νομικών προσώπων. Τοποθετήθηκα στη Βουλή προχθές για το πόσοι οι πόροι έχουν πάει ήδη σε νοικοκυριά και επιχειρήσεις που πλήττονται, για να πληρώσουμε τις δόσεις αυτών, πάνω από 80.000 νοικοκυριά. Η επιδότηση μέρους των παγίων δαπανών των επιχειρήσεων. Σήμερα υπάρχει ανακοίνωση της ΑΑΔΕ, που μιλάει για το πόσες, πολλές επιχειρήσεις κατάφεραν να συμψηφίσουν με μέρος των παγίων δαπανών. Περίπου 200 εκατομμύρια.

Η υλοποίηση στοχευμένων προγραμμάτων στήριξης κλάδων της οικονομίας μέσω του ΕΣΠΑ. Και σε αυτά τα γνωστά προγράμματα, προστίθενται νέες ή επεκτείνονται υφιστάμενες παρεμβάσεις, όπως αυτές που αναδείξαμε, καταδείξαμε και ενσωματώσαμε στον Προϋπολογισμό και για πρώτη φορά τις ακούσατε στη Διεθνή Έκθεση Θεσσαλονίκης.

Η επέκταση του προγράμματος «Συνεργασία» έως το τέλος του 2021. Η επέκταση του προγράμματος επιδότησης 100 χιλιάδων νέων θέσεων εργασίας για άλλες 50.000. Η μείωση του ποσοστού επιστροφής όλων των επιστρεπτέων προκαταβολών. Το πρώτο ένσημο. Η χορήγηση το μήνα Δεκέμβριο διπλής δόσης του ελάχιστου εγγυημένου εισοδήματος. Άρα, στον πρώτο πυλώνα, που είναι να στηρίξουμε τα νοικοκυριά και τις επιχειρήσεις για την μετάβαση στην μετακορονοϊό εποχή, υλοποιήσαμε, υλοποιούμε και θα συνεχίσουμε να υλοποιούμε μέτρα, ύψους 42,7 δισεκατομμυρίων ευρώ.

Δεύτερος πυλώνας: Νέα κρίση, ενεργειακή κρίση, άρα, δεύτερη προτεραιότητα η στήριξη της κοινωνίας από τις επιπτώσεις της διεθνούς ενεργειακής κρίσης. Με σοβαρότητα και όχι με ευχολόγια. Κρίση που έχει πράγματι μεγαλύτερη ένταση και έκταση, σε σχέση με τις αρχικές, σε παγκόσμιο επίπεδο προβλέψεις και προκαλεί επιπλέον, σημαντικό αυξανόμενο βάρος στα νοικοκυριά, ειδικά τα πιο ευάλωτα. Η Ελληνική Κυβέρνηση, αναγνωρίζοντας αυτή την κρίση, έχει αναλάβει συγκεκριμένες ευρωπαϊκές πρωτοβουλίες και υλοποιεί συνεκτικές, εθνικές πολιτικές, για όσο χρειαστεί, αποδεικνύοντας για ακόμα μία φορά έμπρακτα, ότι διαθέτει και γρήγορα αντανακλαστικά και αποτελεσματικότητα.

Σε ευρωπαϊκό επίπεδο, καταθέσαμε πρόταση, από κοινού με τον Υπουργό Περιβάλλοντος και Ενέργειας, για τη σύσταση μηχανισμού στήριξης των Ευρωπαίων καταναλωτών από τις επιπτώσεις της ενεργειακής κρίσης. Συνυπέγραψα, μαζί με τους Υπουργούς Οικονομικών της Γαλλίας, της Ισπανίας, της Τσεχίας και της Ρουμανίας, δήλωση, με την οποία προτείνουμε την ανάληψη συγκεκριμένων δράσεων.

Σε εθνικό επίπεδο υλοποιούμε πολιτικές, κυρίως μείωσης φόρων, με στόχο την περαιτέρω ενίσχυση του διαθέσιμου εισοδήματος των πολιτών, ώστε αυτή να υπερκαλύψει πρόσθετες αναταράξεις και κρίσεις. Είναι πολύ σημαντικό, μέσα από μειώσεις φόρων, να βελτιώνεις κατά μόνιμο τρόπο το διαθέσιμο εισόδημα του πολίτη, για να μπορέσει να απορροφήσει παροδικές αυξήσεις του κόστους. Άρα, αυτό δεν πρέπει να μας διαφεύγει της προσοχής. Συνδέεται με την αύξηση του διαθέσιμου εισοδήματος που σας είχα μιλήσει στην αρχή. Υλοποιούμε στοχευμένα μέτρα αντιμετώπισης της ενεργειακής κρίσης, μέτρα έκπτωσης του ηλεκτρικού ρεύματος, ενίσχυσης του επιδόματος θέρμανσης, τα οποία, μόλις την προηγούμενη βδομάδα και σε διάστημα ενός μήνα, όπως γίνεται σε παγκόσμιο επίπεδο, επεκτείναμε και ενισχύσαμε, αναγνωρίζοντας την αυξανόμενη ένταση του φαινομένου. Ακούω κάποιους να λένε, δεν είναι αρκετά, όπως έλεγαν και πριν ένα χρόνο. Έχω εδώ, προς απάντηση, αν προκληθώ.

Σε παγκόσμιο επίπεδο, η κρίση εκτιμάται ότι θα έχει ένα κόστος περίπου 100 δισεκατομμύρια ευρώ. Μέχρι σήμερα, τα μέτρα που έχουν ληφθεί σε παγκόσμιο επίπεδο, δεν υπερβαίνουν τα 10 δισεκατομμύρια ευρώ. Αυτό, για όσους βιαστούν να πουν, ότι τα μέτρα δεν είναι αρκετά. Μέτρα ύψους, επί του παρόντος, 500 εκατομμυρίων ευρώ, για να προστατεύσουμε τους οικογενειακούς προϋπολογισμούς και να διατηρήσουμε την κοινωνική συνοχή. Και θα το επαναλάβω. Θα είμαστε κοντά στην κοινωνία, για όσο χρειαστεί, ανάλογα με τις εξελίξεις. Και στη λογική, που διάβασα σήμερα από κάποια ανακοίνωση, του «βλέποντας και κάνοντας», κάποιοι έτσι έλεγαν, «βλέποντας και κάνοντας», πριν από ένα χρόνο και είδαμε τα αποτελέσματα. Ανάκαμψη τουλάχιστον 6,1% φέτος. Τουλάχιστον. Άρα, το «βλέποντας και κάνοντας» μην το ακούσω σήμερα πάλι. Γιατί κάποιοι, το είχαν πει για πρώτη φορά και το επανέλαβαν σε κάποια ανακοίνωση, σήμερα.

Τρίτη προτεραιότητα, η συνέχιση της υλοποίησης μιας συνετής δημοσιονομικής πολιτικής, το επαναλαμβάνω, συνετής δημοσιονομικής πολιτικής, στην κατεύθυνση περαιτέρω μείωσης φόρων και ασφαλιστικών εισφορών. Αξιοποιούμε το δημοσιονομικό χώρο που δημιουργείται από τις καλές επιδόσεις της οικονομίας και την αύξηση του πλούτου, κατανέμοντας τον δίκαια στην κοινωνία. Ήδη, μέχρι σήμερα, έχουμε προχωρήσει και θα τις επαναλάβω, σε γενναίες μειώσεις φόρων, φυσικών και νομικών προσώπων, με αποτέλεσμα η κοινωνία, ιδιαίτερα η μεσαία τάξη να πληρώνει πολύ λιγότερους φόρους, κατά μόνιμο τρόπο.

Έχουμε προχωρήσει σε μόνιμες μειώσεις φόρων. Του ΕΝΦΙΑ, μεσοσταθμικά κατά 22%. Του εισαγωγικού φορολογικού συντελεστή στα φυσικά πρόσωπα, από το 22% στο 9%. Του συντελεστή παρακράτησης φόρου για τα μερίσματα, από το 10% στο 5%. Της προκαταβολής φόρου για τα φυσικά πρόσωπα που ασκούν επιχειρηματική δραστηριότητα, από το 100% στο 55%. Στα νομικά πρόσωπα, από το 100% στο 80%. Ασφαλιστικές εισφορές μειωμένες κατά μία συν τρεις ποσοστιαίες μονάδες.

Όλα αυτά, μη μου πείτε ότι αφορούν τους λίγους. Διότι η μείωση του φορολογικού συντελεστή από το 22% στο 9% για τα φυσικά πρόσωπα, κατά κόρον ευνοεί τους χαμηλότερους αμειβόμενους. Η μείωση του ΕΝΦΙΑ κατά 30% στη χαμηλότερη αξία ακινήτων, κατά κόρον ωφελεί τους χαμηλότερους αμειβόμενα συμπατριώτες μας. Και κατ’ αντιστοιχία, η προκαταβολή φόρου. Η δε μείωση της φορολόγησης των επιχειρήσεων στο 22%, κατά μόνιμο τρόπο, προφανώς, αφορά και τις μικρομεσαίες και τις μικρές επιχειρήσεις.

Έχουμε και νέες μειώσεις φόρων. Βεβαίως, όχι με μόνιμο χαρακτήρα, επί του παρόντος. Συνεχίζεται και για το 2022, η απαλλαγή από την ειδική εισφορά αλληλεγγύης των εισοδημάτων από τον ιδιωτικό τομέα. Επεκτείνεται για το 2022, η μείωση κατά τρεις ποσοστιαίες μονάδες των ασφαλιστικών εισφορών. Μειώνεται, όπως είπα, ο φόρος εισοδήματος των επιχειρήσεων, σε μόνιμη βάση, από το 24% στο 22%. Επεκτείνεται η εφαρμογή των μειωμένων συντελεστών ΦΠΑ στις μεταφορές, στον καφέ, στον κινηματογράφο, στο τουριστικό πακέτο, έως τον Ιούνιο του 2022. Μειώνεται ο συντελεστής ΦΠΑ στα γυμναστήρια και στις σχολές χορού στο 13%, έως τον Ιούνιο του 2022. Επεκτείνεται η αναστολή πληρωμής του τέλους συνδρομητικής τηλεόρασης. Καταργείται ο φόρος γονικών παροχών, δωρεών για κινητή και ακίνητη περιουσία. Επαναλαμβάνω, για κινητή και ακίνητη περιουσία. Άρα, για τα χαμηλότερα εισοδηματικά στρώματα στην κινητή περιουσία που πλήρωναν φόρο 10%. Επίσης, μειώνεται το τέλος συνδρομητών κινητής τηλεφωνίας στο 10%.

Αυτά είναι στον τρίτο πυλώνα. Άρα, ερχόμαστε με συνεκτικές πολιτικές να αποδείξουμε, ότι ακολουθούμε μια σοβαρή δημοσιονομική πολιτική, χωρίς να χάνουμε το πρόταγμα μας. Το πρόταγμα είναι οι στοχευμένες μειώσεις φόρων και ασφαλιστικών εισφορών.

Εύλογα θα μου πείτε, ότι χρειάζονται πόροι. Άρα, τέταρτη προτεραιότητα, η συνέχιση της υλοποίησης μιας έξυπνης και διορατικής εκδοτικής στρατηγικής, με σκοπό τη διατήρηση ισχυρών ταμειακών διαθεσίμων, τα οποία σήμερα υπερβαίνουν τα 39,6 δισεκατομμύρια ευρώ. Δεν έχουμε δαπανήσει ούτε ένα ευρώ από αυτά που βρήκαμε. Ό,τι χτίσαμε αυτή τη δεκαετία, τα δώσαμε στην κοινωνία, με δίκαιο τρόπο και έχει μείνει και περίσσευμα, αποκλειστικά από τη σοβαρή εκδοτική στρατηγική της τελευταίας διετίας.

Έπονται, επίσης, πολιτικές πρωτοβουλίες, όπως είναι : Η τακτική πρόσβασης στις αγορές χρήματος και κεφαλαίου. Η προετοιμασία για πρόωρη εξόφληση μέρους των διμερών δανείων, που σύναψε η Ελλάδα με τις χώρες της Ευρωζώνης το 2010, εμπροσθοβαρώς. Η ολοκλήρωση της αποπληρωμής των δανείων από το ΔΝΤ- το ξεκίνησε η Κυβέρνηση της Νέας Δημοκρατίας, θα το ολοκληρώσει η Κυβέρνηση της Νέας Δημοκρατίας, θα το πληρώσουμε όλο το δάνειο. Η δημιουργία πλαισίου έκδοσης, με προσανατολισμό στην πράσινη και στη βιώσιμη ανάπτυξη.

Μέσω αυτών των πρωτοβουλιών, προφανώς, ήδη, σε συνεννόηση με τους θεσμούς και τους εταίρους, επιδιώκεται η περαιτέρω ενδυνάμωση του κύρους και της αξιοπιστίας του ελληνικού δημοσίου. Η επέκταση της επενδυτικής βαθμίδας των ελληνικών ομολόγων. Η βελτίωση του κόστους δανεισμού. Η ενίσχυση της βιώσιμης οικονομικής ανάπτυξης.

Πέμπτη προτεραιότητα. Η ενίσχυση της ρευστότητας στην πραγματική οικονομία -θα το συζητήσουμε διεξοδικά - με πολιτικές όπως είναι : Η επιτυχημένη υλοποίηση του προγράμματος «ΗΡΑΚΛΗΣ». Εκατόν επτά δισεκατομμύρια ευρώ τα κόκκινα δάνεια, Μάρτιο του 2016, 29 δισεκατομμύρια ευρώ, πλέον. Είκοσι εννιά δισεκατομμύρια. Τα παραλάβαμε 75 και είναι 29. Η εφαρμογή του νέου πλαισίου ρύθμισης οφειλών για φυσικά και νομικά πρόσωπα. Και φυσικά, η αξιοποίηση του δανειακού χαρτοφυλακίου του Ταμείου Ανάκαμψης και Ανθεκτικότητας, ύψους 12,9 δισεκατομμυρίων ευρώ.

Έκτη προτεραιότητα. Η υλοποίηση διαρθρωτικών αλλαγών και η αξιοποίηση της δημόσιας περιουσίας, με συγκεκριμένες πολιτικές. Ενδεικτικά, τα φορολογικά κίνητρα για την περαιτέρω αύξηση των ηλεκτρονικών συναλλαγών.

Παρεμπιπτόντως, θα κάνουμε σχετικές ανακοινώσεις. Όλα τα σχήματα που κάναμε για φορολογικά κίνητρα, για δημιουργία φορολογικής κατοικίας στην Ελλάδα, έχουν αποδειχθεί εξαιρετικά επιτυχημένα. Έχουν έρθει πολλοί ξένοι επενδυτές, επενδύσεις, συνταξιούχοι και εκκρεμεί και family offices. Χορήγηση προσαυξημένης έκπτωσης, για δαπάνες που αφορούν σε πράσινη οικονομία, ενέργεια και ψηφιοποίηση. Τα φορολογικά κίνητρα για συγχωνεύσεις και εξαγορές, που πρόσφατα ετέθησαν σε δημόσια διαβούλευση. Η προσθήκη αρμοδιοτήτων στο ΤΑΙΠΕΔ που προχθές νομοθετήσαμε, με σκοπό την επιτάχυνση και τη βελτίωση της υλοποίησης έργων στρατηγικής σημασίας. Η συνέχιση του προγράμματος αποκρατικοποιήσεων και αξιοποίησης δημόσιας περιουσίας.

Μετά τις τρεις πρόσφατες, εξαιρετικά επιτυχημένες, συναλλαγές στην Εγνατία οδό, τη ΔΕΠΑ Υποδομών και τον ΔΕΔΔΗΕ, δρομολογείται η αξιοποίηση του ακινήτου στις Γούρνες, με την κατάθεση των προσφορών μέσα στην εβδομάδα, η αξιοποίηση των περιφερειακών λιμένων Αλεξανδρούπολης, Καβάλας, Ηγουμενίτσας, Ηρακλείου. Η ολοκλήρωση του διαγωνισμού για την παραχώρηση της μαρίνας Καλαμαριάς. Η εκκίνηση των διαδικασιών για την αξιοποίηση μαρίνας Πύλου και Λευκίμμης Κέρκυρας. Η προετοιμασία του διαγωνισμού για την επαναπαραχώρηση της Αττικής Οδού. Ενδεικτικά, κάποιες πρωτοβουλίες για τους επόμενους μήνες.

Έβδομη και προτελευταία προτεραιότητα, η ορθολογική αξιοποίηση των διαθέσιμων ευρωπαϊκών κονδυλίων, με αιχμή το Ταμείο Ανάκαμψης και Ανθεκτικότητας και το νέο ΕΣΠΑ, συνολικού ύψους, περίπου, 80 δισεκατομμυρίων ευρώ μέχρι το 2027. Όπως καταγράφεται στο προσχέδιο, η υλοποίηση του Εθνικού Σχεδίου Ανάκαμψης και Ανθεκτικότητας, αναμένεται να προσδώσει στην ελληνική οικονομία, επιπλέον, 2,9 ποσοστιαίες μονάδες στο ΑΕΠ, χωρίς τη μόχλευση εντός του 2022.

Και τέλος, όγδοη προτεραιότητα, η ενεργός συμμετοχή της χώρας, όπως γίνεται τα τελευταία δύο χρόνια, στη διάρθρωση μιας νέας ευρωπαϊκής οικονομικής αρχιτεκτονικής. Και εδώ θα συγκαλέσω την Επιτροπή Οικονομικών Υποθέσεων, να ακούσω τα κόμματα ποιες είναι οι απόψεις τους. Η νέα ευρωπαϊκή οικονομική αρχιτεκτονική, πρέπει να διασφαλίζει μακροπρόθεσμη διατηρησιμότητα των δημόσιων οικονομικών, προσφέροντας, παράλληλα, τη μέγιστη δυνατή ευελιξία στην αντιμετώπιση κρίσεων, προστατεύοντας και ενθαρρύνοντας τις δημόσιες επενδύσεις, ειδικά σε τομείς προτεραιότητας, όπως είναι η πράσινη και η ψηφιακή μετάβαση.

Ανάμεσα στις άλλες πρωτοβουλίες, θα επιδιωχθεί η ολοκλήρωση της τραπεζικής ένωσης και της ένωσης των κεφαλαιαγορών, η αναμόρφωση του Συμφώνου Σταθερότητας και ανάπτυξης. Και, αυτό που έγινε και ολοκληρώθηκε πρόσφατα - έχουμε κάποια βήματα ακόμα βεβαίως - η διαμόρφωση ενός νέου διεθνούς πλαισίου, για τη φορολόγηση των πολυεθνικών επιχειρήσεων, μέσω του ΟΟΣΑ.

Άρα, κύριοι και κυρίες συνάδελφοι, σας μίλησα για το πού είμαστε. Σας είπα ποιοι είναι οι στόχοι μας, 6 στόχοι, 7 άξονες πολιτικής και συγκεκριμένες πολιτικές, που υποστηρίζουν τους 7 άξονες, για να πετύχουμε τους 6 στόχους. Αυτό λέγεται σχέδιο.

Το προσχέδιο, συνεπώς, του προϋπολογισμού, αποτυπώνει ανάγλυφα τις οικονομικές προτεραιότητες της Κυβέρνησης, με στόχο την επίτευξη υψηλής και διατηρήσιμης μεγέθυνσης, τη δημιουργία νέων θέσεων απασχόλησης και την ενίσχυση της κοινωνικής συνοχής. Αποδεικνύεται έτσι ότι η Κυβέρνηση διαθέτει όραμα και σχέδιο και μπορεί να ανταπεξέλθει με επιτυχία σε κρίσεις απρόβλεπτες, πολυεπίπεδες και εν πολλοίς, ασύμμετρες, σημειώνοντας ακόμα και πρόοδο εν μέσω αυτών. Χωρίς θριαμβολογίες, με πλήρη συναίσθηση των νέων προκλήσεων που αναδύονται, συνεχίζουμε στο δρόμο που έχουμε, ήδη, χαράξει. Συνεχίζουμε την εφαρμογή μιας αναπτυξιακής, μεταρρυθμιστικής, υπεύθυνης, αξιόπιστης και δίκαιης οικονομικής πολιτικής, με στόχο μια Ελλάδα δυναμική, παραγωγική, εξωστρεφή, κοινωνικά δίκαιη, πράσινη, χωρίς αποκλεισμούς και ανισότητες. Το οφείλουμε στους Έλληνες πολίτες, το οφείλουμε στη νέα γενιά, το οφείλουμε στην Ελλάδα.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε πολύ τον κύριο Υπουργό Οικονομικών για την εισήγηση του. Θα περάσουμε στους Γενικούς Εισηγητές και θα ξεκινήσουμε με τον κύριο Θεόδωρο Ρουσόπουλο, Γενικό Εισηγητή της Νέας Δημοκρατίας.

**ΘΕΟΔΩΡΟΣ ΡΟΥΣΟΠΟΥΛΟΣ (Γενικός Εισηγητής της Νέας Δημοκρατίας):** Ευχαριστώ, κύριε Πρόεδρε.

Εκφράζω την ελπίδα οι χθεσινές ευχές σύσσωμου του πολιτικού κόσμου προς την Πρόεδρο του Κινήματος Αλλαγής, την κυρία Φώφη Γεννηματά, να πιάσουν τόπο. Από πλευράς μου της εύχομαι ψυχική αντοχή και πίστη γιατί ενίοτε ο συνδυασμός των δύο φέρνει θαυμάσια αποτελέσματα.

Κυρίες και κύριοι συνάδελφοι, για πολλούς πιθανόν η συζήτηση του προϋπολογισμού να θεωρείται μία βαρετή συζήτηση. Ένα αναγκαίο, βεβαίως, στάδιο παράθεσης αριθμητικών στοιχείων και ανάλυσης στατιστικών δεδομένων που απευθύνονται μόνον σε μυημένους οικονομικά εγκεφάλους. Όμως, όπως σοφά είχε πει Τζον Κένεντι, η κυβέρνηση είναι ο λαός και ο προϋπολογισμός αντικατοπτρίζει τις ανάγκες του. Η ρήση του Κένεντι εμπεριέχει τους δύο βασικούς συντελεστές, τους οποίους ο κυβερνήτης οφείλει να έχει στο νου του όταν καταρτίζει το χάρτη των οικονομικών του κράτους. Ο αριθμητής είναι τα οικονομικά μεγέθη και ο παρανομαστής είναι οι κοινωνικές ανάγκες.

Δεν ήταν πάντα εύκολο να επιτευχθεί η ισορροπία που θα έδινε θετικό πρόσημο στο γινόμενο για τη χώρα και τον λαό μας. Περάσαμε δύσκολες συνθήκες και σε ορισμένες περιπτώσεις τα τελευταία χρόνια τραγικές. Η υποχώρηση του Ακαθάριστου Εθνικού Προϊόντος, η αύξηση των φόρων, η μείωση των κοινωνικών παροχών, η υπονόμευση του μέλλοντος της χώρας από την αποχώρηση εκατοντάδων χιλιάδων Ελλήνων που αναζήτησαν μοίρα στο εξωτερικό στερώντας παραγωγικές δυνάμεις, ιδέες και δυναμισμό είναι σε όλους μας οικεία κακά.

Με την αντιπολίτευση διαφωνούμε σε πολλά και κυρίως στη βασική φιλοσοφία λύσης των οικονομικών προβλημάτων και δημιουργίας προϋποθέσεων ανάπτυξης. Διαχρονικά η φιλοσοφία της Νέας Δημοκρατίας και φυσικά της κυβέρνησης του Κυριάκου Μητσοτάκη ήταν και είναι σταθερά προσανατολισμένη στη μείωση των φορολογικών βαρών, στην αύξηση της εξωστρέφειας της ελληνικής οικονομίας και κατά συνέπεια στην προσέλκυση επενδύσεων.

Θεωρούμε την προσέλκυση επενδύσεων απαραίτητη για την κάλυψη του σημαντικού επενδυτικού κενού που εμφανίζει η χώρα μας. Το ύψος των επενδύσεων στην Ελλάδα παρέμεινε για τη δεκαετία 2010 - 2019 στο μισό περίπου του ευρωπαϊκού μέσου όρου. Αυτό είχε ως αποτέλεσμα τη δημιουργία σημαντικού επενδυτικού κενού ύψους 160 δισεκατομμυρίων ευρώ με δυσμενείς συνέπειες για τις ελληνικές επιχειρήσεις που αδυνατούσαν να αντεπεξέλθουν σε ένα διεθνές ανταγωνιστικό περιβάλλον. Η αδυναμία αυτή της ελληνικής οικονομίας να αναπτυχθεί μεταφράζεται αναμφίβολα σε περιορισμένα έσοδα για τις επιχειρήσεις της, χαμηλούς μισθούς για τους εργαζομένους της και υψηλή ανεργία.

Το δικό μας μείγμα πολιτικής ισορροπεί ανάμεσα στην οικονομική αποτελεσματικότητα και την κοινωνική δικαιοσύνη. Φορολογικές ελαφρύνσεις, μεταρρυθμίσεις για ένα αποτελεσματικό κράτος, βελτίωση του επιχειρηματικού περιβάλλοντος αποτελούν βασικούς άξονες της πολιτικής μας.

Και επειδή ένας προϋπολογισμός κρίνεται στα αποτελέσματά του θέλω να θυμίσω πως οι δύο προηγούμενοι προϋπολογισμοί που κατήρτισε και εφάρμοσε η κυβέρνηση της Νέας Δημοκρατίας είχαν αποτελέσματα προς την επιθυμητή κατεύθυνση. Ήδη - έδωσε πολλά στοιχεία ο προλαλήσας Υπουργός Οικονομικών - από το 2019 προχωρήσαμε σε σειρά μεταρρυθμίσεων και φορολογικών ελαφρύνσεων που οδήγησαν στην άμεση βελτίωση του οικονομικού κλίματος και στην ανάκτηση της εμπιστοσύνης των αγορών. Το κόστος δανεισμού της χώρας μειώθηκε σημαντικά και αυτό δεν οφείλεται αποκλειστικά στην παρέμβαση της ευρωπαϊκής τράπεζας, όπως λέγουν κάποιοι λόγω πανδημίας. Διότι πριν ακόμα ξεσπάσει η πανδημία, τον Οκτώβριο του 2019, δανειστήκαμε σε έκδοση 10ετούς ομολόγου με επιτόκιο 1,5%, όταν μόλις λίγους μήνες πριν, τον Μάρτιο του 2019, η προηγούμενη κυβέρνηση δανειζόταν από τις αγορές για την ίδια έκδοση ομολόγου με επιτόκιο 3,9%.

Η αναπτυξιακή τροχιά στην οποία έχει εισέλθει η οικονομία μας ανακόπηκε με το ξέσπασμα της πανδημίας στις αρχές του 2020. Μια παγκόσμια υγειονομική κρίση που επηρέασε το σύνολο των οικονομιών οδηγώντας σε παγκόσμια ύφεση και φυσικά η ελληνική οικονομία δεν μπορούσε να μείνει ανεπηρέαστη. Για τη στήριξή της υλοποιήσαμε και συνεχίζουμε να υλοποιούμε πληθώρα παρεμβάσεων που ξεπερνούν τα 42 δισεκατομμύρια ευρώ για την περίοδο 2020 - 2022.

Μεταξύ αυτών περιλαμβάνονται η μείωση του ΦΠΑ σε κλάδους υπηρεσιών που σχετίζονται με τον τουρισμό και την αναψυχή, οι αποζημιώσεις ειδικού σκοπού για πληρωμένους εργαζόμενους με κόστος τριών δισεκατομμυρίων ευρώ, η κάλυψη ασφαλιστικών εισφορών εργαζομένων που τίθενται σε αναστολή με κόστος 1,8 δισεκατομμυρίων ευρώ, η επιστρεπτέα προκαταβολή με κόστος 8,2 δισεκατομμυρίων ευρώ, το πρόγραμμα γέφυρα για την κάλυψη μέρους των δόσεων δανείων νοικοκυριών και επιχειρήσεων με κόστος 352 εκατομμύρια ευρώ σε 85.000 δικαιούχους, οι αναστολές πληρωμών ΦΠΑ και ασφαλιστικών και φορολογικών υποχρεώσεων, τα προγράμματα ελληνικής αναπτυξιακής τράπεζας για την παροχή δανείων προς μικρομεσαίες και μεγάλες επιχειρήσεις, η στήριξη του συστήματος υγείας και των δημόσιων μεταφορών.

Καθώς το τελευταίο διάστημα ακούω πολλά, ανυπόστατα για το θέμα των δαπανών στον τομέα της υγείας θα κάνω στο σημείο αυτό μία εκτενέστερη ανάλυση στα χρήματα που δαπανήθηκαν στη διάρκεια της πανδημίας, αλλά και στην μέριμνά μας για την αύξηση του προϋπολογισμού για την υγεία τα επόμενα χρόνια.

Κυρίες και κύριοι συνάδελφοι, το 2020 οι έκτακτες δαπάνες για την υγεία λόγω Covid ανήλθαν στα 788 εκατομμύρια ευρώ. Το ποσό αυτό μαζί με τις τακτικές δαπάνες ύψους 4 δισεκατομμυρίων 43 εκατομμυρίων ευρώ ανέβασε τον προϋπολογισμό για την υγεία στα 4,8 δισ. ευρώ περίπου.

Θυμίζουμε, ότι το 2018 οι δαπάνες για την υγεία ανέρχονταν στα 3,8 δις ευρώ και τις είχαμε ήδη αύξηση των 2019 προ κορονοϊού στα περίπου 4 δισεκατομμύρια, αύξηση δηλαδή τότε κατά 200 εκατομμύρια εν σχέσει με τα χρήματα που είχε προϋπολογίσει και έδωσε η προηγούμενη από εμάς Κυβέρνηση και αύξηση κατά 1 δισεκατομμύριο το 2020 σε σχέση με το 2018.

Από το 2021 έως το 2025 οι δαπάνες του Υπουργείου Υγείας θα κυμανθούν περίπου στα 4,4 έως 4,5 δισεκατομμύρια ευρώ, αυξημένες κατά περίπου 500 έως 600 εκατομμύρια σε σχέση με τα προ πανδημίας επίπεδα.

Στη φορολογία τώρα προχωρήσαμε από τον Ιούλιο του 2019 και μέχρι σήμερα στη μείωση των φορολογικών βαρών, που είχαν σημαντικά αυξηθεί κατά την προηγούμενη περίοδο της διακυβέρνησης ΣΥΡΙΖΑ. Ποιους φόρους μειώσαμε. Μειώσαμε τον ΕΝΦΙΑ μεσοσταθμικά κατά 22%, μειώσαμε τον εισαγωγικό φορολογικό συντελεστή στα φυσικά πρόσωπα από 22% στο 9% για εισόδημα έως 10.000 ευρώ, μειώσαμε το φορολογικό συντελεστή επιχειρήσεων από το 28% στο 24% και προχωρήσαμε σε νέα μείωση στο 22%, που θα ισχύσει από 1.01.2022. Μειώσαμε την προκαταβολή φόρου για τα φυσικά πρόσωπα που ασκούν επιχειρηματική δραστηριότητα από το 100% στο 55% και για τα νομικά από το 100% στο 80%. Μειώσαμε τις ασφαλιστικές εισφορές κατά μία μονάδα για όλους τους μισθωτούς και κατά επιπλέον τρεις μονάδες για τους μισθωτούς του ιδιωτικού τομέα για το 2021-2022. Καταργήσαμε την ειδική εισφορά αλληλεγγύης για τα έτη 2021-2022 στον ιδιωτικό τομέα. Καταργήσαμε το φόρο γονικών παροχών και δωρεών για κάθε είδος περιουσιακού στοιχείου αξίας έως 800.000ευρώ -αναφέρθηκε ειδικά ο Υπουργός προηγουμένως- και στα κινητά και στα ακίνητα.

Να θυμίσω, ότι την αμέσως προηγούμενη τετραετία οι προκάτοχοί μας κατέβασαν το αφορολόγητο όριο με αποτέλεσμα την επιβάρυνση των φτωχότερων νοικοκυριών, αύξησαν τους συντελεστές της φορολογικής κλίμακας για όλους τους φορολογούμενους με τον ανώτατο συντελεστή από το 42% στο 45%, αύξησαν τους φορολογικούς συντελεστές για εισόδημα από ενοίκια, αύξησαν τους συντελεστές της ειδικής εισφοράς αλληλεγγύης, αύξησαν την προκαταβολή φόρου από το 55% στο 100%, αύξησαν τη φορολογία στις επιχειρήσεις από το 26% στο 29%, αύξησαν τον συμπληρωματικό ΕΝΦΙΑ, αύξησαν τον ΦΠΑ από το 23% στο 24%, ενώ μία σειρά προϊόντων που είχαν μειωμένο συντελεστή στο 13% πήγε και αυτό στο 24%, επέβαλαν νέους φόρους σε πολλά προϊόντα ευρείας κατανάλωσης.

 Βεβαίως, είμαι τώρα πια βέβαιος, ότι η αγαπητή συνάδελφος η εισηγήτρια του ΣΥΡΙΖΑ, θα μου πει παρελθοντολογείς. Και θα απαντήσω, πως πέραν του ότι είναι πολύ πρόσφατο αυτό το παρελθόν, είναι παρούσες οι επιπτώσεις των δικών σας επιλογών και επιπλέον προστρέχω το βασικό εργαλείο αξιολόγησης, που διαθέτει η κοινωνική και οικονομική επιστήμη και είναι αυτό της συγκριτικής μεθόδου. Άλλωστε όπως είπα και νωρίτερα ένας προϋπολογισμός, δηλαδή μία οικονομική πολιτική δεν κρίνεται στις προθέσεις, αλλά στα αποτελέσματά του.

Θα ήθελα αναφέροντας τα αποτελέσματα των δύο προηγούμενων δικών μας προϋπολογισμών και αντιστοίχως της πολιτικής που ακολούθησε η προκάτοχος κυβέρνηση, να διεγείρω την πρόσφατη και απώτερη μνήμη σας, για το ποιος εννοεί αυτά που λέει και ποιος λέει, ότι τα εννοεί.

Έτσι, λοιπόν, σε συνθήκες συνεχιζόμενης αβεβαιότητας, λόγω της πανδημίας του κορονοϊού, για δεύτερη χρονιά η Κυβέρνηση καλείται να ισορροπήσει μεταξύ των δεσμεύσεών της και των νέων αναγκών. Και εις πείσμα των επικριτών μας, καταγράφονται εναργώς ήδη τα πρώτα θετικά αποτελέσματα για την ελληνική οικονομία, της οποίας η κατάταξη στον παγκόσμιο δείκτη ανταγωνιστικότητας IMD βελτιώθηκε κατά 12 θέσεις τη διετία 2020 - 2021. Ήμασταν στην 58η θέση και πήγαμε στην 46η.

 Ο ρυθμός ανάπτυξης για το 2021 αναθεωρείται προς τα πάνω, στο 6,1 από 3,6, στο μεσοπρόθεσμο πλαίσιο δημοσιονομικής στρατηγικής 2022 - 2025. Μία αναθεώρηση που οφείλεται στην ανθεκτικότητα της οικονομίας μας. Ποιος περίμενε, για παράδειγμα, ότι στο δεύτερο τρίμηνο του έτους η ανάπτυξη θα σημείωνε άλμα κατά 16,2%. Η πρόβλεψή μας, για ρυθμό ανάπτυξης 6,1% το 2021, πιθανόν να αποδειχθεί συντηρητική, καθώς πλήθος διεθνών οίκων και τραπεζών βλέπουν ακόμη ισχυρότερη ανάπτυξη για την ελληνική οικονομία φέτος και εκτιμούν ότι θα κινηθεί κοντά στο 8%. Η City Group 8,8%, η HSBC 7,5%, η Moody’s 8,2%, η Capital Economics 8,5%, η UBS 7,9%, η Oxford Economics 8,2% και η Εθνική Τράπεζα 7,5%.

 Στις μακροοικονομικές προβλέψεις του Σεπτεμβρίου, της Ευρωπαϊκής Κεντρικής Τράπεζας, ο ρυθμός ανάπτυξης της Ευρωζώνης εκτιμάται στο 5%. Συνεπώς, η Ελλάδα, ακόμα και με την συντηρητική κατά πολλούς πρόβλεψη του 6,1%, τοποθετείται σημαντικά πάνω από τον μέσο όρο της Ευρωζώνης. Οι θετικές προοπτικές ανάπτυξης θα οδηγήσουν φέτος στην κάλυψη άνω των δύο τρίτων του ΑΕΠ που χάθηκε το 2020 λόγω της πανδημίας. Για το 2022, προβλέπεται, επίσης, ισχυρή ανάπτυξη της τάξεως του 4,5%. Το ΔΝΤ, χθες, μίλησε για 4,6% μικρότερη σε σχέση με το 6,2% του μεσοπρόθεσμου. Επομένως, για τη διετία 2021 – 2022, η σωρευτική ανάπτυξη θα αγγίξει το 10,8%, ενώ το 2022 όχι μόνο θα αποκατασταθεί το ΑΕΠ του 2019, αλλά θα αυξηθεί περαιτέρω κατά περίπου 3 δισεκατομμύρια ευρώ, δηλαδή κατά 1,7%.

Το πρωτογενές αποτέλεσμα της γενικής κυβέρνησης σε όρους ενισχυμένης εποπτείας για το 2021, εκτιμάται ότι θα διαμορφωθεί σε έλλειμμα 7,7% του ΑΕΠ, όπως και το 2020 το πρώτο έτος της πανδημίας κατά το οποίο το έλλειμμα ανήλθε σε 7,5% του ΑΕΠ. Το 2022, έτος κατά το οποίο θα εξακολουθήσει να ισχύει η γενική ρήτρα διαφυγής του Συμφώνου Σταθερότητας και Ανάπτυξης, το έλλειμμα της γενικής κυβέρνησης αναμένεται να περιορισθεί στο 0,9% του ΑΕΠ. Ο περιορισμός στο 0,9% του 2022 θα επιτευχθεί μέσα από ταυτόχρονη αύξηση των εσόδων, η οποία θα προκύψει αποκλειστικά και μόνο ως αποτέλεσμα επανεκκίνησης της οικονομίας και όχι λόγω επιβολής νέων φόρων και περιστολής κρατικών δαπανών ως αποτέλεσμα της ύφεσης του φαινομένου της πανδημίας. Παρά την αναμενόμενη ύφεση της πανδημίας, το επόμενο έτος, η Κυβέρνηση θα συνεχίσει να στηρίζει νοικοκυριά και επιχειρήσεις και το 2022, εφαρμόζοντας μία σειρά μέτρων που θα επιτρέψουν την ομαλή μετάβαση στην κανονικότητα. Έτσι, το 2022, το συνολικό δημοσιονομικό κόστος των παρεμβάσεων υπολογίζεται στα 2,9 δισ. ευρώ.

 Σε ό,τι αφορά το χρέος, αυτό προβλέπεται να μειωθεί από το 205% του ΑΕΠ το 2020, ποσοστό στο οποίο ανήλθε λόγω των έκτακτων μέτρων για την αντιμετώπιση των συνεπειών της COVID-19 στην υγεία και την οικονομία, στο 190% του ΑΕΠ το 2022. Μία προσαρμογή, δηλαδή, 15 ποσοστιαίων μονάδων εντός της διετίας 2021 - 2022.

Κυρίες και κύριοι συνάδελφοι, τα όσα ανέφερα σε σύνοψη αναδεικνύουν μια πολιτική εξωστρέφειας και ανάπτυξης που υπηρετεί φιλοσοφικά και στην πράξη η Κυβέρνηση της ΝΔ. Και φυσικά, ενόψει της κατάθεσης του τελικού σχεδίου, η πλειοψηφούσα παράταξη του Κοινοβουλίου, δηλώνει τη θετική της γνώμη και στην οικονομική πολιτική της Κυβέρνησης, όπως αυτή εκφράζεται στο προσχέδιο. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει η κυρία Αχτσιόγλου.

**ΕΥΤΥΧΙΑ ΑΧΤΣΙΟΓΛΟΥ (Γενική Εισηγήτρια του ΣΥΡΙΖΑ):** Ευχαριστώ, κύριε Πρόεδρε.

 Κυρίες και κύριοι συνάδελφοι, η συζήτηση για τον προϋπολογισμό φέτος διεξάγεται την ώρα που στην κοινωνία ρίχνουν βαριά τη σκιά τους δύο βασικά προβλήματα. Το πρώτο πρόβλημα είναι η κακή εξέλιξη της πανδημίας. Η Ελλάδα βρίσκεται στις χειρότερες θέσεις στην Ευρώπη αυτή τη στιγμή στους αρνητικούς δείκτες των θανάτων και των διασωληνωμένων, ενώ το εμβολιαστικό πρόγραμμα, δυστυχώς, εξελίσσεται με πολύ αρνητικό τρόπο. Άλλη μια υποτιθέμενη επιτυχία της κυβέρνησης Μητσοτάκη, δυστυχώς, έχει καταρρεύσει. Με μία κάλυψη εμβολιαστική που παραμένει καθηλωμένη γύρω στο 55% δεν μπορεί να υπάρξει το αίσθημα ασφάλειας που ήταν αναγκαίο στους πολίτες και στη συνέχεια στα συνεπακόλουθα της οικονομίας.

Το δεύτερο μεγάλο πρόβλημα που ρίχνει τη σκιά του, το δεύτερο όπως εξελίσσεται πολύ σοβαρό οικονομικό, κοινωνικό, πολιτικό πρόβλημα, είναι το πρόβλημα της ακρίβειας. Το πρόβλημα ξεκίνησε από την ενέργεια, δεν αφορά όμως, πλέον, μόνο το κόστος της ενέργειας. Οι μισές επιχειρήσεις ανεβάζουν τις τιμές σε είδη πρώτης ανάγκης, σε είδη ευρείας κατανάλωσης και σε υπηρεσίες. Πριν λίγες μέρες ανακοινώθηκε ο πληθωρισμός του Σεπτεμβρίου που ξεπερνά το 2%, κι εκεί φάνηκε αυτό που η κοινωνία ήδη βιώνει, δηλαδή, εκρηκτικές αυξήσεις στην ενέργεια, πάνω από 100% η αύξηση στο φυσικό αέριο, πολύ μεγάλες αυξήσεις στο ηλεκτρικό ρεύμα, πολύ μεγάλες αυξήσεις, όμως, και σε βασικά είδη κατανάλωσης στο ελαιόλαδο, στα λαχανικά, στο κρέας σε είδη πρώτης ανάγκης, δηλαδή.

Υπό το βάρος αυτών των δύο πολύ μεγάλων κοινωνικών και οικονομικών προβλημάτων, νομίζω, ότι καλούμαστε να συζητήσουμε τον προϋπολογισμό του 2022. Μια στάση να κάνουμε πρώτα στο 2021. Τα δεδομένα είναι λίγο πολύ γνωστά. Υψηλός ρυθμός ανάπτυξης για το β΄ τρίμηνο του 2021, ο οποίος όμως προκύπτει από την σύγκριση που γίνεται με το β΄ τρίμηνο του 2020 που ήταν μία περίοδος στην οποία η ελληνική οικονομία ήταν βυθισμένη σε μία πολύ βαθιά ύφεση άνω του 8%. Άρα, εν πολλοίς, η μεταβολή αυτή είναι αποτέλεσμα και της σύγκρισης. Η θετική αυτή μεταβολή είναι αποτέλεσμα της σύγκρισης των δύο τρίμηνων. Νομίζω, ότι είναι σημαντικό να το έχουμε υπόψη μας και οι εκτεταμένοι πανηγυρισμοί από την πλευρά της Κυβέρνησης που υπήρχαν την προηγούμενη περίοδο, δεν νομίζω ότι δικαιολογούνται, αν φυσικά, έχει κανείς τη στοιχειώδη επαφή με την κοινωνική πραγματικότητα.

Ποια είναι η κατάσταση στην ελληνική οικονομία. Ανέφερε κάποια στοιχεία, ο κύριος Υπουργός, προκειμένου να δείξει ότι αυτή η εικόνα στην οικονομική ανάπτυξη αποτυπώνεται και στους κοινωνικούς δείκτες. Θα μου επιτρέψετε να αμφισβητήσω αυτά τα στοιχεία που ανέφερα. Πρώτον, είπε ότι ο κίνδυνος φτώχειας των νοικοκυριών το 2020 μειώθηκε. Η πραγματικότητα δεν είναι αυτή. Τα στοιχεία στα οποία αναφέρεται έχουν ως έτος αναφοράς τα εισοδήματα του 2019. Δεν είναι η πρώτη φορά που σας σημειώνεται ότι κάνετε αυτήν την εσφαλμένη αναφορά. Σας το έχει ξαναπεί ο κύριος Τσακαλώτος. Τα στοιχεία της ΕΛΣΤΑΤ που δείχνουν τη μείωση του κινδύνου φτώχειας-η έρευνα έγινε το 2020 – έτος αναφοράς όμως είναι το 2019. Έχω και τα στοιχεία εδώ για να τα καταθέσω. Άρα, η μείωση του κινδύνου φτώχειας αφορά τα εισοδήματα του 2019.

Δεύτερο στοιχείο. Είπατε ότι οι επιχειρήσεις που λειτουργούν αυξάνονται και άρα, αυτό είναι δείγμα ότι τα πράγματα πηγαίνουν πολύ καλά στην πραγματική οικονομία σε αυτό το κομμάτι. Σας είπε ο εκπρόσωπος του Επιμελητηρίου, ο Πρόεδρος του Επιμελητηρίου στην πρόσφατη Διεθνή Έκθεση Θεσσαλονίκης όταν το αναφέρατε αυτό, ότι η πραγματικότητα δεν είναι αυτή. Απλά, οι επιχειρήσεις για να μπορέσουν να «κλείσουν» τα βιβλία τους- οι επιχειρήσεις, οι οποίες δεν μπορούν να σταθούν αυτή τη στιγμή είναι πολλές- χρειάζεται να αποπληρώσουν μια σειρά από οφειλές. Να αποπληρώσουν τις οφειλές στα Ασφαλιστικά Ταμεία, τις οφειλές στην εφορία, τις οφειλές που έχουν, ενδεχομένως, στα ίδια τα Επιμελητήρια και επειδή αδυνατούν να το κάνουν αυτό εμφανίζουν την πλασματική εικόνα ότι είναι ενεργές ενώ δεν είναι στην πραγματικότητα. Σας το επισήμανε, δεν το λάβετε υπόψη σας.

Τρίτο ζήτημα, σε ότι αφορά τον μισθό. Το λέει και το προσχέδιο μέσα, ότι τάχα έχουμε μια αύξηση του μέσου μισθού το 2021, αναφέρεται στο α΄ τρίμηνο του 2021. Στην πραγματικότητα το ίδιο κάνατε και εσείς σήμερα. Ποια είναι η αλήθεια;

Το πρώτο τρίμηνο του 2021 έχουμε μείωση απασχόλησης μισθωτών και μείωση αμοιβών μισθωτών. Το λέει ο Προϋπολογισμός. Πώς προκύπτει η αύξηση του μέσου μισθού; Γιατί λέει μείωση απασχόλησης μισθωτών και μείωση αμοιβών μισθωτών, αλλά και αύξηση μέσου μισθού. Στην πραγματικότητα τι έχει συμβεί; Στην πραγματικότητα φαίνεται ότι έχουν φύγει εκτός απασχόλησης, εκτός εργασίας χαμηλόμισθοι. Δηλαδή, αυτοί που έφυγαν από τον πληθυσμό ήταν οι χαμηλόμισθοι, γι’ αυτό εμφανίζεται μια αύξηση του μέσου μισθού, η οποία δεν είναι πραγματική. Ο πληθυσμός μειώθηκε αυτήν την περίοδο. Δεν είναι ότι αυξήθηκε πραγματικά ο μέσος μισθός. Αυτά σε ό,τι αφορά κάποια επιχειρήματα που αναφέρατε εσείς.

Ποια είναι η πραγματική κατάσταση στην ελληνική κοινωνία; Ότι ήδη το 2020 αυξήθηκε το ποσοστό των πολιτών γενικώς, αλλά και των εργαζομένων ειδικώς, που διαβιούν σε συνθήκες υλικής στέρησης, ενώ από το 2017 και μετά μειωνόταν διαρκώς. Ήδη το 1/3 των νοικοκυριών -όχι φτωχά νοικοκυριά- έχουν μεγάλη δυσκολία να καλύψουν βασικές δαπάνες διαβίωσης. Τα έχω καταθέσει τα στοιχεία αυτά. Αν χρειαστεί θα το επανακαταθέσω.

Σε παρόμοια δεινή θέση βρίσκονται και οι μικρομεσαίες επιχειρήσεις, με τις μισές εξ αυτών να μην έχουν καθόλου ρευστότητα, υπό το βάρος ορισμένων χρεών που αρνείστε διαρκώς να ρυθμίσετε ριζικά, μία στις τρεις βρίσκεται μπροστά στο λουκέτο. Και αυτά τα στοιχεία, αυτά τα δεδομένα ήταν πριν ξεσπάσει το κύμα της ακρίβειας.

Αν σε αυτό το δυστοπικό σκηνικό προσθέσει κανείς και το «τσουνάμι» της ακρίβειας, τότε το πρόβλημα κινδυνεύει να πάρει τα χαρακτηριστικά ανθρωπιστικής κρίσης. Ο μεγάλος όγκος των νοικοκυριών να μη μπορούν να καλύψουν τις βασικές δαπάνες διαβίωσης. Να μην μπορούν να θερμάνουν το σπίτι τους. Να μην μπορούν να αγοράσουν τα στοιχειώδη για την επιβίωσή τους.

Είναι σ’ αυτό το φόντο που η οικονομία σημειώνει τους θετικούς ρυθμούς ανάπτυξης και θεωρώ ότι δεν υπάρχει μεγαλύτερη απόδειξη από αυτήν για το τι σημαίνει ασύμμετρη ανάπτυξη. Ανάπτυξη που αφήνει την κοινωνία πίσω της. Δεν υπάρχει μεγαλύτερη απόδειξη από αυτήν. Δηλαδή, να συζητάμε την οικονομική ανάπτυξη υπό το φόντο μιας τέτοιας κοινωνικής κρίσης. Δεν υπάρχει μεγαλύτερη απόδειξη του τι θα πει μια κυβέρνηση, να εφαρμόζει πολιτικές αποκλεισμού. Πολιτικές όξυνσης των ανισοτήτων.

Και νομίζω ότι εδώ είναι το κλειδί της συζήτησης. Η Κυβέρνηση θεωρεί ότι οι θετικοί ρυθμοί ανάπτυξης για το 2021 και οι βελτιωμένες εκτιμήσεις αποτελούν απόδειξη της ορθότητας της πολιτικής της. Τα κάναμε καλά, γι’ αυτό υπάρχει ανάπτυξη. Έχουμε τέτοιο αποτέλεσμα στην ανάπτυξη, άρα τα κάναμε όλα καλά. Αυτό πιστεύει. Αυτό αναπαράγει στο προσχέδιο του Προϋπολογισμού. Αυτό αναφέρει ο Υπουργός σήμερα.

Αυτή, κατά την γνώμη μου, είναι η μεγάλη της αυταπάτη. Η αυταπάτη της αυτοδικαίωσης, ότι δικαιωθήκαμε με τις πολιτικές που κάναμε. Αυτή η αυταπάτη είναι που νομίζω ότι την κάνει να μην μπορεί να δει τι συμβαίνει πραγματικά στην ελληνική κοινωνία. Να αρνείται να δει την κοινωνική πραγματικότητα, να υποβαθμίζει τα προβλήματα ή ακόμα και να αγνοεί τα προβλήματα. Όπως έκανε πρόσφατα ο κύριος Μητσοτάκης στη Διεθνή Έκθεση Θεσσαλονίκης, όπου εκεί ουσιαστικά υποβάθμισε, σχεδόν αποσιώπησε, το πρόβλημα της ακρίβειας. Και μετά ήρθατε ασμένως να προσπαθήσετε να διορθώσετε τα όσα είπε ο ίδιος για να δείξετε ότι λαμβάνετε μέριμνα για το πρόβλημα.

Τα πράγματα όμως βρίσκονται πολύ μακριά από αυτήν την αυταπάτη της δικαίωσης, διότι προφανώς θα υπάρξει ονομαστική ανάκαμψη μετά από τέτοια κρίση, μετά από τέτοια ύφεση. Το ζητούμενο και το κρίσιμο όμως είναι ποιο είναι το περιεχόμενο της. Αν φτάνει στην κοινωνία, ποιους καταλαμβάνει και από μόνος του ο ρυθμός ανάπτυξης δεν επιβεβαιώνει ούτε δικαιώνει την ορθότητα της πολιτικής της Νέας Δημοκρατίας.

Και αν θέλετε να πάμε και λίγο πιο πέρα από μας, η Ισπανία και η Πορτογαλία που ακολούθησαν μια άλλη πολιτική, φιλεργατική, κοινωνική πολιτική, σημείωσαν επίσης υψηλούς ή και υψηλότερους ρυθμούς ανάπτυξης. Για το β΄ τρίμηνο 17,5% η Ισπανία, 15,5% η Πορτογαλία. Ταυτόχρονα, όμως, προχώρησαν και σε διαδοχικές αυξήσεις του κατώτατου μισθού, σε μέτρα βελτίωσης στις θέσεις των εργαζομένων, νομοθετούν για την προστασία των εργαζομένων στις πλατφόρμες. Δεν σημείωναν ανάπτυξη με κατάργηση του 8ώρου, με απλήρωτες υπερωρίες και με συμβάσεις της e-food. Αυτή είναι η μεγάλη διαφορά, κατά τη γνώμη μου. Αυτό είναι κατά τη γνώμη μας το πολιτικό διακύβευμα. Όχι το αν σημειώνονται οι θετικοί ρυθμοί ανάπτυξης, αλλά αν η κοινωνία είναι μέρος αυτής της ιστορίας ή αντιθέτως αν συντελούνται αυτά εις βάρος της.

Η Κυβέρνηση του κυρίου Μητσοτάκη εφαρμόζει μια πολιτική που στην ύφεση επιβαρύνονται οι εργαζόμενοι, οι μικρομεσαίες επιχειρήσεις, τα νοικοκυριά και στην ανάπτυξη συνεχίζουν να επιβαρύνονται και να αποκλείονται από τα οφέλη της.

 Όσον αφορά την ανεργία, κύριε Σταϊκούρα, πανηγυρίζετε εδώ και καιρό για τη δημιουργία θέσεων εργασίας την περίοδο της διακυβέρνησής σας, αν δεν κάνω λάθος περίπου 80.000 θέσεις εργασίας. Σας θυμίζω, ενδεικτικά, ότι την περίοδο της διακυβέρνησης του ΣΥΡΙΖΑ δημιουργήθηκαν 400.000 θέσεις εργασίας και όλη την ημέρα και εσείς και τα υπόλοιπα στελέχη σας βρίσκονταν στα κάγκελα για την απίστευτη πολιτική που ασκεί ο ΣΥΡΙΖΑ.

Μια στοιχειώδης αυτοσυγκράτηση δεν θα έβλαπτε και βλέπετε ότι επισημαίνω ιδιαίτερα την ποιότητα της εργασίας, δεν χρειάζεται κανείς να επιχειρηματολογήσει για την κατάργηση του οκταώρου και τις απλήρωτες υπερωρίες. Για κάποιους είναι αυτονόητο ότι συνιστούν υποβάθμιση της εργασίας, για κάποιους άλλους, όπως εσείς, μπορεί να θεωρείτε ότι την εξυψώνετε κιόλας.

 Πολιτικές αποκλεισμού, λοιπόν, και στην Παιδεία. Δεύτερη πράξη της κυρίας Κεραμέως, αφού τελείωσε με τα Πανεπιστήμια έρχεται να χτυπήσει και την Δευτεροβάθμια Εκπαίδευση αυτή τη στιγμή χωρίζοντας τα σχολεία σε πρώτης και δεύτερης κατηγορίας, περικόπτοντας την χρηματοδότησή τους και λέγοντας «τα δημόσια σχολεία να πάνε να βρουν χορηγούς για να καλύψουν τις ανάγκες τους». Αυτά προφανώς τα παιδιά των λαϊκών οικογενειών θα τα πληρώσουν.

 Όσον αφορά την Υγεία έχουμε πολιτικές αποκλεισμού. Κύριε Ρουσόπουλε, κάνατε το λάθος που έγινε και πέρυσι. Η Κυβέρνηση πέρσι ισχυριζόταν ότι αύξησε τον προϋπολογισμό για την Υγεία κατά 700 εκατομμύρια. Της αποδείξαμε ότι αυτό δεν ήταν έτσι, γιατί τα 500 από αυτά τα 700 εκατομμύρια δεν ήταν ενίσχυση της Υγείας, αλλά ήταν η κάλυψη των ασφαλιστικών εισφορών των εργαζομένων που ήταν σε αναστολή. Απλώς τα χρήματα πήγαιναν προς τον ΕΟΠΥΥ για να καλυφθούν οι ασφαλιστικές τους εισφορές. Ήταν μία πολιτική της εργασίας για τις αναστολές εργασίας κάλυψη των ασφαλιστικών εισφορών. Δεν ήταν ενίσχυση του Δημόσιου Συστήματος Υγείας αυτή.

Σε ό,τι αφορά την περίοδο του ΣΥΡΙΖΑ, επειδή κάτι είπατε για την περίοδο του ΣΥΡΙΖΑ και την Υγεία από 4,6% πήγε στο 5,1% η δημόσια δαπάνη για την Υγεία. Υπάρχει επίσημη μελέτη της Κομισιόν για την κατάσταση της Υγείας στην Ελλάδα εκείνη την περίοδο που θα την καταθέσω αύριο, δεν την έχω στα χέρια μου αυτή τη στιγμή.

 Επομένως, οι γενικευμένες πολιτικές αποκλεισμού και στην υγεία και στην παιδεία και στην εργασία και στις μικρομεσαίες επιχειρήσεις, οι οποίες αποκλείονται από τη χρηματοδότηση τόσο του Ταμείου Ανάκαμψης όσο και του τραπεζικού δανεισμού με παράδοση στην υπερχρέωση και με θέσπιση fast track διαδικασιών πτώχευσης, αυτή είναι η εικόνα, η μεγάλη εικόνα της πολιτικής του 2021.

Για το 2022 τώρα και τον προϋπολογισμό, ο κ. Υπουργός έκανε την επιλογή να αναφερθεί μάλλον στον περσινό προϋπολογισμό, κυρίως. Επανέλαβε, δηλαδή, μέτρα τα οποία, ήδη, ισχύουν, προκειμένου να τα υπερθεματίσει, αλλά δεν μιλάμε αυτή τη στιγμή για αυτά. Μιλάμε για τον προϋπολογισμό του 2022.

 Σταχυολογώ, γιατί δεν έχω πολύ χρόνο.

 Στην ανάπτυξη του 4,5% που εκτιμά η Κυβέρνηση για το 2022 τι υπάρχει εκεί μέσα;

 Πρώτον, μεγάλη δημοσιονομική προσαρμογή 11 δις. Από ένα έλλειμμα 13 δις θα περάσουμε μέσα σε μια χρονιά σε έλλειμμα 2 δις. Αυτή είναι μία μεγάλη δημοσιονομική προσαρμογή και μια απότομη δημοσιονομική προσαρμογή. Αυτό είναι αντικειμενικό που περιγράφω. Σε μεγάλο βαθμό θα την επιβαρυνθούν οι πολίτες και τα νοικοκυριά, διότι σε μεγάλο βαθμό προκύπτει από τη μείωση της δημόσιας δαπάνης και από την αύξηση των εσόδων από τη φορολογία.

Δεύτερον, στο μέτωπο της Υγείας, την ώρα που σας εξήγησα επιδημιολογικά πού βρισκόμαστε, η Κυβέρνηση περικόπτει 900 εκατομμύρια από τις υγειονομικές δαπάνες, τις έκτακτες για τον κορονοϊό, στους εξοπλισμούς, στα αναλώσιμα, στα εμβόλια, στις αμοιβές έκτακτου προσωπικού.

Τρίτον, σχεδόν τα περισσότερα μέτρα στήριξης αποσύρονται για το 2022, μηδενίζονται τα επιδόματα, οι αναστολές πληρωμών, οι ενισχύσεις στις επιχειρήσεις.

 Ουσιαστικά η Κυβέρνηση εκπέμπει ένα σήμα ότι σαν το 2022 να τελειώνουμε ως διά μαγείας με την πανδημία, αυτό το ανέκδοτο του κ. Μητσοτάκη ότι νικήσαμε τον κορονοϊό.

 Από την πραγματική οικονομία αφαιρούνται 12,5 δις είτε πρόκειται για οφειλές που θα πρέπει να καταβληθούν στο κράτος από τους πολίτες είτε πρόκειται για ενισχύσεις του κράτους προς τους πολίτες.

Και στο μέτωπο της ακρίβειας, ουσιαστικά μέτρα, δεν υπάρχουν. Αυτή είναι η αλήθεια. Ουσιαστικά μέτρα δεν περιλαμβάνονται, πέρα από την υποβάθμιση του ζητήματος. Περάσατε, πριν από λίγο καιρό, στην ανακοίνωση της επέκτασης υφιστάμενων επιδομάτων. Να πω μόνο το εξής: Ότι μόνο η επιβάρυνση από την αύξηση της τιμής του ρεύματος μέχρι την άνοιξη του 2022, υπολογίζεται περίπου σε 1 δις. Εσείς, προχθές διορθώσατε το επίδομα και το αυξήσατε στα 500 εκατομμύρια. Αυτό, όπως καταλαβαίνετε, επουδενί δεν μπορεί να προστατεύσει αυτή τη στιγμή τα νοικοκυριά, διότι, πλέον, η ακρίβεια δεν αφορά μόνο το ηλεκτρικό ρεύμα και το φυσικό αέριο, αφορά όπως είπα στην αρχή, σχεδόν το σύνολο των βασικών ειδών κατανάλωσης και διαβίωσης των νοικοκυριών.

Σήμερα, η Κομισιόν, αναμένεται να ανακοινώσει μέτρα, δηλαδή, μία εργαλειοθήκη για την αντιμετώπιση της ακρίβειας. Μεταξύ άλλων, επισημαίνει, αν είναι σωστές οι διαρροές, ότι θα πρέπει να υπάρξουν και στοχευμένες μειώσεις στη φορολογία. Σας καταθέσαμε τροπολογία για τη μείωση των ειδικών φόρων κατανάλωσης, που θα είχε μία ουσία και θα προστάτευε και τις επιχειρήσεις. Αυτή τη στιγμή, οι επιχειρήσεις, δεν προστατεύονται. Την απορρίψατε.

Λέει, η Κομισιόν, ότι θα πρέπει να υπάρχουν σοβαρά μέτρα ενίσχυσης του εισοδήματος. Επιμένετε να κρατάτε καθηλωμένο τον κατώτατο μισθό. Άλλες χώρες, προχωρούν σε αυτήν την αύξηση.

Επομένως, όχι, δεν υπάρχει σοβαρό σχέδιο για την αντιμετώπιση της ακρίβειας. Η μόνη επιλογή που κάνατε, ήταν να προχωρήσετε στην ιδιωτικοποίηση της Δ.Ε.Η., δηλαδή να εκχωρήσετε τον ενεργειακό πυλώνα της χώρας την πλέον κρίσιμη στιγμή της ενεργειακής κρίσης σε ιδιώτη, διαμηνύοντας στην κοινωνία, ουσιαστικά, ότι δεν θα υπάρχει κανένας έλεγχος.

Θα κλείσω, με μία αναφορά για τους μισθούς. Η προεκλογική υπόσχεση της Νέας Δημοκρατίας για αύξηση του κατώτατου μισθού διπλάσια της ανάπτυξης, νομίζω, ότι αποδείχθηκε, σε «καθαρή εξαπάτηση». «Καθαρή εξαπάτηση». Ο κατώτατος μισθός, είναι καθηλωμένος. Αναφορικά με το μέσο ονομαστικό μισθό, εκτιμάται ότι θα αυξηθεί το 2022 κατά 1,1%. Αυτό λέτε στο Προσχέδιο. Ακόμη και αν κανείς δεχτεί ότι αυτό θα συμβεί, με πληθωρισμό που ήδη ξεπερνάει το 2%, είναι προφανές ότι τα περισσότερα νοικοκυριά τελικά θα δουν μείωση στο πραγματικό τους εισόδημα. Δεν υπάρχει δε και καμία άλλη πολιτική αύξηση του μισθού, όπως οι συλλογικές συμβάσεις, όλα αυτά έχουν καταργηθεί.

Ένα ακόμη σημείο και κλείνω, κύριε Πρόεδρε και σας ευχαριστώ για την ανοχή.

Το Προσχέδιο προβλέπει αύξηση εσόδων από τους φόρους 4,1 δις. Μια πολύ μεγάλη αύξηση 9%. Ουσιαστικά αν το δει κανείς, για πρώτη φορά έχουμε διπλάσια της ανάπτυξης αύξηση των εσόδων από φόρους και όχι διπλάσιο της ανάπτυξης, αύξηση του κατώτατου μισθού. Και πραγματικά είναι απορίας άξιο, πως τα νοικοκυριά και οι επιχειρήσεις, από την πίεση που δέχονται από την ακρίβεια και τα σωρευμένα χρέη, θα μπορέσουν να καταβάλουν περισσότερα σε φόρους. Το υπογραμμίζει και το Γραφείο του Προϋπολογισμού του Κράτους στη Βουλή, αυτό.

Επίσης, έχει πολύ ενδιαφέρον, ότι προβλέπεται μια πολύ μεγάλη αύξηση στις εισπράξεις από Φ.Π.Α.. Δηλαδή, είναι σαν να λέτε, ότι οι ανατιμήσεις, οι αυξήσεις των τιμών στα βασικά είδη διατροφής, ουσιαστικά γίνονται ευκαιρία για περισσότερα φορολογικά έσοδα στο κράτος, από τη στιγμή που δεν υπάρχει καμία πολιτική προστασίας της κοινωνίας.

Κλείνοντας, λοιπόν, είναι προφανές, ότι στο εξής, οι κρίσεις θα πυκνώνουν. Για εμάς, για τον ΣΥΡΙΖΑ, για τις προοδευτικές δυνάμεις στην Ευρώπη και στις Ηνωμένες Πολιτείες, αυτό αποτελεί σήμα για δυναμικότερη κρατική παρέμβαση, για ισχυρότερο κοινωνικό κράτος, για ενίσχυση της υγείας, της παιδείας και επένδυση στις υποδομές και στήριξη της μικρομεσαίας επιχειρηματικότητας. Για την Κυβέρνηση του κυρίου Μητσοτάκη, φαίνεται, ότι αποτελεί σήμα για επιτάχυνση μιας πολιτικής αποκλεισμών και μιας πολιτικής εύνοιας των ελαχίστων. Αυτή είναι κατά τη γνώμη μας η μεγάλη εικόνα. Αυτή είναι η πολιτική ουσία αυτού του Προϋπολογισμού και αυτή είναι η στρατηγική σύγκρουση στην οποία σιγά-σιγά η κοινωνία παίρνει θέση.

Σας ευχαριστώ πολύ.

*(Σε αυτό το σημείο κατατίθενται έγγραφα στα πρακτικά και επισυνάπτεται συνημμένο στο τέλος του πρακτικού)*

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ, την κυρία Αχτσιόγλου.

Το λόγο έχει ο Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεν θα απαντήσω και δεν ζήτησα γι’ αυτό το λόγο. Απλά θα ήθελα να σας ενημερώσω, ότι προτείνω, ούτως ή άλλως εισήγηση της Κυβέρνησης είναι, να έρθει ο κύριος Χατζηθεοδοσίου, ο κύριος Καββαθάς, ο κύριος Μπρατάκος και η κυρία Χατζηπέτρου, δηλαδή, η Αναπτυξιακή Τράπεζα και τρεις φορείς της αγοράς. Επίσης και την ΕΣΕΕ.

Θα ήθελα να καταθέσω απλώς στα πρακτικά, επειδή πιάσαμε και την ευρωπαϊκή σκηνή. Η ανεργία τον Ιούνιο του 2019, στην Ελλάδα ήταν 16,9% και στην Ισπανία ήταν 14,2%. Τον Αύγουστο του 2021 πρωταθλήτρια στην ανεργία η Ισπανία με 14%, που δεν ήταν τον Ιούνιο του 2019 και η Ελλάδα 13,2%.

Ευχαριστώ πολύ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Με την ευκαιρία να ευχηθούμε όλοι μας ταχεία ανάρρωση στην κυρία Γεννηματά.

Το λόγο έχει ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ(Γενικός Εισηγητής του Κινήματος Αλλαγής):** Μια λέξη μόνο για τη Φώφη Γεννηματά. Είναι εντυπωσιακή η συμπαράσταση του πολιτικού κόσμου και των πολιτών στη νέα δοκιμασία της. Για μας που τη γνωρίζουμε καλά, που τη ζούμε τόσα χρόνια από κοντά, ξέρουμε ότι θα τα βγάλει πέρα και αυτή τη φορά, γιατί είναι μια γυναίκα που έχει το σθένος και τη δύναμη και θα νικήσει ξανά. Οι ευχές μας και η βαθιά μας πεποίθηση ότι θα τα καταφέρει, τη συνοδεύουν και φαντάζομαι ότι εκφράζουν την πίστη όλων σας.

 Κυρίες και κύριοι συνάδελφοι, η Βουλή συζητάει ακόμα ένα προσχέδιο προϋπολογισμού σε ακόμα μία διαδικασία που μοιάζει πάρα πολύ με τις προηγούμενες. Θα ήθελα πριν μπω σε πιο επιγραμματική και συγκεκριμένη τοποθέτηση επί της ουσίας του προσχεδίου που εμφανίζει η Κυβέρνηση, να κάνω μια γενικότερη παρατήρηση σε σχέση με τα δεδομένα της συγκυρίας που συνθέτουν τη μεγάλη εικόνα σε παγκόσμιο και ευρωπαϊκό πλαίσιο, τους κινδύνους που παραμονεύουν στην πορεία και την κατάσταση της ελληνικής κοινωνίας. Υπάρχουν αναντίρρητα κάποιες προς το παρόν θετικές εξελίξεις στο διεθνές πεδίο που μας ευνοούν. Θα απαριθμήσω κάποιες από αυτές.

 Τα επιτόκια διατηρούνται ακόμη πολύ χαμηλά και μάλλον και για λίγο καιρό ακόμα. Τα προγράμματα ποσοτικής χαλάρωσης, έφεραν στις αγορές κάποιο χρήμα και φαίνεται να κινούνται κάπως. Η ευρωπαϊκή δημοσιονομική πειθαρχία έχει χαλαρώσει τουλάχιστον για το 2022. Η Ευρωπαϊκή Κεντρική Τράπεζα, αγοράζει ελληνικά ομόλογα που σε άλλες συνθήκες δεν θα τα άγγιζε καν. Η Ευρωπαϊκή Ένωση έκανε ένα μεγάλο βήμα, το πιο μεγάλο από όλα αυτά. Δανείζεται από κοινού και διανέμει πόρους στα κράτη – μέλη, υποτίθεται ανάλογα με τις ανάγκες της, γεγονός, που έφερε και στην πατρίδα μας μια ικανή ποσότητα πόρων, ώστε να μας δώσει άλλη μια ευκαιρία να ανατάξουμε την οικονομία και να προχωρήσουμε στην ανάπτυξη.

 Παράλληλα η οικονομική πολιτική του Μπάιντεν με τον αναπτυξιακό και επεκτατικό της χαρακτήρα, ασφαλώς επηρεάζει θετικά τις δυτικές οικονομίες και αυτό στην πορεία ίσως να έχει μια αντανάκλαση ακόμα καλύτερη για μας. Ο κρατικός προϋπολογισμός και τα μεγέθη του, δεν κρίνονται στατικά και συγκριτικά με την πεπατημένη, αλλά, με τη δυνατότητα που δίνει στην εθνική οικονομία να αξιοποιήσει αυτήν την ιστορική ευκαιρία. Είναι δηλαδή το ερώτημα, ποιο αποτύπωμα θα αφήσει το 2022 σε σχέση με αυτά που προηγήθηκαν το 2021 στη συνολικότερη πορεία αντιμετώπισης του αναπτυξιακού προβλήματος της χώρας, αλλά, αν θέλετε και της ίδιας της κοινωνικής συνοχής και της κοινωνικής ευημερίας.

 Από την άλλη μεριά την ίδια εποχή υπάρχει η δεύτερη όψη του νομίσματος. Η εποχή αποκάλυψης και αβεβαιότητας ρευστών και απρόβλεπτων εξελίξεων. Το επισημαίνετε ακροθιγώς στο προσχέδιο, σε ότι αφορά την πανδημία, την κλιματική κρίση, τον πληθωρισμό την ενεργειακή κρίση, τους αστάθμητους παράγοντες, τις ασύμμετρες απειλές. Περιμένω στο τελικό σχέδιο, γιατί εδώ δεν υπάρχει βέβαια, επειδή, απλά είναι ένα προσχέδιο, να υπάρξουν και κάποιες νύξεις για εναλλακτικούς στόχους και προτάσεις, για προβλήματα που ήδη επισημαίνετε μεν εισαγωγικά, αλλά στην πράξη δεν εμφανίζεται ένας στοιχειώδης σχεδιασμός.

 Ποια είναι η παράλληλη εικόνα και επίπτωση στη χώρα μας; Η πανδημία που καταρχήν προκαλεί προβλήματα, πέρα από τα προβλήματα υγείας, τα προβλήματα ζωής και ευημερίας των ανθρώπων, προκαλεί προβλήματα στις αλυσιδωτές διακινήσεις των εμπορευμάτων.

H ενεργειακή κρίση προκαλεί πρόβλημα. Οι ανατιμήσεις και οι συνακόλουθες ελλείψεις στα είδη λαϊκής κατανάλωσης, η έλλειψη καυσίμων και ενέργειας και η στρατηγική εξάρτηση από το Ρωσικό φυσικό αέριο δημιουργούν καινούργιες συνθήκες που πρέπει να αντιμετωπιστούν. Και προοπτικά η ποσοτική χαλάρωση προφανώς θα περιορίζεται, τα επιτόκια θα αρχίσουν να ανεβαίνουν, το παγκόσμιο χρέος που ήδη έχει γίνει τεράστιο θα γίνει δυσβάσταχτο κυριολεκτικά.

Μέσα σε αυτές τις αντιφατικές συνθήκες κινείται και βρίσκεται η Ελληνική οικονομία. Και απέναντι σε αυτές τις αντιφατικές συνθήκες και τη δική σας πολιτική, μια κοινωνία δύσπιστη, ανασφαλής, μια αγορά ανήσυχη και προβληματική και τα νοικοκυριά, τα χαμηλά εισοδήματα, να περνάνε περιόδους συνεχούς αν θέλετε υποβάθμισης και ένδειας και ανέχειας. Όσο και αν τα μέτρα σας που κάποια από αυτά είναι θετικά και εμείς τα στηρίξαμε και τα στηρίζουμε, προσπαθούν να δώσουν μια ανάσα σ αυτή την υπόθεση, εμείς νομίζουμε, ότι η συνολική σας πολιτική δεν αντιμετωπίζει το πρόβλημα της πορείας της Ελληνικής οικονομίας στα πλαίσια αυτών των εξελίξεων με τρόπο εποικοδομητικό και ουσιαστικό για τους εθνικούς στόχους των επόμενων χρόνων. Και το 2022 είναι ένας πάρα πολύ κρίσιμος χρόνος για την επόμενη περίοδο της χώρας.

Επιμένουμε λοιπόν, ότι οι πολιτικοί σας συνεργοί, μια πολιτική μέτρων και παροχών που αγνοούν συστηματικά την ανάγκη να σχεδιαστεί ένα παραγωγικό και αναπτυξιακό μοντέλο που να αντέχει σε νέες κρίσεις και να αντιμετωπίζει από καλύτερη θέση τα δομικά προβλήματα που έχει σήμερα οικονομία και με κορυφαίο πρόβλημα πέρα από την εξωστρέφεια, την ανάπτυξη, την ανταγωνιστικότητα, ένα αξιόπιστο κοινωνικό κράτος που λειτουργεί ως μοχλός ανάπτυξης και παράλληλα ουσιαστικής απάλειψης των μεγάλων ανισοτήτων που μέσα από τις εξελίξεις και σε όλο τον κόσμο αλλά και στην πατρίδα μας διαρκώς βαθαίνει.

Αυτή είναι μια γενική θεώρηση που πιστεύω ότι θα πρέπει να κυριαρχήσει στον προβληματισμό μας γύρω από την πορεία της οικονομίας και της ανάπτυξης τα επόμενα χρόνια για την πατρίδα μας και ιδιαίτερα τον επόμενο κρίσιμο χρόνο.

Κυρίες και κύριοι συνάδελφοι. Ξέρετε, η εμπειρία μου ειδικά τα τελευταία χρόνια, επιβεβαιώνει την άποψη ότι οι προϋπολογισμοί δεν έχουν τόσο στόχο να προσαρμοστούν στην πραγματικότητα και στις ανάγκες που αυτή αναδεικνύει, αλλά να προσαρμοστούν στις ανάγκες του εκάστοτε κυβερνητικού αφηγήματος. Είναι αλήθεια, ότι οι εξελίξεις, οικονομικές, πολιτικές και κοινωνικές, είναι δύσκολο να προβλεφθούν και γι’ αυτό βλέπουμε σχεδόν πάντα αποκλίσεις ανάμεσα στους κρατικούς απολογισμούς και στους προϋπολογισμούς. Αυτό δεν συμβαίνει μόνο στο δημόσιο λογιστικό, αλλά και στον ιδιωτικό τομέα. Βέβαια οι προϋπολογισμοί δεν διαψεύδονται μόνο επειδή το μέλλον είναι απρόβλεπτο, διαψεύδονται συχνά γιατί αυτοί που τους συντάσσουν έχουν στο μυαλό τους συγκεκριμένες παραδοχές, συγκεκριμένες προκαταλήψεις και συγκεκριμένες επιθυμίες που τελικά καθορίζουν τον τρόπο με τον οποίον προβλέπουν. Στην Ελλάδα το ζήσαμε αυτό με τη δημιουργική λογιστική πριν το 2009 που συνέβαλε καθοριστικά στη δεκαετή περιπέτεια που βίωσε η χώρα με ευθύνη της κυβέρνησης τότε της Νέας Δημοκρατίας. Το ζήσαμε με τους μνημονιακούς προϋπολογισμούς και τις σχιζοφρενείς προβλέψεις που υπαγόρευαν οι φωστήρες της Τρόικα, αλλά το έργο τελικά δεν μας κούρασε και συνεχίζουμε να το βλέπουμε ακόμα. Πριν πω οτιδήποτε άλλο, θέλω να θυμίσω, ότι στο προσχέδιο του προϋπολογισμού για το έτος 2021 που συζητήσαμε πριν από ένα χρόνο προέβλεπε ανάπτυξη 7.5%. Τότε η πανδημία ξεκινούσε τον καλπασμό της μετά από μια καλοκαιρινή σεζόν καταστροφική και σε επίπεδο εισπράξεων, αλλά και σε επίπεδο υγειονομικό. Ωστόσο, τότε η κυβέρνηση, θεωρούσε, ότι είχαμε αφήσει τα δύσκολα πίσω μας, με τον αέρα που προκαλούσαν οι αποφάσεις του καλοκαιριού του 2021 για ταμείο ανάκαμψης. Αυτή η πρόβλεψη βέβαια αναπροσαρμόστηκε προς τα κάτω σχεδόν αμέσως. Στο σχέδιο του προϋπολογισμού που κατατέθηκε ένα μήνα μετά αναπροσαρμόστηκε ακόμη περισσότερο με το μεσοπρόθεσμο πρόγραμμα δημοσιονομικής πολιτικής τον Ιούνιο του 2021 και τώρα αναπροσαρμόζεται πάλι προς τα πάνω. Εντάξει, το λέτε μέσα στην έκθεση σας, ότι η πανδημία προκαλεί έκτακτες καταστάσεις και μεγάλες διακυμάνσεις. Έτσι είναι πράγματι, αλλά η πρόβλεψη για ανάπτυξη 7.5% το 21 με πρωτογενές έλλειμμα μείον 1,1% πριν από ένα χρόνο, είναι ενδεικτική των παραδοχών, των προκαταλήψεων, των επιθυμιών στις οποίες αναφέρθηκα και πριν και οι οποίες θολώνουν τη κρίση.

 Τελικά, το 2021 η οικονομία εκτιμάται ότι θα μεγεθυνθεί κατά 6,1%, αλλά τελικά, με πρωτογενές έλλειμμα μείον 7,4%, δηλαδή 13,5 δισεκατομμύρια, που είναι μεγαλύτερο και από την πρόσφατη πρόβλεψη του μεσοπρόθεσμου σχεδίου, κατά 800 εκατομμύρια. Άρα, δεν δούλεψαν τόσο τα ελατήρια της αγοράς, τα οποία υπολόγιζε ο συντάκτης του προσχεδίου του 20, αλλά η κρατική παρέμβαση. Κι εμείς χαιρετίζουμε το γεγονός, ότι η Νέα Δημοκρατία αλλά και κάποιοι συντηρητικοί ευρωπαίοι εταίροι της, έστω και μετά, μέσα από την έκτακτη κατάσταση της πανδημίας, κατάλαβαν ότι τα ελατήρια των αγορών είναι ξεχαρβαλωμένα και ότι μόνο η στιβαρή παρέμβαση του κράτους και η διακυβερνητική συνεργασία θα μπορούσε να εξασφαλίσει συνθήκες ταχείας ανάπτυξης.

Από εκεί και πέρα, διαπιστώνουμε, ότι το κυβερνητικό επιτελείο δεν μαθαίνει από τα λάθη του. Κατ’ αρχάς, η πρόβλεψη για ανάπτυξη 6,1 % του ‘21 οφείλεται σε μεγάλο βαθμό στο αποτέλεσμα βάσης, σε σχέση με την βαθιά ύφεση μείον 8,2 του 2020, όπως επισημαίνει το Δημοσιονομικό Συμβούλιο. Γιατί όμως πανηγυρίζετε χωρίς να προβληματίζεστε; Ενώ η χώρα έχει διανύσει τη μεγαλύτερη δημοσιονομική απόσταση από όλες της Ευρώπης, από το πρωτογενές πλεόνασμα, σε όρους ενισχυμένης εποπτείας, συν 3,2% το ΄19 σε ελλείμματα της τάξης του μείον 7,5 το ΄20 σε μείον 7,7 του ΑΕΠ το ΄21. Παρόλα αυτά, είχε την τρίτη βαθύτερη ύφεση στην Ευρώπη το 2020 και μόλις τη 17η σε ανάκαμψη το 2021, σύμφωνα με τα πιο πρόσφατα συγκριτικά στοιχεία της Ευρωπαϊκής Επιτροπής, δηλαδή, κάτω από το μέσο όρο της Ευρωπαϊκής Ένωσης και της Ευρωζώνης. Η σύγκριση λοιπόν με τους εταίρους μας, είναι ενδεικτική. Τελικά, δαπανήσατε τα περισσότερα, αλλά πετύχατε τα λιγότερα.

Είναι ξεκάθαρο, ότι κάτι τέτοιο είναι πολύ προβληματικό στο γενικότερο μείγμα οικονομικής πολιτικής. Στοιχείο που αποδεικνύει την αναποτελεσματικότητα της κοινωνικής πολιτικής, είναι το γεγονός πως, παρά το ότι η κυβέρνηση έχει διαθέσει 30,1 δισ. για έκτακτες παρεμβάσεις κατά των επιπτώσεων της πανδημίας, το ΑΕΠ, σύμφωνα με την πρόβλεψη, θα διαμορφωθεί στα 186.947 εκατομμύρια, αυξημένο μόλις κατά 3,5 δισ., σε σχέση με το 2019, προ πανδημίας, αν επιβεβαιωθούν οι προβλέψεις του προσχεδίου. Αλλά και το προσδοκώμενο 4,5% για το 2022, είναι εξαιρετικά αμφίβολο για εμάς, αν συνεχίσετε η ίδια πορεία. Βασίζεται κι αυτό στους πόρους του Ταμείου Ανάκαμψης, που θα επενδυθούν το 2022 και θα οδηγήσουν σε αυτή την έκρηξη των επενδύσεων. Ασκήσαμε τεκμηριωμένη κριτική, κατά τη συζήτηση του μεσοπρόθεσμου σχεδίου, που προέβλεπε αύξηση επενδύσεων 30,3% καθώς δεν υπάρχει ιστορικό προηγούμενο. Τώρα, αυτή την πρόβλεψη, την μειώσατε στο 23,4%. Σε κάθε περίπτωση, είναι ισχυρές οι αιρέσεις για τις διεθνείς εξελίξεις, κυρίως σε ότι αφορά τις τιμές των καυσίμων και τις επιπτώσεις τους στην ανάπτυξη.

Αλλά, κυρίες και κύριοι συνάδελφοι, υπάρχει κι ένα άλλο θέμα. Η αξιοποίηση των πόρων του Ταμείου Ανάκαμψης που προβλέπονταν και πέρσι στο προσχέδιο και στο σχέδιο του Προϋπολογισμού να ξεκινήσει εντός του έτους. Μάλιστα, πέρυσι τον Οκτώβριο προβλέπατε, ότι οι πόροι αυτοί θα ενισχύσουν την ανάκαμψη της χώρας, προσθέτοντας 2 ποσοστιαίες μονάδες στην ανάπτυξη, το 2021. Αντ’ αυτού, βλέπουμε ακόμη και σήμερα πλειοδοσία από εξαγγελίες των Υπουργών, αλλά, έργο λειψό, μισό, μικρό.

Υπάρχει όμως και κάτι άλλο, που μας κάνει να ανησυχούμε. Για το 2022 θα σημειωθεί μια δημοσιονομική προσαρμογή της τάξης των 11,9 δις ευρώ ή 6,7% από το πρωτογενές έλλειμμα του ΄21 των μείον 13,5 δις ευρώ, σε έλλειμμα μόλις μείον 1,6% του 2022. Επιπλέον, σημειώνεται, ότι η προσαρμογή αυτή οφείλεται, κατά κύριο λόγο, σε πρόσθετα φορολογικά έσοδα 4 δισεκατομμύρια ευρώ και περικοπή δαπανών 6,3 δισεκατομμύρια ευρώ. Αυτό το δημοσιονομικό φρένο είναι πιθανό να επηρεάσει αρνητικά την επιδιωκόμενη ανάκαμψη περισσότερο απ’ όσο φανταζόμαστε. Και επιπλέον, θέλουμε να ρωτήσουμε, πώς με ανάπτυξη 6,1%, η αύξηση των φορολογικών εσόδων σε δημοσιονομική βάση ήταν της τάξης μόλις του 2%, ενώ αντίθετα το 2022, με μικρότερη ανάπτυξη 4,5%, τα φορολογικά έσοδα θα αυξηθούν 8,9%. Κάτι δεν στέκει με τα νούμερα αυτά, αν είναι σωστοί οι υπολογισμοί μας. Από πού προκύπτει η αισιοδοξία για τα φορολογικά έσοδα, παρά τη μείωση των φορολογικών συντελεστών και της αναμενόμενης ενσωμάτωσης ζημιών των επιχειρήσεων. Και βεβαίως, σε επίπεδο φορολογικό, οι φόροι των αγαθών και υπηρεσιών, έμμεση φορολογία, θα αυξηθούν κατά 2,2 δισ..

Νομίζω, ότι σπάτε επίσημα το 2022, το ρεκόρ της αναλογίας 1,5 προς 1, στην αναλογία έμμεσων και άμεσων φόρων. Η επέλαση της έμμεσης φορολογίας που έφεραν οι προκάτοχοι από το 2015 και μετά συνεχίζεται με ακόμα πιο γρήγορο βήμα από εσάς, από το 1,15 που ήταν η σχέση έμμεσων προς άμεσους φόρους το 2014, αυξήθηκε στο 1,49 το 2019, σε 1,55 το 2021. Και τώρα; Μπορείτε να μας πείτε πόσο θα διαμορφωθεί;

Το αποτέλεσμα αυτής της πολιτικής, είναι λαϊκά εισοδήματα, μισθωτοί και συνταξιούχοι, να σηκώνουν το κύριο βάρος των εσόδων, ενώ γόνοι, κληρονόμοι, έχοντες και κατέχοντες, τυγχάνουν της διαρκούς μέριμνας και φροντίδας από την Κυβέρνηση της Νέας Δημοκρατίας, με προκλητικές, όπως έχουμε δει αυτόν τον καιρό, φοροαπαλλαγές και μειώσεις φόρων, που οδηγούν στο παράλογο, τα αφεντικά να πληρώνουν λιγότερα από τους εργαζόμενους. Και αυτό τη στιγμή που, πλέον, ο πληθωρισμός και η ακρίβεια ροκανίζουν τα χαμηλά εισοδήματα.

Αξιοσημείωτη είναι η παρατήρηση του Δημοσιονομικού Συμβουλίου, σύμφωνα με την οποία, η μικρή αύξηση της μέσης κατά κεφαλήν αμοιβής της μισθωτής εργασίας, που προβλέπεται να ανέλθει στο 1,1%, θα είναι αρκετά χαμηλότερη από το μεσοπρόθεσμο στόχο του πληθωρισμού κατά 2%. Ενώ και το Γραφείο Προϋπολογισμού του Κράτους για τη Βουλή, αναφέρεται στο θέμα αυτό.

Η Κυβέρνηση για το θέμα αυτό, δεν έχει πειστικές απαντήσεις. Ασκεί μια, θα έλεγα, κλασικά ταξική πολιτική. Μάλιστα, επικαλείται και στο προσχέδιο εκθέσεις, που επιβεβαιώνουν την παροδικότητα του φαινομένου. Εμείς, είμαστε σίγουροι, ότι σύντομα, θα εξωθηθείτε να λάβετε σοβαρά μέτρα γι’ αυτά τα ζητήματα, παρόλο που αποφεύγετε μέχρι τώρα, γιατί αλλιώς θα αντιμετωπίσετε πολύ οξυμένη τη λαϊκή αγανάκτηση.

Συμπερασματικά, το προσχέδιο με τις προβλέψεις του, επιβεβαιώνει για μία ακόμη φορά, την κριτική που έχουμε ασκήσει, ότι δουλεύετε συστηματικά υπέρ των λίγων και ισχυρών, τόσο με την άδικη και άνιση κατανομή των πόρων του Ταμείου Ανάκαμψης και των υπολοίπων κρατικών πόρων, όσο και με τις προνομιακές συμφωνίες με τους λίγους και ισχυρούς της αγοράς. Αλλά είμαστε εδώ, να συζητήσουμε λεπτομερώς σε όλη την επόμενη περίοδο την οικονομική σας πολιτική, η οποία μας γεμίζει από ανησυχία για το μέλλον της οικονομίας και της χώρας.

Σας ευχαριστώ.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γεώργιος Αμανατίδης, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Θεόδωρος Καράογλου, Γεώργιος Καρασμάνης, Σταύρος Κελέτσης, Ιωάννης Κεφαλογιάννης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Άννα Μάνη – Παπαδημητρίου, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Βασίλειος – Νικόλαος Υψηλάντης, Ιάσων Φωτήλας, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κωνσταντίνος Μπάρκας, Αθανάσιος (Σάκης) Παπαδόπουλος, Αικατερίνη Παπανάτσιου, Χρήστος Σπίρτζης, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Κωνσταντίνος Σκανδαλίδης, Νικόλαος Καραθανασόπουλος, Ιωάννης Δελής, Βασίλειος Βιλιάρδος, Κωνσταντίνος Χήτας, Ηλίας – Κρίτων Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :** Ευχαριστούμε τον κ. Σκανδαλίδη.

Το λόγο έχει ο Γενικός Εισηγητής του Κ.Κ.Ε., κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Γενικός Εισηγητής του Κ.Κ.Ε.) :** Ευχαριστώ κύριε

Πρόεδρε.

Η συζήτηση του προσχεδίου του κρατικού προϋπολογισμού για το 2022, αναδεικνύει για ακόμη μια φορά, ότι ο κρατικός προϋπολογισμός αποτελεί ένα βασικό εργαλείο υλοποίησης της οικονομικής πολιτικής της κυβέρνησης. Από αυτήν την άποψη, ο στόχος της Κυβέρνησης - όπως καταγράφεται μέσα και στο προσχέδιο του προϋπολογισμού, αλλά όπως ανέφερε και πριν, ο Υπουργός Οικονομικών - για το νέο έτος, για το 2022, είναι να μπούμε σε μία νέα εποχή, όπως είπε, με ισχυρή και εξωστρεφή ανάπτυξη.

Το Κ.Κ.Ε, λοιπόν, εκ των προτέρων δηλώνει, ότι είμαστε απέναντι σε αυτό το στόχο της Κυβέρνησης. Γιατί; Γιατί λέμε πολύ καθαρά, ότι αυτή η υψηλή, η ισχυρή και εξωστρεφής ανάπτυξη, θα είναι σε βάρος των εργαζομένων και θα είναι σε βάρος της ικανοποίησης των λαϊκών αναγκών, γιατί στο επίκεντρο της καπιταλιστικής ανάπτυξης, είναι η μεγέθυνση της κερδοφορίας των επιχειρηματικών ομίλων. Και αυτό σημαίνει, ότι ένα όλο και μεγαλύτερο κομμάτι του κοινωνικά παραγόμενου πλούτου, θα πηγαίνει στα χέρια των καπιταλιστών. Η συνέπεια αυτού, δεν είναι καμία άλλη, παρά η διεύρυνση της ψαλίδας, η όξυνση, δηλαδή, των κοινωνικών ανισοτήτων ανάμεσα στους κεφαλαιοκράτες, από τη μια μεριά και στην εργατική τάξη και τα λαϊκά στρώματα, από την άλλη.

 Η διεύρυνση, θα οδηγήσει στη διεύρυνση της ψαλίδας, ακόμη μεγαλύτερης, ανάμεσα στις υπαρκτές δυνατότητες, που δίνει η ανάπτυξη των παραγωγικών δυνάμεων, η νέα τεχνολογία, η επιστήμη από τη μια μεριά και από την άλλη στο επίπεδο της ικανοποίησης των λαϊκών αναγκών. Έτσι, λοιπόν, το συνολικό αποτέλεσμα αυτής της ανάπτυξης, δεν θα είναι τίποτα άλλο παρά η διεύρυνση της σχετικής, αλλά και της απόλυτης εξαθλίωσης των λαϊκών στρωμάτων.

 Για να το δούμε αυτό λίγο πιο αναλυτικά, να εντοπίσουμε, λοιπόν, τις αρνητικές επιπτώσεις της κυβερνητικής πολιτικής. Κατ’ αρχάς, η κυβέρνηση θεωρεί επίτευγμα της -και η σημερινή αλλά και οι προηγούμενες κυβερνήσεις- ότι ενισχύεται η ανταγωνιστικότητα της ελληνικής οικονομίας, το οποίο είναι αποτέλεσμα της υλοποίησης ενός συνεκτικού και ολοκληρωμένου σχεδίου μεταρρυθμίσεων, το οποίο αποτελεί και προαπαιτούμενο της εκταμίευσης του Ταμείου Ανάκαμψης και Ανθεκτικότητας, δηλαδή του πανευρωπαϊκού μνημονίου να υλοποιηθεί αυτό το σχέδιο μεταρρυθμίσεων.

 Τι συμπεριλαμβάνει το σχέδιο αυτό των μεταρρυθμίσεων. Πρώτα και κύρια, τη διαμόρφωση ενός μηχανισμού, συνεχούς και διευρυμένης αναπαραγωγής, ενός πολύ φθηνού, αλλά και αναλώσιμου εργαζόμενου. Σημείο κλειδί, το αντεργατικό έκτρωμα του νόμου Χατζηδάκη, το οποίο επί της ουσίας πάτησε σε όλους τους προηγούμενους αντεργατικούς νόμους και της κυβέρνησης του ΣΥΡΙΖΑ και της κυβέρνησης συγκυβέρνησης Νέας Δημοκρατίας – ΠΑΣΟΚ, για να διαμορφώσει ακριβώς αυτό το συγκεκριμένο μηχανισμό, που στο επίκεντρό του είναι η διευθέτηση του χρόνου εργασίας, διευθέτηση ανάλογα με τις ανάγκες των επιχειρήσεων και όχι με τις λαϊκές ανάγκες.

 Κατάργηση, δηλαδή, του 8ώρου, 10ωρο, απλήρωτες υπερωρίες, ελαστικές μορφές απασχόλησης. Και αυτό, ακριβώς, είναι οι βέλτιστες ευρωπαϊκές πρακτικές, το ευρωπαϊκό κεκτημένο, όπως απάντησε και ο Επίτροπος για τα ζητήματα της απασχόλησης, σε ερώτηση των ευρωβουλευτών μας. Για αυτό και δεν είναι τυχαίο ότι και το ίδιο το Ευρωπαϊκό Κοινοβούλιο, με τις ψήφους όλων των κομμάτων, πλην Κ.Κ.Ε., για τους εργαζόμενους στις πλατφόρμες, ψήφισε ένα κατάπτυστο ψήφισμα, που επί της ουσίας θωρακίζει και νομιμοποιεί τους αυτοαπασχολούμενους στην αυταπασχόληση και όχι τη μισθωτή εργασία.

 Αν κάποιος είναι μισθωτός εργαζόμενος στις πλατφόρμες, πρέπει να το αποδείξει προσφεύγοντας στα δικαστήρια. Αυτό ψηφίσατε, κύριοι του ΣΥΡΙΖΑ, κύριοι της Νέας Δημοκρατίας, κύριοι του ΠΑΣΟΚ, της Ελληνικής Λύσης και των υπόλοιπων κομμάτων. Επί της ουσίας θωρακίζει, ακριβώς, τον εργασιακό μεσαίωνα που θέλουν να επιβάλουν οι διάφορες αυτές πλατφόρμες εργασίας.

 Δεύτερο ζήτημα, είναι το κεφαλαιοποιητικό ασφαλιστικό σύστημα, που επί της ουσίας τζογάρονται τα χρήματα των εργαζομένων, στο βωμό στήριξης των επενδυτικών και επιχειρηματικών συμφερόντων των καπιταλιστικών ομίλων, γιατί αποτελούν ένα εργαλείο χρηματοδότησης των ομίλων, αφήνοντας αβέβαιους τους εργαζόμενους για το αν θα πάρουν ή τι σύνταξη θα πάρουν.

 Τρίτον, τη χειραγώγηση του συνδικαλιστικού κινήματος, μέσα από τον ασφυκτικό κρατικό και εργοδοτικό έλεγχο των συνδικάτων, για να μπορέσουν, ακριβώς, να χτυπηθεί στη ρίζα του όπως επιδιώκεται, όμως θα μείνουν αυτά στα χαρτιά. Δεν πρόκειται τα εργατικά συνδικάτα, τα ταξικά εργατικά συνδικάτα, να υπακούσουν σε αυτό το τερατούργημα το αντεργατικό, οι όποιες συλλογικές και ταξικές διεκδικήσεις, γιατί αυτό φοβάται και η εργοδοσία και το κράτος της. Και γι’ αυτό δεν είναι τυχαίο, ότι ο καθορισμός του κατώτερου μισθού, με την υπογραφή του κυρίου Βρούτση και της κυρίας Αχτσιόγλου, θα καθορίζεται όχι από τις συλλογικές διεκδικήσεις, αλλά με απόφαση του Υπουργού, λαμβάνοντας πάντα υπόψη την πορεία και την ανταγωνιστικότητα της οικονομίας.

Δεύτερο πλέγμα μεταρρυθμίσεων είναι η στήριξη του συνόλου των αναγκών των επιχειρηματικών ομίλων. Προσφορά φτηνής εργασίας, όχι μόνο εξαιτίας της κατάστασης που διαμορφώνεται στην αγορά εργασίας της εργασιακής ζούγκλας, αλλά και επιδότησης της εργασίας και επιδότησης των ασφαλίστρων. Μόνο και μόνο από τις παρεμβάσεις για την αντιμετώπιση των συνεπειών της πανδημίας, όπως ονομάζεται στον συγκεκριμένο πίνακα 2. 5. της σελίδας 47, από τα 2,9 δισεκατομμύρια περίπου που θα είναι οι παρεμβάσεις για το 2022, πάνω από 1 δισεκατομμύριο θα είναι οι επιδοτήσεις του κρατικού προϋπολογισμού για τη μείωση των ασφαλίστρων κατά 3 ποσοστιαίες μονάδες, 850 εκατομμύρια ευρώ και άλλα 190 εκατομμύρια ευρώ θα είναι η επιδότηση των ασφαλίστρων για τη δημιουργία 150.000, όπως ονομάζεται, νέων θέσεων εργασίας. Δηλαδή με χρήματα των φορολογουμένων, των εργαζομένων επιδοτείτε ζεστά τους επιχειρηματικούς ομίλους.

Άρα, λοιπόν, προσφορά φθηνής εργασίας, επενδυτικά κίνητρα στους επιχειρηματικούς ομίλους φορολογικά κίνητρα, ένα φορολογικό σύστημα φιλικό, όπως ονομάζεται, για την ανάπτυξη, δηλαδή με όλο και μικρότερη συμμετοχή των επιχειρηματικών ομίλων στα φορολογικά έσοδα και άρα όλο και μεγαλύτερη συμμετοχή των λαϊκών στρωμάτων. Επομένως, όλο και πιο βαθιά αντιλαϊκό φορολογικό σύστημα με ειδικά χωροταξικά σχέδια που προσαρμόζονται στις επενδυτικές ανάγκες των επιχειρηματικών ομίλων και όχι στην ικανοποίηση των ανθρώπινων αναγκών. Με τη συγκέντρωση της γης και της αλλαγής χρήσης της για την ικανοποίηση των επενδυτικών σχεδίων είτε αυτά αφορούν ΑΠΕ, είτε αφορούν τον τουρισμό, ή άλλων μεγάλων στρατηγικής σημασίας επενδύσεων, όπως τις ονομάζετε, με τη δημιουργία νέων πεδίων κερδοφορίας για το υπερσυσσωρευμένο κεφάλαιο. Από τη διαχείριση των απορριμμάτων, τη διαχείριση των υδάτινων πόρων, μέχρι την επιτάχυνση και τη μεγέθυνση της εμπορευματοποίησης στην υγεία και στην παιδεία οι συμπράξεις δημόσιου και ιδιωτικού τομέα στην υγεία αξιοποιούνται και επεκτείνονται με πρόσχημα την αντιμετώπιση της πανδημίας, αλλά και των αντεργατικών μέτρων που έχετε πάρει σε βάρος των υγειονομικών.

Η στήριξη της ψηφιακής μετάβασης επί της ουσίας θα διευρύνει, θα εκτοξεύσει την παραγωγικότητα της εργασίας, όμως αυτό που αποτελεί φάρμακο για τον καπιταλισμό είναι φαρμάκι για τους εργαζόμενους, δηλαδή, η αύξηση της παραγωγικότητας τους. Γιατί, ακριβώς, θα επιδεινωθεί ακόμη περισσότερο η ίδια τους η θέση με ένα νέο κύμα επίθεσης που θα δεχθούν λόγω ακριβώς της ψηφιακής μετάβασης. Πολλοί δεν θα μπορούν να συμμετέχουν. Λιγότερος χρόνος εργασίας, μικρότερες αποδοχές, μεγαλύτερη παραγωγικότητα της εργασίας, όμως, μεγαλύτερα αποτελέσματα προς όφελος του κεφαλαιοκράτη.

 Δεύτερο ζήτημα, εκτός από την ανταγωνιστικότητα, είναι αυτό το οποίο ονομάζετε όλα τα κόμματα, ανάγκη ανάπτυξης ενός εξωστρεφούς παραγωγικού μοντέλου, το οποίο θα αξιοποιεί τα συγκριτικά πλεονεκτήματα της χώρας μας. Ποιος καθορίζει αυτά τα συγκριτικά πλεονεκτήματα; Όχι η ικανοποίηση των λαϊκών αναγκών, αλλά οι ανάγκες της κερδοφορίας των επιχειρηματικών ομίλων. Και γι΄ αυτό όχι μόνο σε συνθήκες κρίσης αλλά και σε συνθήκες ανάπτυξης καπιταλιστικής καταστρέφονται και δεν αξιοποιούνται εγχώριες παραγωγικές δυνατότητες. Όχι γιατί δεν έχουν κέρδος, αλλά γιατί έχουν μικρό ποσοστό κέρδους για τους επιχειρηματικούς ομίλους, οι οποίοι ως αρπακτικά κυνηγάνε τη μεγέθυνση του καπιταλιστικού κέρδους. Με αποτέλεσμα το όποιο μοντέλο προωθείτε είναι αυτό που εξυπηρετεί τη μεγέθυνση της καπιταλιστικής κερδοφορίας και συγκεντρώνει τον κύριο όγκο των επενδύσεων και αυτό το βλέπουμε στον τουρισμό. Η μονοκαλλιέργεια του τουρισμού σε ορισμένες περιοχές και οι οδυνηρές επιπτώσεις που είχε η τουριστική δραστηριότητα εξαιτίας της πανδημίας -δεν βάζουμε γεωστρατηγικών αναταραχών - αλλά και πάνω απ΄ όλα ο πρωταθλητής ελληνικός τουρισμός όλα τα προηγούμενα χρόνια και επί κυβερνήσεων Νέας Δημοκρατίας και ΣΥΡΙΖΑ απέδειξε τις συνθήκες μεσαίωνα που επικρατούν στις μεγάλες ξενοδοχειακές μονάδες σε βάρος των εργαζομένων.

Καταγγελίες πάρα πολλές που υπάρχουν καθημερινά στις ειδήσεις, δώδεκα ώρες δουλειά χωρίς ρεπό για έξι μήνες στοιβαγμένοι σε κάτι κοντέινερ με άθλιες συνθήκες διαβίωσης και διατροφής εργαζόμενοι σε τουριστικούς παραδείσους, όπως είναι η Μύκονος, η Σαντορίνη, η Ζάκυνθος και αλλού. Αυτό είναι το επιστέγασμα και η επιβράβευση του πρωταθλητισμού του ελληνικού τουρισμού.

Άρα, λοιπόν, τουρισμός κόμβος διαμόρφωσης της Ελλάδας σε κόμβους μεταφοράς και ενέργειας, η ανάπτυξη των ανανεώσιμων πηγών ενέργειας και η μεταποίηση αγροτικών προϊόντων. Το αποτέλεσμα; Είναι η όξυνση της ανισόμετρης ανάπτυξης ανάμεσα σε κλάδους της οικονομίας, η όξυνση της ανισόμετρης ανάπτυξης ανάμεσα στις περιοχές της χώρας μας και η υπόθεση της εξωστρέφειας είναι, ότι αυτή ακριβώς η όποια παραγωγική διαδικασία και δραστηριότητα δεν έρχεται για να καλύψει τις υπάρχουσες ανάγκες του λαού, αλλά για εξαγωγές.

Και έχουμε το παράδοξο η Ελλάδα, να μην μπορεί να καλύψει τις διατροφικές ανάγκες του ελληνικού λαού, γιατί ο σκοπός των μετακλητών των αγροτικών προϊόντων, που τα αγοράζουν πάμφθηνα από τους βιοπαλαιστές αγρότες, είναι ακριβώς οι εξαγωγές για μεγαλύτερο κέρδος και όχι η διατροφή του ελληνικού λαού.

Το παράδοξο στην κορινθιακή σταφίδα η παραγωγή η ελληνική είναι μόνο στο 2% της παγκόσμιας ζήτησης της κορινθιακής σταφίδας. Η ελληνική παραγωγή που η ποιότητά της είναι υπερβολική. Κι όμως υπάρχουν αδιάθετα αποθέματα, όχι γιατί δεν μπορεί να καλύψει τις λαϊκές ανάγκες, αλλά γιατί οι εξαγωγές και οι χώρες που εισάγουν αυτές βρίσκουν από αλλού-προμηθεύονται από αλλού.

Να λοιπόν, η παραδοξότητα του καπιταλιστικού μοντέλου ανάπτυξης το οποίο υπερασπίζεστε και από αυτή την άποψη αποτελεί ακριβώς αυτό ο καπιταλιστικός τρόπος ανάπτυξης και το βασικό παράγοντα εκδήλωσης του νέου κύματος ακρίβειας, γιατί οι βασικές ανάγκες καλύπτονται από εισαγωγές. Εισαγωγές πρώτων υλών που μπορεί να υπάρχουν και στη χώρα μας, εισαγωγές ενδιάμεσων εμπορευμάτων που μπορεί να παραχθούν και εδώ και εισαγωγές τελικών εμπορευμάτων που μπορεί να παραχθούν εδώ.

Άρα, δηλαδή ο καθορισμός των τιμών των διεθνών αλυσίδων τροφοδοσίας που υπόκεινται στο σκληρό ανταγωνισμό ανάμεσα στις πολυεθνικές, αλλά και στις αντιθέσεις είναι γεωστρατηγικής σημασίας για τον έλεγχο του διεθνούς εμπορίου είναι το αποτέλεσμα αυτής της πολιτικής.

Υπάρχουν κι άλλοι παράγοντες ακρίβειας είναι η απελευθέρωση της αγοράς ενέργειας και η πράσινη μετάβαση με σκανδαλώδεις παροχές τα τρωκτικά των ΑΠΕ, με ψευδεπίγραφο ενδιαφέρον για την προστασία του περιβάλλοντος, όταν έχουμε άναρχη χωροθέτηση αυτών των ΑΠΕ, όταν δεν αξιοποιείται η πιο φτηνή παραγωγή ηλεκτρικής ενέργειας, που είναι και ανανεώσιμη τα υδατοφράγματα, τα οποία και παραγωγή ενέργεια και εμπλουτισμό του υδροφόρου ορίζοντα και προστασία από τις πλημμύρες και ως αρδευτικά μπορούν να αξιοποιηθούν, όμως ο προσανατολισμός είναι στα αιολικά και στα φωτοβολταϊκά, ακρίβεια ρεύματος, τέλη ρύπων που τσακίζουν-που εκτοξεύουν την τιμή παραγωγής ενέργειας από ορυκτά καύσιμα και η λογική της απολιχνιτοποίησης έχει οδηγήσει στο τραγέλαφο καταστροφής παραγωγικών πηγών ενέργειας της χώρας μας, όπως είναι ο λιγνίτης και η υποκατάσταση του με το εισαγόμενο φυσικό αέριο, το οποίο αποτελεί και το 50% της παραγωγής ενέργειας στη χώρα μας.

Το χρηματιστήριο ενέργειας που δημιούργησε ο ΣΥΡΙΖΑ, για να μπορεί ακριβώς να υπάρχουν τα διάφορα συμβόλαια διαρκείας ανάμεσα στους μεγάλο προμηθευτές, που αγοράζουν φτηνά δηλαδή και να πουλούν ακριβά και όλα αυτά έχει το αποτέλεσμα της ενεργειακής φτώχειας, που ζει και βιώνει ο λαός μας.

Και από αυτή την άποψη εμείς τοποθετήσαμε με σαφήνεια στα μέτρα της Κυβέρνησης ως αντιστάθμισμα της ενεργειακής της ακρίβειας των πηγών της ενέργειας, ότι «είναι άνθρακες ο θησαυρός» από τη στιγμή που αφήνουν στο απυρόβλητο τους πραγματικούς υπεύθυνους της ενεργειακής φτώχειας της χώρας μας, που είναι τα συμφέροντα του κεφαλαίου και οι πολιτικοί της Ευρωπαϊκής Ένωσης.

Τα πράσινα εμπόρευμα θα είναι ακόμη πιο ακριβά και απλησίαστα για τα λαϊκά στρώματα. Η τρίτη πλευρά του κύματος της ακρίβειας είναι η επιβεβαίωση ότι ότι είναι φάρμακο για να αντιμετωπιστούν οι καπιταλιστικές κρίσεις και να στηριχθούν τα συμφέροντα του κεφαλαίου, αποτελεί φαρμάκι για το λαό. Έτσι, λοιπόν, η επεκτατική νομισματική πολιτική, που όπως ο ΣΥΡΙΖΑ πανηγυρίζει γιατί είναι μια προοδευτική, λέει, επιλογή, οδηγεί σε πληθωρισμό, άρα και σε μεγαλύτερη ακρίβεια.

 Η αποτύπωση, του Κρατικού Προϋπολογισμού, αναδεικνύει τον ταξικό του χαρακτήρα και την τεράστια αναδιανομή η οποία γίνεται ανάμεσα σε βάρος των λαϊκών στρωμάτων και προς όφελος του μεγάλου κεφαλαίου. Όσον αφορά τα φορολογικά έσοδα, η αύξηση των φορολογικών εσόδων θα προέλθει από νέα φοροληστεία των λαϊκών στρωμάτων. Οι έμμεσοι φόροι, κατ’ εξοχήν αντιλαϊκοί, παραμένουν σταθερά στο 57,5% του συνόλου των εσόδων. Οι δε δαπάνες είναι προσαρμοσμένες στις ανάγκες των επιχειρηματικών ομίλων και όσα κατευθύνονται για κοινωνικές δαπάνες, δεν μπορούν να καλύψουν την τεράστια υποχρηματοδότηση η οποία υπάρχει. Στηρίζουν, ταυτόχρονα, και την διεύρυνση της εμπορευματοποίησης και της υγείας και της παιδείας μέσω των λογικών των συμπράξεων. Έτσι, λοιπόν, για την υγεία είναι χαρακτηριστική η μείωση της χρηματοδότησης των νοσοκομείων, ενώ η όποια αύξηση των δαπανών, 209 εκατ. θα αυξηθούν οι μεταβιβάσεις στην υγεία, από αυτά όμως τα 176 εκατ. θα δοθούν στη φαρμακοβιομηχανία ως αντιστάθμισμα του claw back, για να ξέρουμε πού πάνε τα χρήματα.

 Αντίστοιχα και στα σχολεία, με τις συνθήκες στις οποίες υπάρχουν και την αγωνιστική ανάταση καθηγητών μαθητών, απέναντι στην προσπάθεια ακόμη μεγαλύτερης υποβάθμισης του μορφωτικού επιπέδου των παιδιών των λαϊκών στρωμάτων και αύξηση των ταξικών φραγμών στη μόρφωση, για να αποκτήσουν κάποιες αποσπασματικές δεξιότητες αναλώσιμες, γιατί τους θέλουν ως αναλώσιμους εργαζόμενους. Έτσι, λοιπόν, τα όποια μέτρα περιέχονται στο σκέλος των δαπανών, δεν είναι τίποτα άλλο παρά μια προσπάθεια αναδιανομής της φτώχειας, από τους λιγότερους φτωχούς στους περισσότερους φτωχούς, και βεβαίως παραπέμπονται στις καλένδες τέτοια έργα και υποδομές τα οποία θα μπορούσαν να ικανοποιήσουν τις λαϊκές ανάγκες και να προστατεύσουν το λαό, τη ζωή και την περιουσία του, όπως είναι τα ολοκληρωμένα έργα αντιπλημμυρικής προστασίας, αντιπυρικής προστασίας και αντισεισμικής προστασίας. Τα οποία δεν είναι επιλέξιμα ούτε από το Ταμείο Ανάκαμψης και Ανθεκτικότητας ούτε βεβαίως από το ΕΣΠΑ και συνολικά από το πρόγραμμα δημοσίων επενδύσεων, το οποίο είναι υποταγμένο στην υλοποίηση των στόχων και των κατευθύνσεων τόσο του Ταμείου Ανάκαμψης και Ανθεκτικότητας όσο και του νέου ΕΣΠΑ.

Έτσι, λοιπόν, η επόμενη μέρα θα είναι μια μέρα, η οποία θα χαρακτηρίζεται από μια ματωμένη για τον λαό ανάπτυξη, όπου στο βωμό της κερδοφορίας θυσιάζονται εργατικά δικαιώματα και ικανοποίηση των λαϊκών αναγκών. Αυτό, δεν είναι θέμα ιδεοληψίας της κυβέρνησης, αλλά ουσιαστικά είναι αυτό το οποίο εξυπηρετεί σήμερα τις ανάγκες του κεφαλαίου και το οποίο καθορίζει και το πρόγραμμα της σημερινής κυβέρνησης, αλλά και το πρόγραμμα της επόμενης κυβέρνησης οποιοδήποτε επιθετικό προσδιορισμό αυτή και αν έχει.

Από αυτή την άποψη, έχουν δοκιμαστεί όλα τα μοντέλα διαχείρισης. Είναι σε βάρος του λαού, αυξάνουν τις ανισότητες και δεν αποτρέπουν την εκδήλωση μιας νέας ακόμη και σφοδρής καπιταλιστικής κρίσης. Έτσι, λοιπόν, δεν πρέπει να περιμένουμε κανέναν σωτήρα. Ο λαός μας να οργανωθεί για να συγκρουστεί με αυτή την πολιτική και τα συμφέροντα του κεφαλαίου, αποτρέποντας την επιδείνωση της θέσης και έχοντας επιμέρους κατακτήσεις για να μπορεί να ανοίξει το δρόμο για το αύριο, από αυτό το αύριο καθορίζεται επί της ουσίας από έναν άλλον τρόπο οργάνωσης της οικονομίας και της παραγωγής, όπου στο επίκεντρο θα είναι η ικανοποίηση των λαϊκών αναγκών με κοινωνικοποίηση της γης των μέσων παραγωγής και μεταφορών, των υποδομών συνολικότερα κάτω από την αλλαγή εξουσίας από τα χέρια του κεφαλαίου στα χέρια της εργατικής τάξης. Ευχαριστώ πολύ κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε.

Τον λόγο έχει ο κ. Βιλίαρδος.

**ΒΑΣΙΛΕΙΟΣ ΒΙΛΙΑΡΔΟΣ (Γενικός Εισηγητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ κύριε Πρόεδρε.

Θα ξεκινήσω λέγοντας ότι κεϋνσιανή πολιτική με δανεικά από μία υπερχρεωμένη χώρα είναι ένα καινούργιο και πολύ ενδιαφέρον πείραμα. Θα δούμε, βέβαια, που θα οδηγήσει την Ελλάδα αν και ο καθένας μπορεί να προβλέψει γνωρίζοντας την κατάληξη της Ελλάδας το 2004-2009 που κυβερνούσε ανάλογα η Ν.Δ.. Ο αγώνας δρόμου πάντως μεταξύ του χρέους και του ΑΕΠ όσον αφορά τον δείκτη χρέους προς ΑΕΠ χωρίς παραγωγή πλούτου, σπάνια καταλήγει υπό αυτές τις συνθήκες προς όφελος του ΑΕΠ και σχεδόν ποτέ προς όφελος των απλών πολιτών.

Γενικότερα, τώρα, όσον αφορά το προσχέδιο, η Κυβέρνηση κατέθεσε έναν ακόμη διαχειριστικό προϋπολογισμό, λογιστικό, όπως θα το χαρακτήριζε κανείς, χωρίς κανένα όραμα. Ενώ, δεν φαίνεται πουθενά η αλλαγή του οικονομικού μοντέλου της χώρας μας, το οποίο μας χρεοκόπησε και θα μας χρεοκοπεί ξανά και ξανά εάν παραμείνει ως έχει. Παραμένουμε προσκολλημένοι στην μονοκαλλιέργεια του τουρισμού στον οποίο, άλλωστε, έχουν δοθεί οι περισσότερες επιδοτήσεις κάθε είδους, ενώ δεν γίνεται καμία προσπάθεια στήριξης του τομέα της μεταποίησης. Μεταξύ άλλων, μέσω του Προγράμματος Δημοσίων Επενδύσεων που είναι πολύ χαμηλό, στα 745 δισεκατομμύρια το 2022, εκ των οποίων τα 1,2 δισεκατομμύρια από εθνικούς πόρους, παρά το ότι γνωρίζουμε την ωφέλεια που θα παρείχε στην οικονομία μας. Ενδεικτικά και μόνο, σύμφωνα με τη γνωστή μελέτη του ΙΟΒΕ που θα καταθέσουμε στα πρακτικά, για κάθε 1 ευρώ προστιθέμενης αξίας της μεταποίησης προστίθενται συνολικά 3,1 ευρώ ΑΕΠ στην ελληνική οικονομία, ενώ για κάθε θέση εργασίας στη μεταποίηση δημιουργούνται συνολικά τρεισήμισι θέσεις εργασίας στην οικονομία.

Από την άλλη πλευρά, δεν λαμβάνεται σχεδόν καθόλου υπόψη η ενεργειακή κρίση που βρίσκεται σε εξέλιξη, παρά το ότι γνωρίζουμε πως κάθε πτώση της τιμής της ενέργειας κατά 10% αυξάνει το Α.Ε.Π. κατά περίπου 1 δισ. -όπως θα καταθέσουμε στα πρακτικά- οπότε και το αντίθετο. Μια κρίση που δεν θα είναι καθόλου παροδική ενώ είχε προβλεφθεί ήδη από το 2020 από τον Διεθνή Οργανισμό Ενέργειας, όπως επίσης, θα καταθέσουμε στα πρακτικά, και σύμφωνα με τον οποίο το κενό προμήθειας φυσικού αερίου της Ε.Ε. θα αυξηθεί από τα 48 δισεκατομμύρια κυβικά μέτρα το 2020 στα 162 δισεκατομμύρια κυβικά μέτρα το 2025, με αποτέλεσμα την άνοδο της τιμής του και κατ’ επέκταση του πετρελαίου που στον προϋπολογισμό τοποθετείται μόλις στα 68,3 δολάρια το βαρέλι. Προφανώς, δε, η αντιμετώπισή της δεν είναι εφικτή με τις σοβιετικού τύπου επιδοτήσεις της ελληνικής κυβέρνησης. Πόσο μάλλον όταν αφορούν μόνο τα νοικοκυριά, κυρίως, και όχι τις επιχειρήσεις ειδικά τη βιομηχανία που θα επηρεαστεί αρνητικά σε μεγάλο βαθμό.

Ένα άλλο σοβαρό θέμα που δεν λαμβάνεται υπόψιν, ο πληθωρισμός, όπου θεωρείται παροδικό φαινόμενο τόσο από την Κυβέρνηση όσο και διεθνώς. Εντούτοις, όπως όλοι γνωρίζουμε, θα εξαρτηθεί σε μεγάλο βαθμό από το εάν ζητήσουν ή όχι αυξήσεις οι εργαζόμενοι για να μη μειωθεί η αγοραστική αξία των μισθών τους. Από το αν τεθεί, δηλαδή, ή όχι σε λειτουργία το σπιράλ μισθών- τιμών -μισθών από το οποίο στην ουσία εξαρτάται ο πληθωρισμός. Ως εκ τούτου, δεν είναι λογικό να χαρακτηρίζεται προκαταβολικά παροδικό το φαινόμενο του πληθωρισμού ειδικά όταν οι αυξήσεις στα βασικά τρόφιμα, στις πρώτες ύλες, σε ενέργεια και ούτω καθεξής ακολουθούν μία έντονα ανοδική πορεία.

Είναι περιττό, δε, να αναφέρουμε πως από την πορεία του πληθωρισμού θα εξαρτηθούν τα επιτόκια και η πολιτική χαλάρωσης των κεντρικών τραπεζών, κάτι εξαιρετικά σημαντικό για μια υπερχρεωμένη χώρα όπως η Ελλάδα. Πόσο μάλλον όταν όλο και περισσότεροι, μεταξύ των οποίων κεντρικές τράπεζες- καταθέτω το σχετικό άρθρο στα πρακτικά- όπως άλλωστε και εμείς προ πολλού, αναφέρονται στον κίνδυνο του στάσιμου πληθωρισμού, ο οποίος θα επηρέαζε σε μεγάλο βαθμό τις προβλέψεις για το ρυθμό ανάπτυξης του 2022.

 Σε σχέση με το ρυθμό ανάπτυξης που αναπροσαρμόσθηκε στο 6,1% για το 2021 και στο 4,5% για το 2022, εμείς προβλέπαμε από τις αρχές του 2021, ανάκαμψη 4,5%, όταν η Κυβέρνηση μόλις 3,6%, χωρίς βέβαια να γνωρίζουμε τις εξελίξεις στον πληθωρισμό καθώς επίσης τις μαζικές αποκρατικοποιήσεις που ακολούθησαν. Γιατί προβλέπαμε 4,5%; Κυρίως επειδή η Κυβέρνηση είχε δηλώσει πως θα δαπανούσε ακόμη 16 δισεκατομμύρια ευρώ το 2021 επιπλέον των 24 δις του 2020. Ενώ θεωρούσαμε πως τα έσοδα του τουρισμού θα ήταν στο 50% το 2019. Ευτυχώς διαψευστήκαμε.

Όταν στηριζόταν λοιπόν η κατανάλωση με ακόμη 16 δισεκατομμύρια επιπλέον δεν ήταν δυνατόν να μην αυξηθεί το ΑΕΠ τουλάχιστον κατά 7,5 δισεκατομμύρια, ενώ τώρα θεωρούμε πως η ανάκαμψη θα πλησιάσει το 7,5% - το 2021- για τους εξής λόγους. Πρώτον, λόγω της μεγαλύτερης ανόδου του τουρισμού που φαίνεται να συνεχίστηκε το Σεπτέμβριο και τον Οκτώβριο. Δεύτερον, εξαιτίας της επιτάχυνσης των παραχωρήσεων, όπως της Εγνατίας και των αποκρατικοποιήσεων ειδικά του ΔΕΔΔΗΕ, που περιμένουμε την απάντηση της ΕΣΤΑΤ σχετικά με το πόσο επηρεάζουν τον ακαθάριστο σχηματισμό παγίου κεφαλαίου, καθώς επίσης τρίτον, λόγω του ανεπίσημου πληθωρισμού γνωρίζοντας πως από τους υπολογισμούς του ΑΕΠ αποπληθωρίζεται μόνο ο επίσημος, ο οποίος το Σεπτέμβριο ανήλθε στο 2,2%, ενώ στην πραγματικότητα είναι βέβαια κατά πολύ υψηλότερος.

Θεωρούμε πάντως πως οι προβλέψεις για τον επίσημο πληθωρισμό στο προσχέδιο στο 0% για το 2021 όταν το ΔΝΤ προβλέπει 1,3% και 0,8% για το 2022, είναι πολύ χαμηλές όσο και αν χειραγωγηθεί όπως συμβαίνει παντού για να μην ζητούν αυξήσεις οι εργαζόμενοι ο δείκτης τιμών καταναλωτή.

Σε σχέση με το ρυθμό ανάπτυξης του 2022 θα εξαρτηθεί σε μεγάλο βαθμό από την απορρόφηση των χρημάτων του Ταμείου Ανάκαμψης εκτός όλων όσων προαναφέραμε, αφού τα δημοσιονομικά μέτρα της Κυβέρνησης θα μειωθούν στα 2,9 δισεκατομμύρια ευρώ από 15,6 δισεκατομμύρια το 2021. Εν προκειμένω, εάν κυμανθούν στα 7 δισεκατομμύρια όπως υπολογίζεται μαζί με την προκαταβολή του 2021, χωρίς να συμβεί κάποια διεθνής κρίση, δηλαδή τυχόν σπάσιμο της φούσκας των μεγάλων χρηματιστηρίων, «μόλυνση» της Δύσης από την κινεζική Εβεργκράντε, επιδείνωση της ενεργειακής κρίσης κ.λπ., ο στόχος θα επιτευχθεί εύκολα. Οπότε θα επαληθευτούν τα υπόλοιπα μεγέθη που βασίζονται στο ΑΕΠ, όπως η άνοδος των φόρων ειδικά εάν συνεχιστεί η στήριξη μας από την Ευρωπαϊκή Κεντρική Τράπεζα με το πρόγραμμα 4Π που αναφέρετε όταν τελειώσει το Μάρτιο.

Είναι όμως αλήθεια επιτυχία η επίτευξη ενός ΑΕΠ το 2022 λίγο υψηλότερο από το 2019 στην καλύτερη των περιπτώσεων με τη δαπάνη 42,3 δισεκατομμυρίων ευρώ με δανεικά 41 δισεκατομμύρια που ασφαλώς μας έχουν κάνει πολύ φτωχότερους; Με σωρευτικό δημοσιονομικό έλλειμμα του προϋπολογισμού, με ζημίες του κράτους δηλαδή, που θα πλησιάσουν τα 50 δισεκατομμύρια μαζί με το έλλειμμα του 2022; Με την οικονομία μας γενικότερα διασωληνωμένη απολύτως εξαρτημένη από τα δανεικά και τους ξένους; Ασφαλώς όχι. Αφού είναι το αποτέλεσμα της κακοδιαχείρισης της πανδημίας με την επιβολή των αχρείαστων lockdowns, τα οποία δεν διέσωσαν την υγεία, ενώ κατέστρεψαν κυριολεκτικά την οικονομία. Για παράδειγμα, έχουμε περισσότερους θανάτους από τη Σουηδία ή την Ελβετία. Τελευταία είχε 11.120 παρά το ότι οι δύο αυτές χώρες δεν επέβαλαν καθόλου lockdowns. Με αποτέλεσμα να έχουν πολύ χαμηλότερη θέση από εμάς του 2020, λιγότερα ελλείμματα φυσικά κ.ο.κ..

 Σύμφωνα τώρα με το προσχέδιο, η μεταβολή του ΑΕΠ το 2022 θα προέλθει κυρίως από τις επενδύσεις, από τις εξαγωγές αγαθών, καθώς επίσης από τον περιορισμό των απωλειών του τουρισμού που το δίμηνο Ιουλίου - Αυγούστου του 2021 ήταν στο 60% του 2019, οπότε και από τις εξαγωγές υπηρεσιών.

 Αντίθετα δεν μεταβάλλεται σημαντικά η ιδιωτική κατανάλωση σε σχέση με το 2019, όπου με βάση τα στοιχεία της ΕΛΣΤΑΤ για το δεύτερο τρίμηνο του 2021 - που θα καταθέσουμε στα πρακτικά - η ιδιωτική κατανάλωση είναι λίγο χαμηλότερη από το αντίστοιχο τρίμηνο του 2019.

Αυτό που όμως προξενεί ανησυχία είναι το ότι παρά τη μείωση των εξαγωγών αγαθών και υπηρεσιών από 17,46 δις το 2019 στα 15,49 δις το 2021 οι εισαγωγές αυξήθηκαν από τα 17,47 δις στα 18,19 δις, γεγονός που σημαίνει πως διευρύνθηκε το έλλειμμα του ισοζυγίου τρεχουσών συναλλαγών, παρεμπιπτόντως το εμπορικό μας έλλειμμα επίσης - όπως θα καταθέσουμε στα πρακτικά - οπότε μειώθηκε η ανταγωνιστικότητα της οικονομίας μας.

 Εν προκειμένω, το ΔΝΤ προβλέπει, δυστυχώς, έλλειμμα του ισοζυγίου εξωτερικών συναλλαγών μας ύψους 7,4% του ΑΕΠ το 2021 και 5,1% το 2022, όπως θα καταθέσουμε στα πρακτικά.

Σε σχέση με την ανταγωνιστικότητα, η οποία εξαρτάται κυρίως από το κόστος εργασίας ανά μονάδα παραγόμενου προϊόντος είναι ξεκάθαρο πως δεν μπορεί να βελτιωθεί πια με περαιτέρω μειώσεις των μισθών των εργαζομένων, όπως συνέβαινε με τα μνημόνια και με την εσωτερική υποτίμηση, οπότε θα πρέπει να επιταχυνθούν οι παραγωγικές επενδύσεις που όμως δεν είναι συνώνυμες με το ξεπούλημα της χώρας μας, αφού ασφαλώς δεν είναι επένδυση η αλλαγή του ιδιοκτησιακού μας καθεστώτος τόσο όσον αφορά το δημόσιο όσο και τον ιδιωτικό τομέα.

 Λογικά, λοιπόν, αυτό που οφείλει να μας απασχολεί δεν είναι στην ουσία ο ρυθμός ανάπτυξης, αλλά η απελπιστική κατάσταση της οικονομίας μας ειδικά, όσον αφορά τα δίδυμα ελλείμματα και τα δίδυμα χρέη μας που επιδεινώνονται συνεχώς καθιστώντας μας την πιο ανοχύρωτη χώρα του πλανήτη κυριολεκτικά, εάν ξεσπάσει η οποιαδήποτε παγκόσμια κρίση.

 Εν προκειμένω έχοντας, ήδη, αναφερθεί στο όνειδος του ελλείμματος του ισοζυγίου τρεχουσών συναλλαγών και του εμπορικού στο προσχέδιο του προϋπολογισμού προβλέπεται πρωτογενές έλλειμμα 1,6 δισεκατομμύρια το 2022 από 13,5 δισεκατομμύρια το 2021 και 12,49 το 2020. Αλήθεια, η προκαταβολή και η δόση του Ταμείου Ανάκαμψης που θα διατεθούν το 2022 θα εγγραφούν στο 2021 μειώνοντας το έλλειμμα;

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών)**: Ουδέτερο.

**ΒΑΣΙΛΕΙΟΣ ΒΙΛΙΑΡΔΟΣ (Γενικός Εισηγητής της Ελληνικής Λύσης)**: Ουδέτερο θα είναι. Αυτό είναι καλό, τουλάχιστον, να μην παραποιούμε τα στοιχεία.

 Σημειώνουμε εδώ πως το 2021 είχαμε υπέρβαση κατά 6,59 δισεκατομμύρια του πρωτογενούς ελλείμματος σε σχέση με το προϋπολογισθέν, ενώ προβλέπουμε πως κάτι ανάλογο θα συμβεί και το 2022 κρίνοντας από τα συνεχή επιδόματα που συνεχίζει να μοιράζει η Κυβέρνηση με δανεικά. Πόσο μάλλον όταν σε μεγάλο βαθμό η υλοποίηση προϋποθέτει την είσπραξη αυξημένων φόρων.

 Όπως αναφέρεται επίσης από το Γραφείο Προϋπολογισμού του Κράτους στη Βουλή, οι φόροι που προβλέπονται στο προσχέδιο να ανέλθουν στα 49,5 δις το 2022 και στα 45,4 δις το 2021, κυρίως, λόγω της αύξησης των εισπράξεων του ΦΠΑ. Στα 18,7 δις το 2022 από 17,1 δις το 2021 και 17,6 δις το 2019. Έχουμε όμως σοβαρές αμφιβολίες, επειδή μειώνονται αρκετοί συντελεστές, όπως το τουριστικό πακέτο, εκτός βέβαια εάν προβλέπονται μεγάλες ανατιμήσεις στα προϊόντα.

Φυσικά στο πρωτογενές έλλειμμα θα πρέπει να προστεθούν οι τόκοι ύψους περί τα 6 δισεκατομμύρια ετησίως, αφού αυτό που έχει στην ουσία σημασία είναι το δημοσιονομικό έλλειμμα που αυξάνει το χρέος.

Συνεχίζοντας στο δεύτερο δίδυμο εφιάλτη της χώρας μας στο δημόσιο και στο κόκκινο ιδιωτικό χρέος, το δημόσιο χρέος της Γενικής Κυβέρνησης αναμένεται ξανά να αυξηθεί στα 355 δις από 350 δισεκατομμύρια το 2021 και μόλις 317 δισεκατομμύρια το 2017.

 Στο Μεσοπρόθεσμο, προβλεπόταν στα 350 δις το 2022 και στο Προσχέδιο 343 δις το 2021, όπως και θα καταθέσουμε στα πρακτικά. Γεγονός που σημαίνει, πως το δημόσιο χρέος μας είναι εκτός ελέγχου, όπως ασφαλώς τα δίδυμα ελλείμματα μας, ενώ φυσικά -και το λέμε από καιρό τώρα- είναι απολύτως μη βιώσιμο.

Μπορεί, λοιπόν, να μειώνεται ως ποσοστό επί του Α.Ε.Π., εάν τελικά έχουμε ανάπτυξη το 2022, αλλά ως απόλυτο μέγεθος συνεχίζει την ανοδική του πορεία, παρά το ξεπούλημα της δημόσιας περιουσίας μας. Ενδεχομένως, θα μας απαντούσε η κυβέρνηση εδώ, ότι αυτό που θα πρέπει να μας ενδιαφέρει, είναι η εξυπηρέτησή του, οι ακαθάριστες ανάγκες χρηματοδότησης που όταν δεν υπερβαίνουν το 15% του Α.Ε.Π., το καθιστούν κατά το Δ.Ν.Τ. και άλλους Οργανισμούς, όχι κατ’ εμάς, βιώσιμο.

Με τους ετήσιους στόχους στα 6 δισεκατομμύρια και με τα χρεολύσια στα 11,95 δις το 2021, τα 10,5 δισ. το 2022 και 11,48 δις. το 2023 -καταθέτοντας, βέβαια, τους ανάλογους πίνακες στα πρακτικά-, τουλάχιστον γι’ αυτά τα χρόνια, οι ακαθάριστες ανάγκες χρηματοδότησης παραμένουν κάτω του 15%. Χάρη στο ΣΥΡΙΖΑ, βέβαια, που επιμήκυνε τα ληξιπρόθεσμα 95 δις για μετά το 2032, με αντάλλαγμα, προφανώς, «την παράδοση του ονόματος της Μακεδονίας».

Είναι, όμως, η επιθυμητή λύση;

Δεν είναι ξεκάθαρο πως τα υψηλά χρέη εμποδίζουν την ανάπτυξη;

Επομένως, ο μόνος τρόπος για να επιτευχθεί και να παραμείνει εξυπηρετήσιμο το δημόσιο χρέος, δεν είναι άλλος, από την ανάπτυξη μέσω της αλλαγής του ιδιοκτησιακού καθεστώτος της χώρας μας;

Στην άλλη γάγγραινα «το κόκκινο ιδιωτικό χρέος» που συνεχίζει να αυξάνεται, έχοντας υπερβεί τα 250 δισεκατομμύρια, χωρίς τις επιβαρύνσεις που υπολογίζονται στα 90 δισεκατομμύρια, δεν υπάρχει καμία αναφορά στον Προϋπολογισμό, παρά το ότι είναι πολύ πιο δύσκολο στην επίλυσή του από το δημόσιο. Ελπίζουμε, να αναφέρεται, στον κανονικό Προϋπολογισμό, αφού παραλήφθηκε στο Προσχέδιο.

Όσον αφορά τώρα την ανεργία. Η μείωσή της στο 12,5% το 2022, όταν το Α.Ε.Π. παραμένει το ίδιο περίπου με το 2019, δεν πείθει κανέναν. Αφού οφείλεται κυρίως, στους 700 χιλιάδες Έλληνες που έφυγαν και συνεχίζουν να φεύγουν στο εξωτερικό, αφετέρου στους χιλιάδες που δεν δηλώνονται πλέον στο σύστημα ως άνεργοι, έχοντας εντελώς απογοητευθεί ότι θα βρουν εργασία.

Εκτός αυτού, δεν συνυπολογίζεται στο 2020 και στο 2021, η πλασματική εικόνα λόγω του μεγάλου αριθμού εργαζομένων σε αναστολή στο «Πρόγραμμα ΣΥΝ-ΕΡΓΑΣΙΑ», ανθρώπων που υπό-απασχολούνται ή λαμβάνουν το επίδομα φτώχειας των πεντακοσίων τριάντα τεσσάρων (534) ευρώ και που λογιστικά, μειώνουν τον αριθμό των ανέργων.

Κλείνοντας και σε σχέση με τις δαπάνες για την πανδημία, παρατηρήσαμε μία αύξηση των υγειονομικών δαπανών και προμηθειών κατά 200 εκατομμύρια σε σχέση με το Μεσοπρόθεσμο, στα 416 εκατομμύρια από 200 εκατομμύρια προηγουμένως.

Η ερώτησή μας, εδώ, είναι, η εξής. Που οφείλεται και πώς επιμερίζεται;

Εκτός αυτού, υπάρχει μία ακόμη δαπάνη της πανδημίας του 2022, που δεν υπήρχε στο Μεσοπρόθεσμο. Εννοώ, την επιδότηση μακροχρόνια ανέργων με 186 εκατομμύρια για την κάλυψη εργοδοτικών εισφορών, δηλαδή, 200 ευρώ για έξι μήνες 150.000 θέσεις εργασίας. Είχαμε προτείνει κάτι ανάλογο και φυσικά το επικροτούμε, αλλά είναι λίγο και πρέπει να επεκταθεί, να διευρυνθεί, να αυξηθεί. Θα πρέπει δε, να δημιουργηθούν οι επιχειρηματικές συνθήκες για να έχει αποτέλεσμα, αφού χωρίς επενδύσεις στον πρωτογενή τομέα και στη μεταποίηση, που θα εργαστούν;

Σε σχέση με την Υγεία, είδαμε πως τα έξοδα των νοσοκομείων θα ανέλθουν στα 2,8 δισεκατομμύρια το 2022, από 2,6 δισεκατομμύρια το 2019. Κάτι που είναι μεν θετικό, αλλά όχι αρκετό, αφού το Σύστημα Υγείας της χώρας μας είναι σε πολύ άσχημη κατάσταση, κυρίως λόγω της πολιτικής των Μνημονίων.

Στις αποκρατικοποιήσεις δε, ο στόχος ξεπεράστηκε κατά πολύ το 2021, ενώ «το ξεπούλημα, στην ουσία, τον τελευταίο καιρό», επιταχύνεται με συνοπτικές διαδικασίες και χωρίς να ενημερώνεται καν η Βουλή. «Δεν είναι αλήθεια, απαράδεκτο;»

Θα θέλαμε, βέβαια,, να αναφερθούμε επιγραμματικά, σε μερικά από τα στοχευμένα οικονομικά μέτρα της Κυβέρνησης, αλλά, δυστυχώς, δεν υπάρχει χρόνος.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε πολύ τον κύριο Βιλιάρδο.

Το λόγο έχει ο κύριος Κρίτων Αρσένης, Γενικός Εισηγητής του ΜέΡΑ 25.

**ΚΡΙΤΩΝ – ΗΛΙΑΣ ΑΡΣΕΝΗΣ (Γενικός Εισηγητής του ΜέΡΑ 25):**  Ευχαριστώ πολύ κύριε Πρόεδρε. Καταρχήν, να ξεκινήσω και εγώ εκφράζοντας την συμπαράσταση στον προσωπικό αγώνα που δίνει η κυρία Γεννηματά για την υγεία της, να της ευχηθούμε, ως ΜέΡΑ 25, από καρδιάς περαστικά και να είναι γρήγορη η ανάρρωση. Θέλω να πω, ότι αυτό που βιώνει αυτή τη στιγμή η κυρία Γεννηματά δεν είναι κάτι τυχαίο. Είναι κάτι που βιώνουν πάρα πολλοί Έλληνες, καθώς λόγω της πανδημίας όλες οι εξετάσεις για την πορεία χρόνιων νοσημάτων πήγαν τόσο πίσω, που με βάση μελέτης υπολογίζεται ότι το προσδόκιμο ζωής θα μειωθεί κατά δύο χρόνια στη χώρα μας.

 Όπως θα δούμε στη συνέχεια, η Κυβέρνησή σας ζει σε μια εντελώς πλαστή πραγματικότητα την οποία θα αναλύσουμε και στον προϋπολογισμό. Όμως, σήμερα είναι μια πραγματικότητα κι έχω και οικογενειακά βιώματα, ότι άνθρωποι με χρόνια νοσήματα βρέθηκαν αυτή τη στιγμή να υποτροπιάζουν εξαιτίας των αναβολών εξετάσεων και όλης αυτής της κατάστασης της πανδημίας. Είναι μια πραγματικότητα, που αυτή τη στιγμή η περίπτωση της κυρίας Γεννηματά συμβολίζει πάρα πολύ χαρακτηριστικά.

 Ήθελα όμως επίσης να αναφερθώ και στα θετικά νέα. Δεν είχαμε ευκαιρία να ξαναδούμε την κυρία Αχτσιόγλου, ήθελα να τη συγχαρώ για το παιδάκι. Είναι σημαντικό να έχουμε και στη Βουλή νέους γονείς και νομίζω, ότι, βοηθά στο να καταλάβουμε όλοι το πόσο σημαντικό είναι η άδεια για τους νέους γονείς ιδίως για τον πρώτο χρόνο της ζωής του παιδιού και για τους δύο, για να μπορούν πραγματικά να είναι εκεί πέρα σε αυτές τις κρίσιμες στιγμές των παιδιών και οι δύο γονείς παρόντες. Κάποιος που ξεκινάει μια νέα οικογένεια και είναι νέος γονιός το γνωρίζει πάρα πολύ καλά.

Τώρα, έχουμε έναν προϋπολογισμό μπροστά, ο οποίος είναι χαράτσι για τους πολλούς και πλουσιοπάροχος για τους πλουσίους. Είναι αδιανόητο η πλασματική εικόνα που δημιουργεί αυτή η Κυβέρνηση για όσες και όσους μας βλέπουν. Για να γίνει σαφές τι συζητάμε εδώ πέρα, η Κυβέρνηση πανηγυρίζει για τη μείωση της ανεργίας. Έχουμε κάποια πλασματικά νούμερα που εμφανίζει η Κυβέρνηση, ότι έχουμε τα επίπεδα της ανεργίας που είχαμε το 2010. Σκεφτείτε όσοι και όσες μας βλέπετε, αν ήταν το 2000 το ίδιο εύκολο για τα παιδιά σας και εσάς τους ίδιους να βρουν εργασία, αν ήταν τόσο απειλητικό το να χάσεις τη θέση απασχόλησης σου και αν θα ξαναβρείς απασχόληση. Σκεφτείτε όσες και όσοι μας βλέπατε, αν το 2010 ήταν η ίδια κατάσταση όσον αφορά τις αποζημιώσεις, την ανασφάλεια και τη μη τήρηση των στοιχειωδών κανόνων προστασίας των εργαζομένων.

 Την ίδια στιγμή η Κυβέρνηση, ενορχηστρώνει μια επίθεση απέναντι στις μικρομεσαίες επιχειρήσεις. Δίνει όλα τα χρήματα που έρχονται από Ευρώπη στις πολύ μεγάλες επιχειρήσεις και τιμωρεί τις μικρές και μεσαίες επιχειρήσεις που αυτή τη στιγμή πλήττονται όσο ποτέ άλλοτε. Η Κυβέρνηση αυτή, που στον προϋπολογισμό της σε κάθε ευκαιρία μας επισημαίνει πόσο θετική επίπτωση είχαν στην οικονομία τα μέτρα που ελήφθησαν για την οικονομική ενίσχυση προσώπων και επιχειρήσεων κατά τη διάρκεια της πανδημίας, μας επισημαίνει, ότι και το ΑΕΠ μειώθηκε κατά λιγότερο και αυξήθηκε περισσότερο, ακριβώς λόγω των μέτρων στήριξης της επεκτατικής δηλαδή πολιτικής σε μια στιγμή μεγάλης ύφεσης. Έχοντας κάνει αυτό και έχοντας πει πόσο σημαντική ήταν η οικονομική ενίσχυση εν μέσω της κρίσης του κορονοϊού, μας ανακοινώνει τη λιτότητα από εδώ και μπρος, λες και η κρίση έχει περάσει.

Θέλουμε να δούμε όμως ένα ένα αυτά τα σημεία.

Η Κυβέρνηση αυτή η οποία φρόντισε να δώσει ήδη για το 2020 δώρα, από τη λίστα, στους πλουσιοκράτες, είτε είναι η λίστα «Πέτσα», ενίσχυση της εταιρείας πετρελαιοειδών στην «AEGEAN», της «AEGEAN», της FRAPORT, των Παραχωρησιούχων των Αυτοκινητοδρόμων και ούτω καθεξής. Πραγματικά τόσες χιλιάδες μικρομεσαίες επιχειρήσεις. Ενώ δηλαδή μας δηλώνει ότι είναι τετραπλάσιος ο ετήσιος ρυθμός μείωσης της ακαθάριστης προστιθέμενης αξίας, του πλούτου που δημιουργούν, των εισοδημάτων που έχουν, οι μικρές και μεσαίες επιχειρήσεις, έναντι των μεγάλων επιχειρήσεων, έρχεται και μας λέει ότι καταργεί κάθε μέτρο στήριξης προς αυτές για το 2022.

Συγκεκριμένα, καταργεί το Εγγυοδοτικό Πρόγραμμα Χρηματοδότησης πολύ μικρών επιχειρήσεων μέσω του Προγράμματος Δημοσίων Επενδύσεων και της Αναπτυξιακής Τράπεζας, τη «Μη Επιστρεπτέα Επιχορήγηση» σε μικρές και πολύ μικρές επιχειρήσεις μέσω του Προγράμματος Δημοσίων Επενδύσεων και των ΟΤΑ, το «Πρόγραμμα Μόχλευσης Δανείων» πολύ μικρών επιχειρήσεων που χρηματοδοτούνται από το Πρόγραμμα Δημοσίων Επενδύσεων, δράσεις συνολικού ύψους 1,37 δισεκατομμυρίων ευρώ για το 2021, εκμηδενίζονται για το 2022 και σαν να μην έφτανε αυτό, η Κυβέρνηση ανακοινώνει ότι θα φέρει νόμο του Υπουργείου Ανάπτυξης που τι θα κάνει; Με βάση τις επιταγές του «Σχεδίου Πισσαρίδη» αποκλείει από την τραπεζική χρηματοδότηση τις μικρές και μεσαίες επιχειρήσεις στο βαθμό που δεν προχωρούν σε συνενώσεις και συγχωνεύσεις.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Αυτό που το γράφει;

**ΚΡΙΤΩΝ-ΗΛΙΑΣ ΑΡΣΕΝΗΣ (Γενικός Εισηγητής του ΜέΡΑ25):**  Στην ουσία έχει ήδη ανακοινωθεί, κύριε Αναπληρωτή Υπουργέ, έχει και το δικό σας Υπουργείο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Είναι φαντασιοπληξία, αυτό που λέτε.

**ΚΡΙΤΩΝ-ΗΛΙΑΣ ΑΡΣΕΝΗΣ (Γενικός Εισηγητής του ΜέΡΑ25):** Αυτό που έχετε ανακοινώσει είναι ότι η συγχώνευση θα είναι υποχρεωτική, προκειμένου να προχωράνε σε διαφόρου είδους στήριξη, όσον αφορά τα τραπεζικά δάνεια. Ισχύει ή δεν ισχύει αυτό;

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Όχι. Είναι φαντασιοπληξία.

**ΚΡΙΤΩΝ-ΗΛΙΑΣ ΑΡΣΕΝΗΣ (Γενικός Εισηγητής του ΜέΡΑ25):** Ωραία, τότε να μην κάνετε φαντασιόπληκτες ανακοινώσεις.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Δεν ήταν ανακοίνωση αυτή.

**ΚΡΙΤΩΝ-ΗΛΙΑΣ ΑΡΣΕΝΗΣ (Γενικός Εισηγητής του ΜέΡΑ25):** Τρία διαφορετικά υπουργεία, προφανώς ο ένας δεν ξέρει τι ποιεί ο άλλος και ο άλλος δεν ξέρει τι δηλώνει δημόσια ο άλλος.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Διαβάστε στο σχετικό σχέδιο νόμου που έχει μπει σε διαβούλευση και κάντε αυτές τις παραχωρήσεις.

**ΚΡΙΤΩΝ-ΗΛΙΑΣ ΑΡΣΕΝΗΣ (Γενικός Εισηγητής του ΜέΡΑ25):** Θα το δούμε και στην τελική του μορφή και μετά τις τροπολογίες που θα περάσει, γιατί οι δηλώσεις του κυρίου Γεωργιάδη ήταν πολύ ξεκάθαρες. Αν τις καταδικάζετε, το δέχομαι.

Να θυμίσω όμως ότι το «Σχέδιο Πισσαρίδη» δεν πρέπει να προέβλεπε μόνο αυτά. Προέβλεπε ανεξάρτητους Επιθεωρητές Περιβάλλοντος, ενισχυμένο Σώμα και αυτή τη στιγμή σε άλλη αίθουσα του Κοινοβουλίου ψηφίζεται σε επίπεδο Επιτροπών η κατάργηση στην ουσία όλων αυτών. Αρνείστε το δικαίωμα, καταργείτε το δικαίωμα να επιβάλλουν άμεσα πρόστιμα οι Επιθεωρητές Περιβάλλοντος. Θα επιβάλλουν πρόστιμα μετά από τρία χρόνια, μετά από πάρα πολύ μακροσκελείς διαδικασίες. Εκεί πέρα δηλαδή εσείς που θέλετε απλοποίηση στα πάντα, ξαφνικά όταν αφορά την επιβολή προστίμων για την προστασία του περιβάλλοντος, εκεί πέρα όλα γίνονται πολυσύνθετα. Από εκεί και πέρα, που είχαμε τρία στάδια, θα έχουμε κυριολεκτικά 13 στάδια.

Βλέπουμε δηλαδή ότι ακόμα και αυτές τις εκθέσεις, όπως τις εκθέσεις Πισσαρίδη που έχετε σαν βίβλο, τις εφαρμόζετε κατά το δοκούν. Όταν είναι να πληγούν οι μικρές και μεσαίες επιχειρήσεις, εφαρμόζετε κατά γράμμα. Όταν είναι να προστατευτεί το περιβάλλον, αδιαφορείτε και το προσπερνάτε.

Και βέβαια να θυμίσουμε ότι το Ταμείο Ανάκαμψης κατευθύνεται για τις μεγάλες επιχειρήσεις και αποκλειστικά σε αυτές, ενώ τα ελάχιστα ποσά που δίνονται για μικρές και μικρομεσαίες επιχειρήσεις, αφορούν μόνο αυτές που μπορούν να έχουν, ας πούμε, λευκό «Τειρεσία» και μπορεί να περάσουν από τις τράπεζες και να δανειοδοτηθούν από αυτές.

Δεν είναι μόνο οι μικρές και μεσαίες επιχειρήσεις για τις οποίες επιφυλάσσετε το χαράτσι. Η πρόβλεψη για την ανάπτυξη είναι 6,1% φέτος και 4,5% για το 2022. Γιατί αυτό αφορά τα νοικοκυριά και τα ασθενέστερα εισοδήματα; Θα δείτε αμέσως. Για το πρωτογενές έλλειμμα από 7,1% φέτος προβλέπεται 0,5% το 2022, ενώ το 2023 μετατρέπεται σε πλεόνασμα 2% για να ενισχυθεί σε 2,8% και 3,7% το 2025.

Υπάρχουν δύο σενάρια. Ή θα τα καταφέρετε όλα αυτά με πρωτόγνωρους αναπτυξιακούς ρυθμούς, κάτι που ούτε εσείς δεν το προβλέπετε, μια θηριώδη ανάπτυξη ή όλα αυτά θα επιβαρύνουν τα ασθενέστερα εισοδήματα με μέτρα λιτότητας, το οποίο είναι και το βασικό σας σχέδιο, ασχέτως αν δεν το ανακοινώνετε άμεσα, το ανακοινώνετε εμμέσως με τις προβλέψεις σας.

Βέβαια, με βάση τις προβλέψεις αυτού του Προϋπολογισμού η ακρίβεια που βιώνουμε αυτή τη στιγμή με την εκτίναξη των τιμών της ενέργειας, με αποτέλεσμα να εκτινάσσονται και οι τιμές των αγαθών, είναι ένα παροδικό φαινόμενο. Μάλιστα ο Προϋπολογισμός σας, κύριε Υπουργέ, δεν έχει καμία πρόβλεψη για το τι θα συμβεί σε περίπτωση που δεν είναι παροδικό φαινόμενο. Και μια και απαντάτε για τις δηλώσεις του κ. Γεωργιάδη, απαντήστε μας και αυτό, που είναι δικό σας αντικείμενο.

Είναι δυνατόν όλοι από διεθνείς χρηματοπιστωτικούς φορείς έως και δικά σας στελέχη να μιλάνε πλέον για τη μη παροδικότητα των αυξήσεων και ο Προϋπολογισμός που μας φέρνετε σ’ αυτή τη Βουλή να μην έχει σενάριο που να λέει ότι μπορεί να διατηρηθούν ή να αυξηθούν περαιτέρω; Παρόλα αυτά, καταγράφεται αύξηση εσόδων κατά 4,1 δισ., τα οποία θα προέλθουν επί το πλείστον από την αύξηση ταξικών έμμεσων φόρων 2,2 δισ. έναντι του 2021 επιπλέον 1,6 από τον ΦΠΑ και 0,6 από τον ειδικό φόρο κατανάλωσης.

Είναι προφανές ότι γνωρίζετε τα έσοδα αυτά θα προέλθουν από τις μεγάλες αυξήσεις σε τιμές προϊόντων που θα επιβαρύνουν δυσανάλογα τους ασθενέστερους, οπότε στην ουσία σχεδιάζετε ότι θα υπάρχουν αυτές οι αυξήσεις, παρόλο που δεν δέχεστε να τα ανακοινώσετε και γιατί δεν τα ανακοινώνετε; Γιατί. ακριβώς σχεδιάζετε ότι από αυτές τις αυξήσεις των τιμών θα προέλθουν τα χαράτσια στους έμμεσους φόρους για τα φτωχά νοικοκυριά, γιατί αυτοί θα πληρώσουν την επιβάρυνση.

Πείτε το, λοιπόν, πείτε μας, ότι η ακρίβεια είναι κάτι που θα υπάρχει στο 2022. Πείτε μας τα πραγματικά σας σενάρια για να ξέρουν και οι άνθρωποι, πώς θα αυξηθεί το κόστος ζωής τους, την ίδια στιγμή που δίνετε μια αστεία αύξηση στον κατώτατο μισθό του 2019 κατά 2% σήμερα. Αρκεί αυτό το 2% για να αντιμετωπίσουν οι γυναίκες και οι άντρες που μας ακούν αυτή τη στιγμή, οι μητέρες και οι πατέρες, να αντιμετωπίσουν την ακρίβεια που καλπάζει στα βασικά καταναλωτικά αγαθά; Δεν θα έπρεπε αυτή τη στιγμή να υπάρχει μια αυτόματη τιμαριθμητική αναπροσαρμογή κατώτατων μισθών και μισθών πολιτών με κάτω από ένα εισόδημα και συντάξεων; Δεν θα έπρεπε αυτόματα να αναπροσαρμόζονται, ώστε να μπορούν να ανταπεξέλθουν αυτοί οι άνθρωποι στις βασικές τους ανάγκες και να μην μπουν αυτοί οι άνθρωποι στη μέγγενη της ακραίας φτώχειας, την ίδια στιγμή που τους παίρνετε τα σπίτια μέσω του «ΗΡΑΚΛΗ» και άλλων που νομοθετείτε;

Δεν εξαφανίζετε, όμως, μόνο στις παραδοχές σας την ακρίβεια, εξαφανίζετε και την πανδημία. Έτσι, στην ουσία μειώνετε τις παρεμβάσεις για την αντιμετώπιση της πανδημίας από τα 42,7 δις συνολικά που είναι 23,1 για το 2020, 16,7 για το 2021 στα 2,9 για το 2022. Θεωρείτε ότι έχετε λήξει με την πανδημία, όπως είχατε κάνει και πέρυσι.

Ενάμισι δισ. είναι τα νέα δώρα σας, όμως, για τους πλουτοκράτες. Και θα είμαι πολύ σαφής. Μείωση κατά 3 ποσοστιαίες μονάδες των ασφαλιστικών εισφορών του ιδιωτικού τομέα. Κάλυψη των ασφαλιστικών εισφορών από τον Κρατικό Προϋπολογισμό και επιδότηση 200ων ευρώ, σε περίπτωση πρόσληψης μακροχρόνια ανέργου, για περίοδο 6 μηνών. Σημαντικά ενισχύετε τους μακροχρόνια ανέργους, αλλά αυτά είναι κέρδη προς τους μεγάλους επιχειρηματίες. Μείωση των φορολογικών συντελεστών στα επιχειρηματικά κέρδη από το 24 στο 22, μείωση κατά 50% του φόρου σε περίπτωση εταιρικών συγχωνεύσεων, χορήγηση προσαυξημένης έκπτωσης για επιχειρηματικές δαπάνες που αφορούν δήθεν πράσινη οικονομία, ενέργεια και ψηφιοποίηση, κίνητρα για συνενώσεις και συνεργασίες επιχειρήσεων, συμπεριλαμβανομένης της επιπλέον έκπτωσης επί του φόρου εισοδήματος.

Και τελευταίο, βέβαια, αλλά όχι έσχατο, το Πρόγραμμα Δημοσίων Επενδύσεων, όπου οι ολιγάρχες πλουτοκράτες αναμένεται να επιδοτηθούν κατά 7,45 δισεκατομμύρια -6,25 από συγχρηματοδότηση με την Ευρωπαϊκή Ένωση και 1,2 από τον κρατικό Προϋπολογισμό.

Είναι πάρα πολλά τα σημεία που θέλω να εστιάσω. Επίσης, στο κομμάτι της δήθεν μείωσης της ανεργίας. Έχουμε τονίσει το εντυπωσιακό φαινόμενο να μειώνεται θεωρητικά η ανεργία, αλλά χωρίς να αυξάνεται η απασχόληση. Αυτό, αντί να το ερμηνεύσετε, στην ουσία εσείς πανηγυρίζετε. Προφανώς, είτε έχουν αποσυρθεί -έχουμε λιγότερους οικονομικά ενεργούς πολίτες, λιγότερους δηλαδή στο χώρο της εργασίας, οπότε και αυτό δικαιολογεί ότι μειώνεται η ανεργία ενώ δεν αυξάνεται η απασχόληση- είτε έχουμε ανθρώπους που φεύγουν στο εξωτερικό. Αυτό δεν είναι λόγος να πανηγυρίζετε. Είναι ντροπή να πανηγυρίζετε για κάτι τέτοιο.

Δυστυχώς, η δέσμη πολιτικών σας, με τη μη παραδοχή της μη βιωσιμότητας του εκτινασσόμενου και παγκόσμιου πρώτου –σε ποσοστό ΑΕΠ- χρέους της χώρας μας, την ίδια στιγμή που δένετε τα χέρια των μελλοντικών γενεών, με την ενισχυμένη επιτήρηση, σε πολιτικές που θα είναι αδιέξοδες για κάποιον νέο και κάποια νέα να ανοίξει επιχείρηση, να δραστηριοποιηθεί στη χώρα μας, με τα νέα χαράτσια και το διωγμό που κάνετε στις μικρές και μεσαίες επιχειρήσεις, θα οδηγήσουν όλα αυτά σε μεγάλη έξοδο των νέων ανθρώπων από τη χώρα μας. Και αν δεν παραδεχτούμε όλοι, σε αυτήν την αίθουσα, τη μη βιωσιμότητα του χρέους μας, φοβάμαι ότι αυτός ο δρόμος είναι αναπόφευκτος.

Πρέπει άμεσα η χώρα μας να διεκδικήσει την ουσιαστική αναδιάρθρωση του χρέους της. Είναι μη βιώσιμο -και κοινωνικά και οικονομικά.

Εμείς καταψηφίζουμε την έννοια αυτή του προσχεδίου του Προϋπολογισμού.

Και θα καταψηφίσουμε τον Προϋπολογισμό, όταν έρθει ολόκληρος, στη Βουλή.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κύριο Αρσένη.

Ο Αναπληρωτής Υπουργός κ. Σκυλακάκης έχει ζητήσει το λόγο. Ορίστε, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Μια πολύ σύντομη παρέμβαση, κυρίως για να διορθώσω -και για τα Πρακτικά- κάτι που είναι τελείως ανακριβές που ειπώθηκε και αφορά στις συνενώσεις και τη συνεργασία μεταξύ επιχειρήσεων.

Είναι προφανές ότι ο αξιότιμος Βουλευτής της Αντιπολίτευσης δεν διάβασε το αναρτημένο προς δημόσια διαβούλευση σχέδιο νόμου και θα παρακαλούσα να το διαβάσει και να επανέλθει περισσότερο ενημερωμένος.

Να σας πω ότι το συγκεκριμένο σχέδιο νόμου περιλαμβάνει προφανώς όχι υποχρεωτικές συγχωνεύσεις -αυτό είναι εκτός πάσης πραγματικότητας- αλλά κίνητρα για συγχωνεύσεις, εξαγορές και συνεργασίες που αφορούν, όμως, αποκλειστικά μικρές και μεσαίες επιχειρήσεις. Δηλαδή, τα κίνητρα θα τα απολαμβάνουν αποκλειστικά οι μικρές και μεσαίες επιχειρήσεις, για να έχουν τη δυνατότητα να μεγαλώσουν, δηλαδή αυτές που το θέλουν, ή να συνεργαστούν αυτές που δεν θέλουν να μεγαλώσουν, ακόμη και σε περιπτώσεις, όπως η επιθυμία τους να μπουν σε ένα franchise ή να φτιάξουν ένα κοινό cluster εξαγωγικό ή οτιδήποτε άλλο.

Τα κίνητρα είναι αξιόλογα. Είναι 30% επί του εισοδήματος που δηλώνουν για τα επόμενα τρία χρόνια, μετά την συνεργασία ή τη συνένωση και δεν αφορούν καθόλου τις μεγάλες επιχειρήσεις.

Θα ήθελα να πω στο σημείο αυτό, ότι οι μικρές και μεσαίες επιχειρήσεις έλαβαν ενισχύσεις από αυτή την κυβέρνηση πάνω από 10 δισεκατομμύρια ευρώ, στη διάρκεια της πανδημίας. Επαναλαμβάνω το ποσό, πάνω από 10 δισεκατομμύρια ευρώ εκ των οποίων πάνω από τα 7, είναι μη επιστρεπτέα. Θα σας πω τρία νούμερα για να έχετε εικόνα για το τι έλαβαν και θα λάβουν μέσα στο 2021. Τα μέτρα αυτά είναι η επιστρεπτέα 8,2 δισ. - 8,3 δισ., εκ των οποίων 5,3 δισ. μη επιστρεπτέα, έχουμε τα ενοίκια τα οποία προφανώς αφορούσαν σχεδόν αποκλειστικά ή στο συντριπτικό βαθμό, μικρές και μεσαίες επιχειρήσεις και έχουμε και τις ενισχύσεις που πήραν οι ίδιοι οι ιδιοκτήτες των μικρών και μεσαίων επιχειρήσεων, συν πολλά άλλα μέτρα τα οποία δεν έχω το χρόνο τώρα, για να σας αναφέρω. Είναι τόσο μεγάλο το ποσό αυτό, σε σχέση με το τι συνέβη στην οικονομία, που η θεωρία ότι δεν θέλαμε, δεν βοηθήσαμε τις μικρές και μεσαίες επιχειρήσεις δεν ισχύει, αφού 7 δισεκατομμύρια ευρώ δόθηκαν μη επιστρεπτέα και ένα σημαντικό άλλο ποσό δόθηκε με εξαιρετικά καλούς όρους χρηματοδότησης.

 Εδώ στο Κοινοβούλιο χρειάζεται να έχουμε μια επαφή με τους αριθμούς. Μπορεί να έχουμε ο καθένας τη διαφορετική του άποψη, αλλά δεν γίνεται να δίνεις το μεγαλύτερο ποσό από καταβολής ελληνικού κράτους που έχει δοθεί σε μία κοινωνική ομάδα, διότι υπήρχε ανάγκη να δοθεί και να μας λέτε τους «καταστρέψατε, δεν τους βοηθήσατε».

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ (Ειδικός Εισηγητής της Νέας Δημοκρατίας)**: Κύριε Πρόεδρε, θα ήθελα να δικαιολογήσω για ποιο λόγο έκανα τη διακοπή στο συνάδελφο που αναφέρθηκε σχετικά με την πανδημία. Ήταν η δεύτερη φορά που εκπρόσωπος του ΜέΡΑ25 αναφέρεται σε αυτό το γεγονός. Δηλαδή, ότι λόγω πανδημίας σταμάτησαν να λειτουργούνε τα νοσοκομεία, ειδικά αυτά που αναφέρονται σε ασθενείς με καρκίνο. Αυτό είναι παντελώς λάθος. Τα έκτακτα χειρουργεία γίνονται κανονικά και φυσικά, στον τομέα αυτό γίνονται κανονικότατα. Μάλιστα, με τη λειτουργία των απογευματινών της ακτινοθεραπείας, μειώθηκε πάρα πολύ η αναμονή. Αυτή είναι μια πραγματικότητα. να το δείτε, γιατί εδώ πρέπει να συνθέτουμε και να περάσουμε το μήνυμα σε όλους τους ανθρώπους.

Ένα χρόνο πριν τέτοιες μέρες, συζητούσαμε το προσχέδιο του προϋπολογισμού του 2021 μέσα σε ένα κλίμα αβεβαιότητας και αστάθειας, εξαιτίας της πανδημίας. Τότε αφήναμε πίσω μας μια χρονιά που ελληνική κυβέρνηση είχε πάρει μέτρα στήριξης της κοινωνίας ύψους 24 δισ. και έκλεισε με ύφεση 8,2, περίπου δηλαδή στο μέσο ευρωπαϊκό όρο.

Φέτος έχοντας δαπανήσει συνολικά και με το 22, 42,7 δισεκατομμύρια για την αντιμετώπιση των συνεπειών της πανδημίας και διατηρώντας τα ταμειακά διαθέσιμα περίπου 40 δισ. και έχοντας ανακτήσει την αξιοπιστία μας στους θεσμούς και στις αγορές, με το κλίμα αβεβαιότητας να παραμένει ως προϊόν της παγκόσμιας υγειονομικής κρίσης και τις τρέχουσες οικονομικές εξελίξεις στις διεθνείς τιμές, ειδικά στο τομέα της ενέργειας, να έρχονται να προστεθούν στις οικονομικές δυσκολίες και στα εμπόδια που αντιμετωπίζουν όλες οι οικονομίες παγκοσμίως, η ελληνική οικονομία δείχνει πρωτοφανείς αντοχές και μάλιστα τα στοιχεία μαρτυρούν ότι ήδη έχει διανύσει πάνω από το μισό του χαμένου εδάφους του 2020.

Ενδεικτικό είναι, ότι σύμφωνα με το προσχέδιο του Προϋπολογισμού- το είπανε και οι προηγούμενοι- ο ρυθμός ανάπτυξης για το έτος 2021 αναθεωρείται προς τα πάνω, φτάνοντας στο 6,1%, από 3,6% που προβλεπόταν στο Μεσοπρόθεσμο και με τις προβλέψεις ειδικών να μιλούν για πάνω από 7%, για δε το 2022 προβλέπεται να κυμανθεί στο 4,5%, πάλι με προβλέψεις των ειδικών να μιλάνε και παραπάνω.

Θα ήθελα όμως εδώ να σταθώ σε κάποια πράγματα που είπε η Εισηγήτρια του ΣΥ.ΡΙΖ.Α., ότι η Κυβέρνηση απέτυχε στη διαχείριση της πανδημίας, παρουσιάζοντας το ένα από τα δύο προβλήματα που στέκονται πάνω στην πανδημία. Όπως φαίνεται από τους αριθμούς στο οικονομικό κομμάτι, η διαχείριση των συνεπειών της πανδημίας δεν φαίνεται να έχει αποτύχει, γιατί 42,2 δισεκατομμύρια ευρώ θα δοθούν συνολικά και το 2022, με 10 δισεκατομμύρια ευρώ στις μικρομεσαίες επιχειρήσεις, εκ των οποίων 7 δισεκατομμύρια ευρώ δωρεάν.

Όσον αφορά τους υπόλοιπους τομείς, πράγματι θα πρέπει να μας εξηγήσετε, τι εννοείτε ότι απέτυχε. Πώς ορίζετε ακριβώς την αποτυχία; Στο πετυχημένο πρόγραμμα των εμβολιασμών, πρότυπο για όλη την Ευρώπη, όσον αφορά την οργάνωση; Το βιώσανε 6,5 εκατομμύρια Έλληνες, οι οποίοι πήγαν και εμβολιάστηκαν με τη μία δόση, ποσοστό των ενηλίκων περίπου στο 70%. Στην διενέργεια των μαθημάτων μέσω τηλεκπαίδευσης, που πραγματικά ήταν μια ψηφιακή επανάσταση; Στην αύξηση των κλινών ΜΕΘ, υπερδιπλάσιες από αυτές που άφησε ο ΣΥ.ΡΙΖ.Α. στο σύστημα Υγείας φεύγοντας από την κυβέρνηση; Στις προσλήψεις ιατρικού ή νοσηλευτικού επικουρικού Προσωπικού για την αντιμετώπιση των αναγκών; Σας υπενθυμίζω, ότι συζητάμε για πάνω από 10.000 προσλήψεις και τώρα η Κυβέρνηση έχει πρόθεση και είχε ανακοινωθεί ήδη, για 4.000 μόνιμο Προσωπικό νοσηλευτών συν άλλους 900 σε άλλες ειδικότητες. Στη διενέργεια covid test πάνω από τον ευρωπαϊκό μέσο όρο; Στην εντυπωσιακή ανάκαμψη του τουρισμού το καλοκαίρι, παρά τους περιορισμούς, θέμα για το οποίο η Ελλάδα λαμβάνει τα εύσημα από τον ξένο Τύπο; Που ορίζετε την αποτυχία; Πώς το εξηγείτε; Είναι σημαντικό εδώ πέρα που μιλάμε- το είπε και ο Υπουργός- και καλό είναι να έχουμε διαφορετική πολιτική προσέγγιση στα πράγματα, αλλά να μιλάμε στην πραγματικότητα με τους αριθμούς.

Αποδεδειγμένα, λοιπόν, η επιτυχημένη πορεία της Οικονομίας δεν οφείλεται σίγουρα ούτε στην τύχη ούτε στη συγκυρία. Ο κυβερνητικός σχεδιασμός και οι πολιτικές που χαράσσει το οικονομικό επιτελείο φέρουν αυτά τα θετικά αποτελέσματα. Με την επιμονή στο μεταρρυθμιστικό έργο και με τη συνέπεια στην εφαρμογή του κυβερνητικού προγράμματος για το οποίο μας εξέλεξε ο ελληνικός λαός το 2019, αποδεικνύεται ότι καλά κάναμε και δεν ακούσαμε τις φωνές της παύσης της νομοθετικής που μας είχατε πει κατά τη διάρκεια της πανδημίας. Και τι δεν ακούσαμε ενάμιση χρόνο από την Αντιπολίτευση; «Μην νομοθετείτε για τις ΑΠΕ, μην νομοθετείτε για το χωροταξικό, μην νομοθετείτε για την Υγεία, μην νομοθετείτε γενικά». Αυτή ήταν η στάση σας, το βιώσαμε εδώ και ευτυχώς δεν ακολουθήσαμε τη συμβουλή σας, γιατί αν την υιοθετούσαμε, ξέρουμε πού θα βρισκόμασταν σήμερα, θα βρισκόμασταν στην αποτυχία.

Κυρίες και κύριοι συνάδελφοι, η συζήτηση για το προσχέδιο του Προϋπολογισμού, εκτός από τη δυνατότητα που μας παρέχει να συζητήσουμε όλες τις πτυχές της οικονομικής δραστηριότητας της Γενικής Κυβέρνησης, την κατάσταση του δημοσίου χρέους, την αξιολόγηση της πορείας της οικονομίας και τη χάραξη των κατευθύνσεων των επόμενων ετών, είναι μια πολύ μεγάλη ευκαιρία για την Αντιπολίτευση να ασκήσει την κριτική της.
Είναι μια ευκαιρία να καταθέσει εναλλακτικές προτάσεις, διαφορετικών ίσως δρόμων άσκησης οικονομικής πολιτικής. Αντί γι’ αυτό βέβαια, βλέπουμε για μια ακόμα φορά, την υιοθέτηση της ισοπεδωτικής κριτικής, των αισιόδοξων προβλέψεων, που δυστυχώς όλες διαψεύδονται και του μηδενισμού.

Τι ακούσαμε από την πλευρά του ΣΥ.ΡΙΖ.Α., ως βασικό επιχείρημα κατά του Προϋπολογισμού του 2022; Είναι λέει, ότι αφαιρούμε 11 δις ευρώ από την πραγματική οικονομία και από τις τσέπες των Ελλήνων. Μάλλον προφανώς αναφέρεστε στη μείωση του ελλείμματος, από 13 δις. ευρώ το 2021, πηγαίνει στα 2 δισ. ευρώ.

Δηλαδή, τι λέτε στην πραγματικότητα; Ότι προτιμάτε τα ελλείμματα στην οικονομία; Εσείς όταν κυβερνούσατε με την υπερφορολόγηση των Ελλήνων πολιτών δημιουργούσατε υπερπλεονάσματα και μιλήσατε και για «αύξηση φόρων». Που το εννοείτε αυτό, που το βλέπετε; Πουθενά στο προσχέδιο του Προϋπολογισμού του 2022 δεν προβλέπεται κανένας νέος φόρος και καμία αύξηση υφιστάμενου φόρου. Η αύξηση των φορολογικών εσόδων οφείλεται αποκλειστικά και μόνο στην επανεκκίνηση της οικονομίας και όχι στην επιβολή νέων φόρων και προφανώς θα λείψουν και τα έξοδα που έκανε η Κυβέρνηση το 2021 και την πανδημία.

 Αυτό που προβλέπεται είναι η μείωση φόρων. Δεν το έχετε δει; Που έρχεται να προστεθεί στη μείωση του συντελεστή φορολογίας των επιχειρήσεων, του φόρου μερισμάτων, του εισαγωγικού συντελεστή για τους μισθωτούς και τους ελεύθερους επαγγελματίες, τη μείωση του ΕΝΦΙΑ, αλλά και του ΦΠΑ στα ακριβά φάρμακα. Αυτοί που είναι ταυτισμένοι με την υπερφορολόγηση και τις πρακτικές αφαίρεσης χρημάτων από τις τσέπες των Ελλήνων, είστε εσείς. Εσείς αφαιρέσατε χρήματα απ’ την πραγματική οικονομία, τέσσερα χρόνια που κυβερνήσατε. Εσείς, που δημιουργήσατε τα άχρηστα υπερπλεονάσματα. Εσείς που διαλύσατε τη μεσαία τάξη. Εσείς που το 2018 είχατε ΑΕΠ 181 δις, προσέξτε και εισπράξατε 51,259 δισεκατομμύρια. Από τη στιγμή που σημερινή κυβέρνηση με 186 δισ. ΑΕΠ το 2022 θα εισπράξει 49,55 δισεκατομμύρια φόρους, δηλαδή, δύο δισεκατομμύρια λιγότερα. Κι αν κάνετε την αναγωγή με τα ίδια νούμερα, θα μιλάμε για 3,5 δισεκατομμύρια λιγότερους φόρους. Ξέρετε, αυτά, εκτός από τους αριθμούς που αναλύουμε, τα βλέπει και η κοινωνία, τα βιώνουν κι οι Έλληνες. Τι κάνατε εσείς, μέχρι το 19 και τι έχουν γίνει τα τελευταία δύο χρόνια; Επομένως, μπορούν να συγκρίνουν. Να συγκρίνουν την υπερφορολόγηση τη δική σας και τη μείωση των φόρων που υλοποιούμε εμείς. Αυτή είναι μια πραγματικότητα που περιγράφει και το προσχέδιο του προϋπολογισμού το 2020. Γιατί, κυρίες και κύριοι συνάδελφοι, είναι πραγματικότητα το 21 και επεκτείνεται και το ΄22, μειώθηκε κατά τρεις ποσοστιαίες μονάδες οι ασφαλιστικές εισφορές. Ανεστάλη η καταβολή ειδικής εισφοράς αλληλεγγύης στον ιδιωτικό τομέα. Έχουν καλυφθεί οι ασφαλιστικές εισφορές από τον κρατικό προϋπολογισμό και δόθηκε επιδότηση 200 ευρώ στην περίπτωση πρόσληψης μακροχρόνια ανέργου, για περίοδο έξι μηνών. Είναι πραγματικότητα ότι υπάρχει το πρόγραμμα ΓΕΦΥΡΑ, ότι επεκτάθηκε η μείωση ΦΠΑ, ενώ ανεστάλησαν και τα τέλη σε διάφορες κατηγορίες αγαθών.

Προχωρήσαμε και σε άλλα μέτρα, τα οποία εφαρμόστηκαν το τρίτο τετράμηνο του 21 και επεκτείνονται και το ΄22. Η αύξηση του αφορολόγητου ορίου των γονικών παροχών και των δωρεών σε συγγενείς πρώτης κατηγορίας. Η μείωση του ποσοστού επιστροφής των επιστρεπτέων προκαταβολών, ανάλογα με την πτώση των ακαθάριστων εσόδων που έγιναν κατά τη πανδημία. Η επέκταση του μειωμένου συντελεστή ΦΠΑ στο τουριστικό πακέτο. Η μείωση του συντελεστή ΦΠΑ των ζωοτροφών, που προορίζονται για ζωική παραγωγή. Η μείωση στο 50% στο φόρο συγκέντρωσης κεφαλαίου, από 1η Οκτωβρίου του 2021 και φυσικά, η αναστολή πληρωμής του τέλους συνδρομητικής τηλεόρασης το ΄22. Που βλέπετε τα βάρη για τους Έλληνες πολίτες; Γιατί εμείς βλέπουμε ενίσχυση των επιχειρήσεων, των αγροτών, των κτηνοτρόφων, της αγοράς αλλά και των μισθωτών.

Σημαντικές είναι και οι παρεμβάσεις που γίνονται στις ευάλωτες κοινωνικές ομάδες, όπως η αύξηση του ποσοστού για το επίδομα θέρμανσης και η παράλληλη επέκταση του μέτρου και στο φυσικό αέριο. Η επέκταση της χορήγησης στεγαστικού επιδόματος, για τους σπουδαστές των ΙΕΚ. Η μείωση του τέλους συνδρομητών κινητής τηλεφωνίας. Η παροχή του πρώτου ενσήμου, με στόχο την ουσιαστική αντιμετώπιση ανεργίας στους νέους, ενώ ήδη έχει ανακοινωθεί και η ενίσχυση των λογαριασμών της ΔΕΗ, που είναι για το τέταρτο τρίμηνο του 21 και, εάν χρειαστεί θα επεκταθεί και το ΄22. Αυτά ερμηνεύετε ως πρακτική αφαίρεσης χρημάτων από την πραγματική οικονομία και από τις τσέπες των πολιτών;

Αγαπητές και αγαπητοί συνάδελφοι, η Κυβέρνηση της Νέας Δημοκρατίας και συζητώντας τον τρίτο προϋπολογισμό που καταθέτει, αποδεικνύεται από τους αριθμούς, ότι το κλίμα που επικρατεί στην κοινωνία, αλλά και τα μηνύματα που έρχονται από το εξωτερικό, είναι ότι το μείγμα κοινωνικής πολιτικής που ακολουθεί, πετυχαίνει, φέρνει αποτελέσματα. Μάλιστα, οι πολιτικές επιλογές κατάφεραν, όχι μόνο να κρατήσουν την οικονομία όρθια, αλλά να της δώσουν και την ώθηση να αναπτυχθεί, παρά τις κρίσεις που αντιμετωπίσαμε. Γιατί, για να μη ξεχνάμε και έχει σημασία αυτό, το τι έγιναν τα τελευταία δύο χρόνια, πέρα από την υγειονομική κρίση που αντιμετωπίσαμε, αντιμετωπίσαμε την επιθετικότητα της Τουρκίας, το μεταναστευτικό, καθώς και μεγάλες συνέπειες της κλιματικής αλλαγής, της κλιματικής κρίσης, όπως πυρκαγιές, θεομηνίες, παγετούς και άλλα φυσικά φαινόμενα όπως ισχυροί σεισμοί. Όλες αυτές οι καταστάσεις απαιτούν την άμεση ενεργοποίηση του κρατικού μηχανισμού, αλλά και την έκτακτη και πρόσθετη οικονομική βοήθεια προς τους πολίτες. Μόνο για την κάλυψη των αποζημιώσεων των παγετώνων, οι παραγωγοί που επλήγησαν από το παγετό, όπως στην περιφέρειά μου την Πέλλα, μεταφέρθηκαν, από τον κρατικό προϋπολογισμό στον ΕΛΓΑ 200 εκατομμύρια, ενώ δεν πρέπει να ξεχνάμε και τις δαπάνες για τους σεισμόπληκτους και τους πυρόπληκτους συμπολίτες μας.

 Κοιτάξτε κ.κ. συνάδελφοι, η πολιτική της συνέπειας, αλλά και της προνοητικότητας όπως είχε πει στην περσινή συνεδρίαση ο Υπουργός Οικονομικών, ο κ. Σταϊκούρας, μας επιτρέπει να μπορούμε να χαράξουμε δύο πορείες ταυτόχρονα. Από τη μία αυτή της εφαρμογής του σχεδιασμού με σκοπό την ανασυγκρότηση συνολικά της οικονομίας και από την άλλη την αντιμετώπιση του εκτάκτου χωρίς όμως να νιώθουμε ότι μπορούμε να μπούμε σε δημοσιονομικές περιπέτειες, κρατώντας σταθερά στις ράγες το τρένο της ελληνικής οικονομίας. Αυτά βέβαια για την αντιπολίτευση ψιλά γράμματα. Είδαμε άλλωστε τι κάνατε εσείς στα τεσσεράμισι χρόνια που κυβερνήσατε. Αντιμετωπίσατε δύο κρίσεις, το μεταναστευτικό που ως τροχονόμοι λέγατε «παρακαλώ περάστε και πηγαίντε από εκεί». Δημιουργήσατε και κάποιες δομές οι οποίες για αυτές γίναμε το ρεζίλι σε όλη την Ευρώπη. Και αντιμετωπίσαμε τις αυταπάτες σας. Είδαμε το 2015 όταν αναλάβετε, την αντιμετώπιση στα κρίσιμα ζητήματα της χώρας. Αντιμετωπίσατε τις αυταπάτες σας και μας χρεώσατε δύο αχρείαστα μνημόνια, δέσμευση δημόσιας περιουσίας για εκατό χρόνια, κλείσιμο τραπεζών, υπερφορολόγηση με 12 δις, πετσόκομμα των νέων συντάξεων του νόμου Κατρούγκαλου και φυσικά εκτόξευση των ασφαλιστικών εισφορών για αυτούς που είχαν επιλέξει να είναι συνεπείς και να δηλώνουν το σύνολο των εισοδημάτων τους. Είδαμε πόσο προνοήσατε για τη μεσαία τάξη, για τους συνταξιούχους, για τους αγρότες και τους ελεύθερους επαγγελματίες. Δυστυχώς για εσάς, η σύγκριση είναι απόλυτη.

Κλείνω κύριε Πρόεδρε και ευχαριστώ πολύ για την ανοχή του χρόνου σας. Συνοψίζοντας, ότι πράγματι η Ελλάδα έχοντας διαθέσιμα νέα χρηματοδοτικά εργαλεία με αιχμή το ταμείο ανάκαμψης και το ΕΣΠΑ 21 - 27 είναι έτοιμη για τη μετάβαση στη νέα εποχή που συνδυάζει την οικονομική αποτελεσματικότητα με την κοινωνική συνοχή και τη δικαιοσύνη. Επιπροσθέτως, η προσήλωσή μας στο μεταρρυθμιστικό έργο, η ψηφιακή επανάσταση στο κράτος και το δημόσιο τομέα, η επιλογή και προσωπικά του Πρωθυπουργού Κυριάκου Μητσοτάκη για πράσινη στροφή, απολιγνιτοποίηση, ανάπτυξη των δικτύων ΑΠΕ και ενεργειακή αυτάρκεια, δημιουργούν όλες τις απαραίτητες συνθήκες για την εγκαθίδρυση ενός νέου οικονομικού μοντέλου, περισσότερο εξωστρεφούς, βιώσιμου και ανταγωνιστικού. Κύριοι, βασικοί και μοναδικοί ωφελούμενοι αυτής της πολιτικής είναι οι Έλληνες πολίτες και οι Ελληνικές επιχειρήσεις που το έχουν γνωρίσει πάρα πολύ καλά τα τελευταία δύο χρόνια. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κ. Σταμενίτη. Περνάμε στην Ειδική Εισηγήτρια του ΣΥΡΙΖΑ, τη κυρία Αικατερίνη Παπανάτσιου, με την οποία θα κλείσουμε την σημερινή μας συνεδρίαση. Κυρία Παπανάτσιου, έχετε το λόγο για δέκα λεπτά.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Ειδική Εισηγήτρια του ΣΥΡΙΖΑ):** Σας ευχαριστώ, κύριε Πρόεδρε. Καταρχήν θα ήθελα από τη μεριά μου κι εγώ να ευχηθώ στην Φώφη Γεννηματά καλή δύναμη, ταχεία ανάρρωση. Είμαι μαχήτρια. Θα τα καταφέρει και πάλι. Τη σκεφτόμαστε όλοι μας.

Κύριε Υπουργέ, κυρίες και κύριοι συνάδελφοι. Κάθε συζήτηση για το σχεδιασμό της επόμενης χρονιάς επιφέρει την αντιπαράθεση πάνω στα σχέδια της κυβέρνησης και τις απόψεις της αντιπολίτευσης. Εμείς έχουμε αποδείξει ότι κινούμαστε με γνώμονα την εμπεριστατωμένη και στοχευμένη κριτική καταθέτοντας συνεχώς τις προτάσεις μας.

Ο προϋπολογισμός και δη το προσχέδιο του προϋπολογισμού, δομικά είναι ένα κείμενο που έχει κάποιες αβεβαιότητας και ανασφάλειες. Δυστυχώς όμως στην περίπτωση των τελευταίων ετών αυτές τείνουν να γίνουν ο κανόνας. Έχετε αναθεωρήσει τόσες φορές τις προβλέψεις σας που είναι δύσκολο να σας παρακολουθήσει κάποιος. Από τη μια υπάρχει το αστάθμητο της σημερινής κατάστασης εξαιτίας της πανδημίας. Από την άλλη η ανάγκη της πολιτικής σας επιβίωσης επιτάσσει να στηθεί ένα αφήγημα επιστροφής σε μια κανονικότητα που θα εμπεριέχει μάλιστα και πολλές επιτυχίες. Το πρώτο στοιχείο δε, είναι και δομικό συστατικό της επιτυχίας του αφηγήματος σας και αναφέρομαι στη διαχείριση πανδημίας. Αναφέρθηκε και ο προηγούμενος συνάδελφός, ο Ειδικός Εισηγητής της Νέας Δημοκρατίας, που θεωρεί ότι έχετε πετύχει και όλα βαίνουν καλώς. Δυστυχώς όμως, διαβάζοντας το κείμενο του προσχεδίου οι ελάχιστες αναφορές στην πανδημία, δείχνουν ότι θεωρείτε την υγειονομική κρίση σαν παροδική. Σαν να έχετε τελειώσει, ενώ μετράμε τετρακόσιους νεκρούς τη βδομάδα.

Η χώρα μας με τα στοιχεία του ECDC για την Ευρωπαϊκή Ένωση είναι τέταρτη από το τέλος στους θανάτους ανά 1 εκατομμύριο. Τελευταία είναι η Βουλγαρία με τους περισσότερους θανάτους, η Λιθουανία, η Ρουμανία και μετά είμαστε εμείς. Αυτό παράλληλα, όμως, αποτελεί και την πρώτη και μεγαλύτερη αβεβαιότητα του προσχεδίου σας. Δεν θέλετε να ακούσετε εμάς. Ακούστε και διαβάστε το Δημοσιονομικό Συμβούλιο ή Γραφείο Προϋπολογισμού της Βουλής, καθώς όχι μόνο έχετε παραδοθεί στο θέμα των χαμηλών ποσοστών εμβολιασμών, αλλά δεν προβλέπετε καμία στήριξη του δημόσιου συστήματος. Αντίθετα, περικόπτονται οι δαπάνες για την υγεία και το δημόσιο σύστημα υγείας. Και σαν να μην έφτανε αυτό, αποσύρετε και τα ελλιπή μέτρα στήριξης των πολιτών και των επιχειρήσεων, λες και η πανδημία είναι πλέον παρελθόν.

Πάμε στην επόμενη. Τι μας λέει λοιπόν η Κυβέρνηση; Θα επιστρέψουμε σε πρωτογενή πλεονάσματα το 2023, για να επιστρέψω εκεί χρειάζομαι μεγάλους ρυθμούς ανάπτυξης. Πώς θα επιτύχω αυτή την προσαρμογή από τα ελλείμματα που δημιούργησα με τη διαχείριση της πανδημίας; Θα αυξήσω τα έσοδα και θα περιορίσω τη δαπάνη. Αλλά το κλειδί σε αυτό είναι πρώτον, ποιες δαπάνες επιλέγετε να περιορίσετε και δεύτερον, πώς και από ποιους περιμένετε να έχετε έσοδα. Ανέφερα και πιο πάνω την παύση των μέτρων για τη στήριξη των πολιτών, εν μέσω υγειονομικής κρίσης και την περικοπή στις δαπάνες για την υγεία και τα νοσοκομεία. Αντίστοιχα, λοιπόν, τα έσοδα θα αυξηθούν με καθηλωμένους μισθούς σε δημόσιο και ιδιωτικό τομέα και με τα ληξιπρόθεσμα να ανεβαίνουν στα 109 δισεκατομμύρια, πώς θα γίνει; Έτσι, λοιπόν, έχουμε έσοδα στα 50 δισεκατομμύρια για το 2021 και 54,6 δισεκατομμύρια το 2022, ενώ οι δαπάνες περιορίζονται από τα 70,6 δισεκατομμύρια στα 64,3 δισεκατομμύρια για το 2022. Παράλληλα, έχουμε μία αύξηση στα έσοδα από φόρους κατά 4 δισεκατομμύρια, εκ των οποίων τα 2,1 δισεκατομμύρια ευρώ θα έρθουν από τους έμμεσους φόρους και ενώ τα έσοδα από φόρο εισοδήματος θα αυξηθούν, κατά 2 δισεκατομμύρια, οι φόροι κεφαλαίου και περιουσίας είναι σταθεροί ή μειωμένοι, λόγω της κατάργησης του φόρου γονικών παροχών, δωρεών μέχρι 800 χιλιάδες ευρώ. Δεν βλέπετε δηλαδή να υπάρχει ανάγκη συνεισφοράς των πλουσιότερων αυτή την περίοδο; Κάπως έτσι τα συνολικά έσοδα από φόρους τον επόμενο χρόνο θα φτάσουν στα 49,5 δισεκατομμύρια. Κεντρικό ρόλο εδώ θα έχει το Φ.Π.Α με αναμενόμενες εισπράξεις 18,7 δισεκατομμύρια τον επόμενο χρόνο, από 17,9 δισεκατομμύρια ευρώ φέτος.

Η αύξηση των εσόδων εδώ αντανακλά και τις ανατιμήσεις σε βασικά αγαθά που εν τέλει συμπιέζουν περαιτέρω το εισόδημα εργαζομένων και νοικοκυριών, μια δεύτερη κρίση που προσπαθείτε εναγωνίως να παρουσιάσετε σαν παροδική και εξωγενή, αλλά επί της ουσίας, όπως διαφαίνεται και από το προσχέδιο, υπάρχει πιθανότητα επέκτασης για μεγαλύτερο διάστημα. Τι κάνετε λοιπόν; Επενδύετε φορολογικά στις ανατιμήσεις με την αβεβαιότητα όμως του ποιος θα πληρώσει αυτά τα έσοδα, ποια νοικοκυριά και με ποια οικονομική δυνατότητα και οδηγούμαστε λοιπόν σε προϋπολογισμό επισφαλούς ανάπτυξης, με μεγάλες περικοπές στα μέτρα στήριξης και περισσότερα έσοδα από φόρους είτε αυτοί οφείλονται στην είσπραξη ή τις ανατιμήσεις.

Ερχόμαστε τώρα στην τρίτη αβεβαιότητα που είναι το πού θα βασιστεί το πιο πάνω σενάριο. Ο στόχος σας, όπως προείπαμε, είναι να εμφανίσετε μια οικονομία που ανακάμπτει. Στο σημείο λοιπόν της διατήρησης της αναθεωρημένης ανάπτυξης, στηρίζετε μεγάλο μερίδιο στην ιδιωτική κατανάλωση και στις αποταμιεύσεις των 2,9% και στην αύξηση των επενδύσεων στο 23,4%. Βασικό στοιχείο της ιδιωτικής κατανάλωσης είναι οι εργαζόμενοι και οι μισθοί τους. Η περιορισμένη αύξηση της κατά κεφαλήν αμοιβής κατά 1,1%, πιο κάτω από τον μεσοπρόθεσμο στόχο του πληθωρισμού, θέτει σοβαρά ερωτήματα στο σενάριό σας, ενώ δείχνει ότι όποια αύξηση των συνολικών αμοιβών θα προέλθει αποκλειστικά από την αύξηση του όγκου της απασχόλησης.

Αυτό, εκτός του ότι δεν αφήνει κανένα κέρδος για τον εργαζόμενο κόσμο, είναι ακροβασία. Παράλληλα, επενδύετε και στην πλέον φιλόδοξη αύξηση των επενδύσεων σε ποσοστό 23,4%, με κεντρικό ρόλο του Ταμείου Ανάκαμψης, που θα συμβάλλει κατά 50% στην καθαρή αύξηση των επενδύσεων. Πρέπει, όμως και εδώ να σημειώσουμε πως αυτός ο στόχος ακροβατεί. Εκτός του ότι, όπως είχαμε πει και σε προηγούμενη συζήτηση, για να τηρηθεί πρέπει να τηρηθούν ασφυκτικά χρονοδιαγράμματα και από εσάς και από το τραπεζικό σύστημα, επιπρόσθετα, μεγάλο κομμάτι της αγοράς έχει δομικά αποκλειστεί από τους πόρους του Ταμείου. Άρα και εδώ οι προβλέψεις σας κρίνονται επισφαλείς και χωρίς κοινωνικό αντίκρισμα στο σύνολο της κοινωνίας.

Εν κατακλείδι, το Προσχέδιο του Προϋπολογισμού ξεχνάει την πανδημία και τις επιπτώσεις της σαν να είναι ήδη υπό έλεγχο. Δεν οχυρώνει το εισόδημα των πολιτών εν μέσω μαζικών ανατιμήσεων, που και αυτές τις θεωρείτε παροδικές. Αντίθετα, αναμένετε αύξηση των εσόδων από αυτές. Τα μέτρα, λοιπόν, για την αντιμετώπιση των ανατιμήσεων θεωρούμε ότι είναι «ασπιρίνες» και δεν αφορούν την κοινωνία. Μέτρα όπως το πρώτο ένσημο ή το τέλος κινητής τηλεφωνίας, δεν περιορίζουν τη μείωση των εισοδημάτων των πολιτών, που βλέπουν ότι οι ανατιμήσεις σε καύσιμα, τροφές και ενέργεια βέβαια, θα συμπιέσουν περαιτέρω τα εισοδήματά τους. Μέτρα που φαίνεται να προτείνει η Ευρωπαϊκή Ένωση – αναφέρθηκε και η εισηγήτρια μας, η κυρία Αχτσιόγλου – και τα οποία θα ανακοινωθούν το επόμενο διάστημα, είναι προς την κατεύθυνση των προτάσεων που είχαμε κάνει και εμείς. Είχε κάνει ο ΣΥΡΙΖΑ και καταθέσαμε και τροπολογία. Εσείς ποιον δρόμο θα διαλέξετε;

Ενώ ο φετινός ρυθμός ανάπτυξης οφείλεται κυρίως στο γεγονός ότι η οικονομική δραστηριότητα ανακάμπτει μετά από μια μεγάλη ύφεση, εσείς υπερθεματίζετε στην αύξηση των επενδύσεων και στους πόρους του Ταμείου, ώστε να διακινηθεί ψηλά και για το επόμενο έτος, με παράλληλη αύξηση και διατήρηση της κατανάλωσης και όλα αυτά χωρίς καμία αναφορά ή στήριξη στο κοινωνικό κράτος και στους τομείς του ή στους πυλώνες της εργασίας, της υγείας και της παιδείας. Οι εργαζόμενοι δεν έχουν να περιμένουν τίποτα, καθώς δεν προβλέπεται αύξηση του μισθού τους. Τουναντίον, δε γίνεται κουβέντα για ελαφρύνσεις και διαγραφές των ιδιωτικών χρεών.

Αλήθεια, τι μπορεί να περιμένουν οι εργαζόμενοι από τον προϋπολογισμό; Τι μπορούν να περιμένουν οι νέοι και οι νέες από εσάς; Δωρεάν data, ενώ κάτω από το τραπέζι τους κλέβετε το μέλλον με την ελάχιστη βάση εισαγωγής στα πανεπιστήμια. Δεν τους δίνετε, κύριε Υπουργέ. Χίλιες λιγότερες θέσεις αυτή τη στιγμή στο Πανεπιστήμιο Θεσσαλίας στην πόλη του Βόλου μόνο. Τίποτα περισσότερο. Χίλια παιδιά εκτός πανεπιστημίου στην πόλη μας μόνο, στην πόλη μου.

Είστε μια Κυβέρνηση που πορεύεται με δεδομένο ότι είστε στο απυρόβλητο της κριτικής. Αλλά η αλήθεια είναι πως το τείχος προστασίας σας από τα φιλικά μέσα και ο εξωραϊσμός του αφηγήματός σας, σε λίγο θα ξεθωριάσει και αυτό γιατί η κοινωνική πραγματικότητα θα έρθει σε αντίθεση με αυτό. Τα αυξημένα μεγέθη της οικονομίας πρέπει να έχουν, πρώτα από όλα, αντίκρισμα στην κοινωνία. Ανάπτυξη λοιπόν, ναι, από ποιους, για ποιους και αυτό δεν μπορείτε να το εγγυηθείτε και δεν το θέλετε κιόλας. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Εμείς ευχαριστούμε πολύ την κυρία Παπανάτσιου. Κυρίες και κύριοι συνάδελφοι, σε αυτό το σημείο ολοκληρώθηκε η συνεδρίασή μας. Η επόμενη συνεδρίαση της Επιτροπής είναι προγραμματισμένη για αύριο το πρωί, ώρα 10.00΄, στην ίδια Aίθουσα. Ευχαριστούμε πολύ. Ευχαριστούμε και τον Αναπληρωτή Υπουργό Οικονομικών, τον κύριο Σκυλακάκη. Ολοκληρώθηκε η συνεδρίαση.

Στο σημείο αυτό ο Πρόεδρος της Επιτροπής έκανε τη γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Σταύρος Καλογιάννης, Γεώργιος Καρασμάνης, Ιωάννης Κεφαλογιάννης, Εμμανουήλ (Μάνος) Κόνσολας, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Βασίλειος – Πέτρος Σπανάκης, Διονύσιος Σταμενίτης, Ιωάννης Τραγάκης, Λάζαρος Τσαβδαρίδης, Ευτυχία Αχτσιόγλου, Παναγιώτης Κουρουμπλής, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Ευκλείδης Τσακαλώτος, Γεώργιος Αρβανιτίδης, Μιχαήλ Κατρίνης, Νικόλαος Καραθανασόπουλος Βασίλειος Βιλιάρδος, Ηλίας – Κρίτων Αρσένης και Γεώργιος Λογιάδης

Τέλος και περί ώρα 16.25΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**